
TRADUKITA DA BRIAN E. DRAKE 


Then wear the gold hat, if that will move her; 
If you can bounce high, bounce for her too, 
Till she cry “Lover, gold-hatted, high-bouncing lover, 
I must have you!” 
— THOMAS PARKE D'INVILLIERS 


[Do werez lora chapelo, se to elun emocigus; 
Se vu alte saltas, anke saltez por elu, 

Til ke el kriez, “Or-chapelizit, alte saltant amoranto, 
Me mustas havar tu!” ] 


ITERE 
AD 


ZELDA 


CHAPITRO I 


DUM MEA PLU YUNA e plu vundebla yari mea 
patro donis konsilo quan me de pos ta 
tempo sempre meditas. 

“Irge kande tu tentesas kritikar irgu,” il 
dicis a me, “rimemorez ke omna homi en ca 
mondo ne havis l’avantaji quin tu havis.” 

Il dicis nulo plusa, ma ni sempre esis 
extraordinare komunikiva per cirkonspekta 
maniero, e me komprenis ke il volis plu 
multe dicar kam to. Konseque, me 
tendencas ajornar judiko, kustumo qua 
apertas multa stranja naturi a me ed anke 
viktimigas me da ne kelka experta tedanti. 
La nenormala mento rapide detektas ed 
adjuntas su a ca qualeso kande ol aparas en 
normala homo, do eventis ke dum 
frequentar kolegio me nejuste akuzesis esar 
politikisto, pro ke me konoceskis la sekreta 
chagrenaji di sovaja, nekonocat homi. 
Maxim ofte me ne serchis sekretaji—me 
freque fingis dormar, suciar, o prizentar 


enemikala frivoleso kande me komprenis 
per ul evidenta signo ke intima revelo 
tremas ye la horizonto; nam l'intima 
revelaji di yunuli, od adminime ta vorti per 
qui oli expresesas, esas kustumale plajiatra 
e koruptat da evidenta supreso. Ajornar 
judiko dependas de espero. Me ankore 
timas ke me perdus ul experienco se me 
oblivius, quale mea patro afektaceme 
sugestis, e quale me afektaceme repetas, ke 
kompreno pri la fundamentala deci esas ne- 
egale disdonat ye nasko. 

Or, pos talmaniere fanfaronar pri mea 
toleremeso, me konfesas ke ol havas limito. 
On povas fondar konduto sur la harda 
stono o sur la humida marshi, ma ultre ul 
punto me ne atencas sur qua ol fondesas. 
Retroveninte del est-Usa dum la pasint 
autuno, me opinionis ke me deziras ke la 
mondo esez uniformizit e stacez en sorto de 
rekta etikeso por sempre; me deziris nul 
plusa tumultoz exkursi ofrant privilejita 
regardeti aden la homala kordio. Nur 
Gatsby, la viro qua donas sua nomo a ca 
libro, eceptesis de mea reakto—Gatsby, qua 
reprezentis to omna quon me ne- 
afektaceme desestimas. Se personaleso esas 
neruptit serio de sucesoza gesti, ulo 
splendid esis en il, ul augmentit sentemeso 


pri la promisi di vivo, quale se il esis 
parenta ad un de ta intrikoza mashini qui 
registragas ter-tremi distanta de dekamil 
kilometri. Ca respondemeso tote ne esis pro 
ta nemuskulal impresebleso dignigat dal 
nomo “kreiv temperamento”-ol esis 
extraordinara talento por espero, tala 
romantik avideso quala me nultempe trovis 
en altru e quan me neprobable itere trovos. 
No—konkluze, Gatsby revelis su esir bon; 
esis to quo mordis il, la krasoza polvo qua 
flotacis en la voyo-traco di ilua revi, qua 
tempale klozis mea intereso pri l’abortit 
tristeso e pri la tro rapide fatigat exulteso di 
homi. 


Mea familio esabis eminenta, richa homi 
en ca urbo dil Westmezo' dum tri 
generacioni. Le Carraway esas quaze klano, 
e ni havas tradiciono ke ni decendas del 
duki di Buccleuch, ma la reala fondanto di 
mea familio esis la fratulo di mea avulo, qua 
arivis en 1851, sendis supleanto al Interna 
Milito, e fondis l’engrosa komerco pri 
metalaji quan mea patro til nun direktas. 


1 La Westmezo di Usa esas la nordala regiono di la 
lando inter la du monto-kateni, le Rocky Mountains e le 
Appalachia. 


Me nultempe vidis ta pre-onklulo, ma on 
supozas ke me similesas il—precipue 
referante la kelke “harde boliat” pikturo qua 
pendas en la kontoro di mea patro. Me 
diplomizesis che New Haven en 1915, nur 
quarimo di yarcento pos mea patro, e kelke 
plu tarde me partoprenis ta haltigit migrado 
dil Teutoni quon on nomizas la Granda 
Milito. Me tante multe juis la kontrea atako 
ke me destranquile rivenis. Vice esar la 
varma centro dil mondo, la Westmezo nun 
semblis esar la kruda bordo dil universo— 
do me decidis irar al Esto e lernar 
l’obligacion-komerco. Omnu konocat da me 
esis obligacion-komercisto, do me opinionis 
ke la mestiero povas suportar un plusa 
celibulo. Omna mea geonkli diskutis lo 
quale se li selektas preparant skolo por me, 
e tandem dicis, “Nu—ye-es,” kun tre grava, 
hezitema vizaji. Patro konsentis entratenar 
me dum un yaro, e pos divers ajorni me iris 
al Esto, permanante, me supozis, dum la 
printempo di 1922. 

La praktikala tasko esis trovar lojeyo en 
Purbo, ma to esis varma sezono, e me jus 
livabis lando di larja gazoni ed amikal 
arbori, do kande yunulo en la kontoro 
sugestis ke ni kune lokacez domo en 
suburbo, to semblis boneg ideo. Il trovis 

domo, kaduka dometo ek kartono por 
okadek dolari po monato, ma ye la 
konkluzo la firmo sendis il a Washington, e 
me sole iris a la ruro. Me havis hundo— 
adminime, me havis lu dum kelka dii til ke 
lu forkuris—ed antiqua Dodge-automobilo e 
Finlandana servistino qua netigis la lito e 
koquis la dejuno e murmuris Finlandana 
sajeso a su ye l’elektrala furnelo. 

Me sentis me sola dum un o du dii til ke 
ulmatine ul kerlo, plu tarde arivat kam me, 
haltigis me an la strado. 

“Quale on iras a West-Ovo-vilajo?”” lu 
nulsavante questionis. 

Me informis lu. Marcheskante, me ne 
plus sentis me sola. Me esis guidanto, voyo- 
facanto, originala koloniisto. Lu kazuale 
grantabis a me la libereso dil vicineyo. 

Or, pro la sunlumo e la grand explozi de 
folii qui kreskas sur l’arbori, quale kozi 
kreskas en rapida filmi, me havis la 
familiara konvinko ke vivo rikomencas kun 
la veno di somero. 

Un kauzo esis ke existis multo lektinda, e 
tante multa bona saneso esis ektirebla del 
yuna, respirend aero. Me kompris dekedu 


2 Esas nula West- od Est-Ovo sur Long-Insulo. La 


peninsuli Great Neck e Manhasset Neck konkordas kun 
ta imaginala loki. 


11 


libri pri bank-afero e kredito e kolok-acioni, 
ed oli stacis sur mea tabulo, rede ed oree 
kovrit, quale nova pekunio del monetifeyo, 
e promisis revelar la brilant sekretaji quin 
nur Midas e Morgan e Mecenas savis. Me 
havis l'ambicioz intenco anke lektar multa 
altra libri. Me esabis kelke literatural en 
kolegio—dum un yaro me redaktis serio de 
tre solena e tro evident opinion-artikli por 
la Yale-Novaji—e nun me riduktos omna 
tala kozi aden mea vivo ed itere divenos ta 
maxim limitizit de omna specalisti, la “larje 
edukita viro”. To ne nur esas epigramo— 
vivo esas multe plu sucesoze regardat de un 
unika fenestro, omnakaze. 

Nur hazarde me lokacabis domo en un de 
la maxim stranj urbeti en Nord-Amerika. Ol 
esas sur ta gracila e tumultoz insulo qua 
extensas su direte este de New York—ed 
ube esas, inter altra naturala vidindaji, du 
ne-ordinara tero-formi. Triadekedu 
kilometri del urbo du enorm ovi, identa 
segun formo e separat nur da aquo jentile 
nomit “bayo”, salias aden la maxim 
domestik expanso de saloz aquo en 
l’Ocidentala mi-sfero, la granda humida 
farm-korto dil Long-Insulo-Marstretajo. 
Olti ne esas perfekte ovatra—quale l'ovo en 
la historio di Columbus, li amba esas plate 

aplastit ye la tushant bazo—ma lia korpal 
simileso devas esar fonto di perpetua 
konfuzigo por la muevi qui supere flugas. 
Por le sen-ala, plu remarkinda fenomeno 
esas lia nesimileso en omna detalo ecepte 
formo e grandeso. 

Me habitis West-Ovo, la ... nu, la min 
eleganta de la du, quankam to esas tre 
surfacala vorto por expresar la bizara e ne 
kelke minacant difero inter oli. Mea domo 
esis ye la punto ipsa dil ovo, nur 
quaradekekin metri for la marstretajo, e 
presit inter du grandega domi qui lokacesas 
por dekedu o dekekin mil dolari po sezono. 
La dextra esis kolosala kozo segun irga 
normo—ol esis fakte imito di ul Hôtel de 
Ville en Normandia, havante an un latero 
turmo tote nova sub magra barbo ek kruda 
hedero, e marmora nat-baseno, e plu kam 
dekesis hektari de gazoni e gardeni. To esis 
la domego di Gatsby. O, plu juste, pro ke 
me ne konocis siorulo Gatsby, ol esis 
domego, habitat da siorulo havant ta nomo. 
Mea propra domo esis ofensantajo, ma ol 
esis mikra ofensantajo, do me havis mar- 
vidaĵo, partala vidajo dil gazono di mea 
vicinulo, e la konsolacant proximeso di 
milionozi—to omna por okadek dolari po 
monato. 


Trans la jentile nomit bayo, la blanka 
palaci dil eleganti di Est-Ovo cintilifis 
alonge l’aquo, e la historio di ta somero 
advere komencas dum la vespero kande me 
veturiris adibe por dinear kun le Tom 
Buchanan. Margrito esis la filiino di mea 
sekundara kuzo, e me konoceskis Tom che 
kolegio. Anke, jus pos la milito me pasabis 
du dii kun li en Chicago. 

La spozulo, inter diversa korpala talenti, 
esabis un del maxim povoza defensanti qui 
ludabis per futbalo che New Haven—quaze 
nacionala figuro, un de ti qui atingas tante 
intensa e limitizit ecelenteso evante 
duadekeun yari ke omno sequant semblas 
esar deskulmino. Ilua familio esis enorme 
richa—mem che kolegio ilua libereso pri 
pekunio esis reprochinda—ma nun il livabis 
Chicago e venabis adeste per maniero qua 
kelke astonegis; exemple, il adportabis lineo 
de polo”-kavali de Lago-Foresto. On apene 
komprenis ke viro di mea propra 
generaciono esez sat richa por facar lo. 

Pro quo li venabis al Esto me ne savas. Li 
pasabis un yaro en Francia pro nul motivo 
partikulara, pose desquiete flotacabis 
adhike ed adibe, ad irga loko ube homi 


3 “Polo” esas agro-sporto ludata da sur-kavale. 

ludas polo ed esas kune rich. Ico esis 
permanant translojo, Margrito dicis per 
telefonar, ma me ne kredis lo—me ne povis 
vidar la kordio di Margrito, ma opinionis ke 
Tom por sempre serchante flotacos, kelke 
reveme, por la dramatatra tumulto di ul 
nerekuperebla futbal-ludo. 

Or, eventis ke dum ta varma ventoza 
vespero me veturiris ad Est-Ovo por vizitar 
du ancien amiki quin me apene konocis. Lia 
domo esis mem plu baroka kam me 
expektabis, gaya domego reda e blanka 
similante l'epoki Georgal e Kolonial, situit 
super la bayo. La gazono komencis ye la 
plajo e kuris cirkume un triimo de 
kilometro til la avana pordo, supersaltis 
sunhorloji e brika voyeti e brulit gardeni— 
tandem, atinginte la domo, movis alonge la 
dom-flanko tra hela viti quaze pro la 
momento di sua kuro. La avano 
interruptesis da rango de pord-fenestri, ye 
ta horo oli brilis pro reflektat oreo ed esis 
larje apertit al varma ventoza posdimezo, e 
Tom Buchanan, werante kavalko-vesti, 
stacis sur la avana portiko, gambi larje 
separat. 

Il chanjabis de pos la yari che New 
Haven. Catempe il esas viro evante triadek 
yari, havante paliea hararo e kelke harda 

boko e superba maniero. Du brilant arogant 
okuli establisabis dominaco sur ilua vizajo e 
donis semblo ke il sempre atakeme inklinas 
su adavane. Ne mem la feminatra chikeso di 
ta kavalko-vesti povis celar l'enorma povo 
di ta korpo—il semblis plenigar ta briletant 
boti til tensar la supra laci, ed on vidis 
granda grupo de muskuli movant sub la 
dina vestono segun la movo dil shultri. To 
esis korpo kapabla uzar enorma lev-povo— 
kruela korpo. 

Ilua parol-voco, bruska, rauka tenoro, 
augmentis l’impresuro di malhumoro quan 
il prizentis. En ol esis ul patratra desestimo, 
mem por homi quin il prizas—ed esabis viri 
che New Haven qui abominis il. 

“Or, ne supozez ke mea opiniono pri ta 
afero es finala,” il semblis dicar, “nur pro ke 
me es plu forta e plu virala kam tu.” Ni esis 
en la sama societo dil seniora klaso, e 
quankam ni nultempe esabis intima, me 
sentis ke il aprobas me e volas ke me prizez 
il per sua propra severa, defiant deziro. 

Ni konversis dum kelka minuti sur la 
sunoza portiko. 

“Me havas bona domeno,” il dicis, l'okuli 
desquiete flagrante. 

Turnante me ye la brakio, il movis larja, 
plata manuo alonge la avana perspektivo, 

per olua movo inkluzante sinkita gardeno 
Italiana, quarimo de hektaro de dens, 
odoroza rozi, e plate pruizit motor-barko 
qua frapetis la marfluo ye la plajo. 

“Demaine posedabis ol, l’oleo-viro.” Il 
itere turnis me, polite ed abrupte. “Ni irez 
adinterne.” 

Ni marchis tra alta koridoro aden 
lumoza, rozea spaco, frajile ligit al domo 
per pord-fenestri ye amba extremaji. La 
fenestri esis apertit e blanke brilis avan la 
fresh extera herbi qui semblis kreskar 
kelkete aden la domo. Brizo suflis tra la 
chambro, suflis kurteni adinterne tra luna 
extremajo ed adextere tra l'altra, quale pala 
standardi, tordis oli adsupre vers la plafono 
simila a glacat mariaj-kuko, pose fluetis 
trans la vinea tapiso, ombrizante ol quale 
vento ombrizas la maro. 

L'unika tote senmov objekto en la 
chambro esis enorma divano sur qua du 
yunini subtenesis quale se sur ankragat 
balono. Li amba blanke vestizesis, e lia robi 
rugizesis e fluktuetis quale se li jus esabis 
suflat adinterne pos kurta flugo cirkum la 
domo. Me probable stacis dum kelk instanti 
ed askoltis la krako e klako dil kurteni e la 
jemo di pikturo sur la parieto. Lore venis 
bum kande Tom Buchanan klozis la dopa 

fenestri e la kaptit vento mortis en la 
chambro, e la kurteni e la tapisi e la du 
yunini lente flotacis al pavimento. 

La plu yuna de la du esis nekonocat da 
me. El tote extensis su sur sua parto dil 
divano, absolute senmove, la mentono 
kelke elevit quale se el equilibrigas sur olu 
ulo quo probable falos. Se el vidis me del 
angulo dil okuli el revelis nulo—fakte, me 
esis preske sat surprizat por murmurar 
exkuzo pro perturbir el per enirar. 

L'altra yunino, Margrito, esforcis 
staceskar—el kelke adavane inklinis su kun 
konciencoza mieno—lore ridis absurda, 
charmanta rido, e me anke ridis ed avancis 
aden la chambro. 

“Me p-paralizesas pro feliceso.” 

El itere ridis, quale se el dicabis ulo tre 
espritoz, e tenis mea manuo dum un 
instanto, regardis mea vizajo, promisis ke 
esas en la mondo nulu quan el tante deziras 
vidar. To esis elua maniero. El sugestis per 
murmuro ke la familiala nomo dil 
equilibrigant yunino esas Baker. (Me 
audabis on dicar ke la murmuro di Margrito 
existas nur por koaktar on inklinar su vers 
el; senrelata kritiko qua ne diminutas olua 
charmo.) 


Omnakaze, la labii di siorino Baker 
fluktuetis, el preske nepercepteble agnoskis 
me per kapsigno, e lore rapide itere retroe 
inklinis sua kapo—l’objekto quan el 
equilibrigas evidente kelke shancelas e 
kelkete timigas el. Itere sorto de exkuzo 
venis aden mea boko. Preske irga prizento 
di tota susuficanteso ektiras de me stuporat 
tributo. 

Me itere regardis mea kuzo, qua 
komencis questionar me per elua nelaut, 
ecitant voco. Ol esis la sorto de voco quan 
l’orelo sequas adsupre, adinfre, quale se 
omna dicajo esas aranjuro de toni qui 
nultempe itere esos pleat. Elua vizajo esis 
trista e beleg ed havis brilant kozi en ol, 
brilant okuli e brilant pasionoza boko, ma 
en ta voco esis eciteso quan viri qui amas el 
deskovris esar desfacile obliviebla: kantant 
forso, susurat “Askoltez”, promiso ke el 
facabis gaya, ecitant agi nur kelk instanti 
ante lore e ke gaya, ecitant agi vartas dum 
la venont horo. 

Me naracis ke me haltabis en Chicago 
por un dio dum voyajar adeste, e quale 
dekedu homi sendas lia amo per me. 

“Ka li sentas la manko di me?” el 
extazante kriis. 


“La tot urbo es devastat. Omna 
automobili havas la sinistra dopa roto 
farbizit tam nigre kam funero-girlando, e 
persistem ululado sonas dum la tota nokto 
alonge la nordala litoro.” 

“Quante splendide! Ni retroirez, Tom. 
Morge!” Pose el senrelate dicis: “Tu devas 
vidar l'infanto.” 

“Me deziras lo.” 

“El dormas. El evas du yari. Ka tu 
nultempe vidis el?” 

“Nultempe.” 

“Nu, tu devas vidar el. E——” 

Tom Buchanan, qua desquiete flotacabis 
cirkum la chambro, haltis e pozis sua 
manuo adsur mea shultro. 

“Quon tu facas, Nick?” 

“Me es obligacionisto.” 

“Kun qua?” 

Me dicis. 

“Nultempe audis pri li,” il decideme 
komentis. 

To anoyis me. 

“Tu audos, me kurte respondis. “Tu 
audos, se tu restos en l’Esto.” 

“Ho, me restos en l’Esto, ne suciez,” il 
dicis, regardetis Margrito e pose regardis 
me, quale se il esas alerta por ulo plusa. 

“Me esus Deo-damnit folulo habitar altra 
loko.” 

Lore siorino Baker dicis: “Absolute!” per 
tanta subiteso ke me tresayis—to esis 
l’unesma vorto quan el dicabis de pos ke me 
enirabis la chambro. Evidente ol tam multe 
surprizis el kam me, nam el ocitis e per 
serio de rapida, habila movi staceskis aden 
la chambro. 

“Me rigideskis,” el plendis. “Me jacas sur 
ta divano tam longe kam me rimemoras.” 

“Ne blamez me,” Margrito replikis, “Me 
esforcis tranar tu a New York dum la tota 
posdimezo.” 

“No, danko,” dicis siorino Baker al quar 
drinkaji qui tainstante venis del 
nutrivarmaro, “me tote preparas me por 
sporto.” 

La hosto astonate regardis el. 

“Tu preparas!” Il glutis drinkajo quale se 
ol esas guto en la fundo di glaso. “Quale tu 
facas irgo me tote ne komprenas.” 

Me regardis siorino Baker, kurioza pri to 
quon el “facas”. Me juis regardar el. El esis 
gracila yunino havant mikra mami, rekta 
posturo quan el emfazis per retroe pozar la 
korpo ye la shultri quale yuna kadeto. Elua 
griza, sun-frunsit okuli reciproke regardis 
me de pala, charmant, deskontenta vizajo. 

Me lore komprenis ke me olime vidabis el, 
o fotografuro di el. 

“Tu habitas West-Ovo,” el desestimante 
komentis. “Me konocas ulu ibe.” 

“Me konocas nulu——” 

“Tu ya konocas Gatsby.” 

“Ka Gatsby?” postulante questionis 
Margrito. “Qua Gatsby?” 

Ante ke me respondis ke il esas mea 
vicinulo, supeo anuncesis; impereme 
shovante ilua tensat brakio sub la mea, Tom 
Buchanan koaktis me ekirar la chambro 
quale se il movas damo ad altra quadrato. 

Gracile, langoroze, la manui lejere pozit 
sur la hanchi, la du yunini pre-iris ni 
adextere al rozea portiko, apertit vers la 
sun-kusho, ube quar kandeli fluktuetis sur 
la tablo pro la min forta vento. 

“Pro quo kandeli?” Margrito objecionis e 
frunsis la fronto. El extingis oli per la fingri. 
“Ante du semani venas la maxim longa dio 
dil yaro.” El radiante regardis ni. “Ka vi 
sempre vartas la maxim longa dio dil yaro e 
lor olua veno oblivias? Me sempre vartas la 
maxim longa dio dil yaro e lor olua veno 
oblivias.” 

“Ni devas projetar ulo,” ocitis siorino 
Baker, e sideskis an la tablo quale se el 
enlitigas su. 

“Bone,” dicis Margrito “Quon ni 
projetez?” El senpove turnis su a me: “Quon 
homi projetas?” 

Ante ke me povis respondar, elua 
regardo kun astonat expresuro fixigesis sur 
elua lasta fingro. 

“Regardez!” el plendis; “me domajis ol.” 

Ni omna regardis—la fingrartiko esis 
nigra e blua. 

“Tu facis lo, Tom,” el akuzante dicis. “Me 
savas ke tu ne intencis, ma tu ya facis lo. 
Yen la rezulto di mariajar me kun brutala 
viro, granda, grosacha, korpala specimeno 
de——” 

“Me odias ta vorto grosacha,” iraceme 
objecionis Tom, “mem jokante.” 

“Grosacha,” insistis Margrito. 

Ulfoye el e siorino Baker samtempe 
parolis, ne-intruzante e per jokant 
nekonsequo qua nultempe atingis babilado, 
qua esis tam kalma kam lia blanka robi e 
kam lia nepersonal okuli tote sen deziro. Li 
asistis, li aceptis Tom e me, nur polite 
agreable esforcis amuzar od esar amuzat. Li 
savis ke balde supeo finos e ke kelke plu 
tarde la vespero anke finos ed esos sensucie 
forpozit. To akute diferis del Westo, ube 
vespero hastigesas de fazo a fazo til la 

konkluzo, per kontinue deceptant anticipo 
o per nervoza timo pri l’instanto ipsa. 

“Tu igas me sentar me esar necivilizit,” 
me konfesis dum mea duesma glaso de 
korkizit ma kelke impresant vino di 
Bordeaux. “Ka tu ne povas parolar pri 
rekoltaji od ulo altra?” 

Me ne volis dicar irgo per ta komenturo, 
ma ol prenesis per ne-expektit maniero. 

“La civilizuro krulas, Tom violentoze 
klamis. “Me divenas terorinda pesimisto pri 
kozi. Ka tu lektis ‘L’Acenso dil negra 
imperii”“ da ca homo Goddard?” 

“Nu, no,” me respondis, kelke surprizat 
da lua tono. 

“Nu, ol es bonega libro, ed omnu devas 
lektar ol. L'ideo esas ke, se ni ne atencas, la 
blanka raso esos—esos tote submersit. Ol es 
ciencala; es pruvat.” 

“Tom divenas tre profunda, dicis 
Margrito kun mieno di senpensa tristeso. 
“Lu lektas profunda libri havanta longa 
vorti. Quo esis ta vorto quan ni——” 

“Nu, omna ca libri es ciencala,” insistis 
Tom, nepaciente regardante el. “Ca kerlo 
parexploris omno. Es nia devo, ni dil 


4 Fitzgerald aludas a The Rising Tide of Color da Lothrop 
Stoddard (New York: Scribners, 1920), rasista libro. 

dominacant raso, atencar, o ta altra rasi 
dominacos omno.” 

“Ni mustas abatar li,” susuris Margrito, e 
feroce palpebragis ye la fervoroza suno. 

“Vi devas habitar Kalifornia—” paroleskis 
siorino Baker, ma Tom interruptis el per 
pezoze movar sur sua sidilo. 

“Ca ideo es ke ni es Nordani. Me es, e tu 
es, e tu es, e—” Pos infinitezima hezito il 
inkluzis Margrito per mikra gesto dil kapo, 
ed el itere palpebragis ye me. “—E ni 
produktis omna kozi qui facas civilizuro— 
ho, cienco ed arto, e to omna. Ka vi 
komprenas?” 

Ulo patetik esis en ilua intenseso, quale 
se ilua sukontenteso, plu akuta kam olim, 
ne plus satisfacas il. Kande, preske 
nemediate, la telefonilo sonis interne e la 
chef-servisto livis la portiko, Margrito sizis 
la tempal interrupto ed inklinis su vers me. 

“Me dicos a tu familiala sekretajo,” el 
entuziasmoze susuris. “Ol esas pri la nazo 
dil chef-servisto. Ka tu volas audar pri la 
nazo dil chef-servisto?” 

“Pro to me venis canokte.” 

“Nu, lu ne sempre esis chef-servisto; lu 
olim esis arjentajo-polisanto por uli en New 
York qui havis arjenta servico por duacent 

homi. Lu mustis polisar ol de matino til 
nokto, til tandem to afekteskis lua nazo——” 

“Lu standis sempre plu male,” sugestis 
siorino Baker. 

“Yes. Lu standis sempre plu male, til 
tandem lu mustis demisionar.” 

Dum instanto la lasta sunlumo falis kun 
romantik afeciono adsur elua brilant vizajo; 
elua voco koaktis ke me anhelante inklinez 
me dum askoltar—lore la brilo faliis, omna 
lumo abandonis el kun tardigat regreto, 
quale pueri qua livas agreabla strado ye 
noktesko. 

La chef-servisto rivenis e murmuris ulo 
proxime al orelo di Tom, ye to Tom frunsis 
la brovi, retroe pulsis sua sidilo, e senvorte 
iris adinterne. Quale se ilua absenteso 
vivigis ulo en el, Margrito itere inklinis su 
adavane, la voco brilant e kantatra. 

“Me amas vidar tu an mea tablo, Nick. Tu 
rimemorigas da me pri—pri rozo, absoluta 
rozo. Ka ne?” El turnis su vers siorino 
Baker por konfirmo: “Kad absoluta rozo?” 

To esis nevera Me mem feble ne 
similesas rozo. El nur improvizis, ma ecitant 
varmeso fluis de el, quale se elua kordio 
esforcas ekvenar ad on, celit en un de ta 
anhelant, kaptant vorti. Subite el jetis sua 

boktuko adsur la tablo ed exkuzis su ed 
eniris la domo. 

Siorino Baker e me kambiis kurta 
regardeti konciante sen signifiko. Me esis 
pronta parolar kande el alerte rekte sidis e 
dicis “Shut!” per avertant voco. Nelauta 
pasionoza murmurado esis audebla del ultra 
chambro, e siorino Baker senshame 
adavane inklinis su, esforcis audar. La 
murmuro tremis ye la bordo di 
koheranteso, sinkis, ecitate klimis, lore tote 
cesis. 

“Ca sioro Gatsby pri qua tu parolis es 
mea vicino—” me dicis. 

“Ne parolez. Me volas audar to quo 
eventas.” 

“Kad ulo eventas? me inocente 
questionis. 

“Ka tu volas dicar ke tu ne savas?” dicis 
siorino Baker, kandide surprizat. “Me 
opinionis ke omnu savas.” 

“Me ne savas.” 

“Ma—” el hezitante dicis, “Tom havas ula 
muliero en New York.” 

“Kad havas muliero?” me nekomprenante 
repetis. 

Siorino Baker afirmis per kapsigno. 

“El devas sat decar por ne telefonar a lu 
dum supeo. Ka tu ne tale opinionas?” 

Preske ante ke me komprenis elua senco 
fluktuo di robo venis e la krako di ledra 
boti, e Tom e Margrito itere esis an tablo. 

“Ne-eviteble!” kriis Margrito kun tensat 
gayeso. 

El «sideskis, questionante regardetis 
siorino Baker e pose me, e pluse dicis: “Me 
regardis adextere dum minuto, ed esas tre 
romantika extere. Sur la gazono esas ucelo 
quan me opinionas esar naktigalo qua 
transiris l'oceano per la Cunard- o la 
Blanka Stelo-navaro. Ol kantas—” Elua voco 
kantis: “Esas romantika, ka ne, Tom?” 

“Tre romantika,” il dicis, lore mizeroze a 
me: “Se es sat lumoza pos supeir, me volas 
duktar tu al stabli.” 

La telefonilo sonis interne, tresayigante, 
e dum ke Margrito ferme negis per 
kapsigno ye Tom, la temo dil stabli, fakte, 
omna temi, tote desaparis. Inter la frakasit 
fragmenti dil pasint kin minuti an tablo, me 
rimemoras ke la kandeli itere acendesis, 
vane, e me konciis ke me volas kandide 
regardar omnu ma anke evitar omna okuli. 
Me ne povis konjektar to quon Margrito e 
Tom pensis, ma dubitas ke mem siorino 
Baker, qua semblis parlernir ul robusta 
skeptikeso, esis kapabla obliviar l’akutsona, 
metal urjenteso dil kinesma gasto. Ad ul 

temperamento la situaciono semblabus 
facinant—mea propra instinto esis quik 
telefonar al policisti. 

La kavali, on nenecese dicas, ne itere 
mencionesis. Tom e siorino Baker, plu kam 
un metro di krepuskulo inter li, flanis al 
biblioteko, quale se a vigilo apud perfekte 
tushebla kadavro, dum ke me, esforcante 
aspektar agreable interesat e kelke surda, 
sequis Margrito cirkum kateno di ligit 
verandi al avana portiko. En olua profunda 
tenebro ni sideskis flanko an flanko sur 
benko ozier-plektat. 

Margrito pozis la manui an la vizajo 
quale se por sensar olua bela formo, ed elua 
okuli gradope movis al velura noktesko. Me 
vidis ke tumultoz emoci domtas el, do me 
dicis to quon me opinionis esar kalmigant 
questioni pri elua filiino. 

“Ni ne bone konocas l'una l'altra, Nick,” 
el subite dicis. “Mem esante gekuzi. Tu ne 
venis a mea mariajo-ceremonio.” 

“Me ne rivenabis del milito.” 

“To es vera. El hezitis “Nu, me 
experiencis tre mala tempo, Nick, e me esas 
sat cinikala pri omno.” 

Evidente el havis kauzo esar cinikala. Me 
vartis ma el dicis nulo plusa, e pos instanto 
me kelke feble rivenis al temo di la filiino. 

“Me supozas ke el parolas, e—manjas, ed 
omno.” 

“Ho, yes.” El nevidante regardis me. 
“Askoltez, Nick; lasez me dicar to quon me 
dicis kande el naskis. Ka tu volas audar?” 

“Tre multe.” 

“To montros a tu quale me opinionas pri 
—kozi. Nu, el evis min kam un horo e Tom 
esis ube nur Deo savas. Me vekis del etero 
quaze tote abandonita, e quik questionis la 
flegistino, kad esas infantulo od infantino. 
El dicis a me ke ol esas infantino, do me 
forturnis mea kapo e ploreskis. Bone, me 
dicis, “me joyas ke ol esas infantino. E me 
esperas ke el esez folo—to esas la maxim 
bona kozo esar por puerino en ca mondo, 
belega foleto.” 

“Tu komprenas ke me opinionas ke 
omno es omnakaze mizeroza,” el pluse dicis 
per konvinkat maniero. “Omnu tale 
opinionas—la maxim progresema homi. E 
me savas. Me ja esis omnaloke e vidis omno 
e facis omno.” Elua okuli defiante flagris, 
kelke simile al okuli di Tom, ed el ridis kun 
ecitant desestimo. “Desnaiva—Deo, me es 
desnaiva!” 

Quik kande elua voco haltis, cesante 
postular mea atenco, mea kredo, me sentis 
la bazala nesincereso di to quon el dicabis. 

To desquietigis me, quale se la tota vespero 
esabis ul sorto de dupajo por demandar 
kontributant emoco de me. Me vartis, e 
fakte, pos instanto el regardis me kun 
absolute afektacat rideto sur ta bela vizajo, 
quale se el asertabis sua membreso en kelke 
eminenta sekreta societo a qua el e Tom 
apartenas. 


Interne, la karmizina chambro florifis per 
lumo. Tom e siorino Baker sidis ye 
l’extremaji dil longa divano ed el lektis ad il 
de La Saturdio-vesperal Jurnalo — la vorti, 
murmurat e sen modulaco, kune fluis kom 
kalmigant melodio. La lamp-lumo, brilant 
sur ilua boti e matida sur l’autunfoliatra 
flavo di elua hararo, cintilifis alonge la 
papero kande el turnis pagino per tremo dil 
gracila muskuli di elua brakii. 

Kande ni eniris, el tacigis ni dum instanto 
per levit manuo. 

“La duro sequos,” el dicis jetante la 
jurnalo adsur la tablo, “en nia sequanta 
edituro.” 

Elua korpo asertis su per desquieta movo 
dil genuo, ed el staceskis. 

“Dek kloki, el komentis, evidente 
trovinte la tempo sur la plafono. “La tempo 
por ke ca bonino enlitigez su.” 


31 


“Jordan pleos morge en la turniro,” 
explikis Margrito, “ye Winchester.” 

“Ho—tu esas Jordan Baker.” 

Me lore savis pro quo elua vizajo esas 
familiara—olua agreable desestimant mieno 
regardabis me de multa rotograbit 
fotografuri dil sporto ye Asheville ed Hot 
Springs e Palm Beach. Me anke audabis ul 
naraco pri el, blamant, desagreabla naraco, 
ma longtempe ante lore obliviabis to quon 
ol naracas. 

“Bona nokto,” el nelaute dicis. “Vekigez 
me ye ok kloki, ka yes?” 

“Se tu vekos.” 

“Me vekos. Bona nokto, sioro Carraway. 
Me balde rividos tu.” 

“Certe tu rividos lu,” konfirmis Margrito. 
“Fakte, me pensas pri aranjar mariajo. 
Venez ofte, Nick, e me ulmaniere—ho— 
kunjetos vi. Vi komprenas—me hazarde 
inkluzos vi en linajo-kabineti e pulsos vi 
adsur la maro en batelo, e tala agi——” 

“Bona nokto,” siorino Baker klamis del 
eskalero. “Me audis nula vorto.” 

“Lu es bona yunino, Tom dicis pos 
instanto. “Li ne devas permisar ke lu kurez 
trans la lando camaniere.” 

“Qua ne devas? kolde questionis 
Margrito. 


32 


“La familio.” 

“La familio esas un onklino evante 
cirkume mil yari. Omnakaze, Nick 
protektos lu, ka ne, Nick? Lu pasos multa 
semano-fini hike dum la somero. Me 
opinionas ke hem-influo esos bona por lu.” 

Margrito e Tom tacante regardis l'una 
l’altra dum instanto. 

“Ka lu venas de New York?” me rapide 
questionis. 

“De Louisville. Nia blanka yunineso kune 
pasis ibe. Nia belega blanka—” 

“Ka tu donis a Nick kurta kordio-a- 
kordio diskuto ye la verando?” Tom subite 
questionis. 

“Ka yes?” El regardis me. “Me evidente 
ne povas rimemorar, ma me opinionas ke ni 
diskutis la Nordala raso. Yes, me esas certa. 
Ol ulmaniere reptis a ni ed ante komprenar 

“Ne kredez omno audit, Nick,” il konsilis 
me. 

Me lejere dicis ke me audabis tote nulo, e 
kelka minuti plu tarde staceskis por irar 
adheme. Li venis al pordo kun me e stacis 
flanko an flanko en gaya quadrato di lumo. 
Kande me startis mea motoro, Margrito 
decidigante klamis: “Vartez! 

“Me obliviis questionar tu pri ulo, ulo 
quo importas. Ni audis ke tu esis fiancita 
kun yunino en la Westo.” 

“To es vera,” benigne konfirmis Tom. “Ni 
audis ke tu esis fiancit.” 

“To es kalumnio. Me es tro povra.” 

“Ma ni audis lo,” insistis Margrito, e 
suprizis me per itere floratre apertar su. “Ni 
audis lo de tri homi, do ol mustas esar 
vera.” 

Me certe komprenis to a quo li referas, 
ma me ne esis mem nebulatre fiancit. La 
fakto ke babilacho publikigabis la mariaj- 
anunco esis un del kauzi por venar al Esto. 
On ne darfas abandonar ancien amikino pro 
rumori, ma me anke ne intencis esar 
rumorigit aden mariajo. 

Lia intereso kelke emocigis me ed igis li 
semblar min distante rich—malgre to, me 
esis konfuza e kelke repugnat dum 
forveturirar. Semblis a me ke la decant ago 
por Margrito esas kurar ek la domo, infanto 
en la brakii—ma evidente nul tal intenco 
esis en elua kapo. Pri Tom, la fakto ke il 
“havas ul muliero en New York” esis advere 
min surprizant kam ke il esez tristigit da 
libro. Ulo igas il mordetar la bordo di 
nefresh idei quale se ilua robusta korpal 

egoismo ne plus nutras ilua imperema 
kordio. 

Ja esis profunda somero sur la tekti dil 
taverni ed avan la bordizant gareyi, ube 
nova reda gazolin-pumpili stacis en lumo- 
flaki, e kande me atingis mea domeno en 
West-Ovo me guidis l'automobilo aden olua 
hangaro e kurtatempe sidis sur abandonit 
gazon-rulilo en la gazono. La vento 
forsuflabis, livis lauta, brilant nokto, kun ali 
batant en l'arbori e persistem orgeno-sono 
dum ke la tota suflilo dil tero plenigis la 
rani per vivo. La silueto di movant kato 
shancelis trans la lunlumo, e turnante mea 
kapo por spektar ol, me vidis ke me ne esas 
solitara—dekekin metri for me, figuro 
emersabis del ombro dil domego di mea 
vicino e stacis, la manui en la poshi, e 
regardis l'arjenta puntizant steli. Ulo en lua 
senhasta movo e la sekur poziciono di lua 
pedi sur la gazono sugestis ke to esas 
siorulo Gatsby ipsa, ekirinte por determinar 
qua porciono di nia lokala cielo esas la ilua. 

Me decidis advokar il. Siorino Baker 
mencionabis il dum supear, e to suficus por 
introduktar me. Ma me ne advokis il, nam il 
subite montris sugesto ke il esas kontent 
esar solitar~il extensis sua brakii vers 
l’obskur aquo per stranja maniero, e, 

quankam for il, me volunte jurus ke il 
tremis. Me regardetis la maro—e dicernis 
nulo ecepte un verda lumo, mikrega e 
distant, qua esas forsan ye l'extremajo di ul 
warfo. Itere regardante por Gatsy, il 
desaparabis, e me esis sola en la destranquil 
obskureso. 

CHAPITRO II 


CIRKUME MI-VOYE inter West-Ovo e New 
York la choseo hastoze adjuntas su al 
fervoyo ed alongiras mi-kilometro, por 
evitar certena dezolat regiono. To esas la 
valo de cindri—fantastika farmeyo ube 
cindri kreskas quale frumento aden klifi e 
kolini e groteska gardeni; ube cindri havas 
la formi di domi e kameni ed acensant fumo 
e, tandem, per superirant esforco, di cindrea 
viri qui movas nedefinate e ja peceteskante 
tra la pulveroz aero. Tempope lineo de griza 
vagoni reptas alonge la nevidebla reli, 
emisas terorigant strido, ed haltas, e quik la 
cindrea viri esamifas portante fera spadi ed 
agitas nepenetrebla nubo, qua celas lia 
neklar agado del vido. 

Ma super la griza regiono e la spasmi dil 
dezolant polvo qua sencese flotacas super 
ol, on perceptas, pos instanto, l'okuli di 
doktoro T. J. Eckleburg. L'okuli di doktoro 

T. J. Eckleburg esas blua e giganta—la 
retini” esas alta de un metro. Li regardas de 
nul vizajo, ma vice lo de enorma flava 
binoklo qua transiras ne-existant nazo. 
Evidente ul extravageme jokant okulisto ibe 
pozis ol por augmentar sua klientaro en la 
municipala distrikto Queens, e pose sinkis 
aden eterna blindeso, od obliviis ol e 
translojis ad altra loko. Ma lua okuli, kelke 
paligit da multa senfarda dii sub suno e 
pluvo, ankore regardas la solen 
eskombreyo. 

La cindro-valo esas bordizit unlatere da 
fangoza rivereto, e, kande la levponto 
elevesas por permisar la trapaso dil kargo- 
bateli, la pasajeri sur la vartant treni povas 
regardegar la trauroza ceno tam longe kam 
un mi-horo. Sempre esas halto longa de 
adminime un minuto, e pro to me unesme 
renkontris l’entratenat amoratino di Tom 
Buchanan. 

Irgube il konocesis, on insistis pri la fakto 
ke il havas amoratino. Ilua konocati esis 
ofensat dal fakto ke il frequentas popular 
restorerii kun el e, livante el an tablo, flanas 
e babilas kun irgequa il konocas. Quankam 
me esis kurioza vidar el, me tote ne deziris 


5 La retini ne esas videbla. Fitzgerald volis skribar od 


pupili od irisi. 

renkontrar el—ma to eventis. Ulposdimeze 
me iris a New York kun Tom per treno ed, 
haltigit apud la cindr-amasi, il saltante 
staceskis e, prenante mea kudo, advere 
koaktis me ekirar la vagono. 

“Ni ekiras,” il insistis. “Me volas ke tu 
konoceskez mea amoratino.” 

Me opinionas ke il multe drinkabis dum 
dinear, ed ilua rezolvemeso ke me 
akompanez il preske atingis violento. La 
superba prezunto esis ke me havas nul plu 
agreabla tasko dum sundiala posdimezo. 

Me sequis il trans la kurta blankigit 
fervoyo-fenco, e ni retroe marchis nonadek 
metri alonge la voyo sub la persistema 
regardego di doktoro Eckleburg. L'unik 
edifico videbla esis bloketo ek flava briki an 
la bordo dil dezolat lando, sorto de 
kompaktigit Chef-strado qua servas ol, e 
kontingua ad absolute nulo. Un de la tri 
butiki kontenat en ol esis lokacebla ed altra 
esis restorerio apertit totanokte, atingat per 
voyeto ek cindri; la triesma butiko esis 
gareyo—Reparo. GEORGE B. WILSON. 
Automobili komprata e vendata.——e me 
adinterne sequis Tom. 

L’internajo esis neprosperoza e nuda; 
l’unik automobilo videbla esis polvizit, 
ruinit Ford blotisant en obskur angulo. La 

nociono venis a mea mento ke ca fantomo 
di gareyo esas subterfujo, e ke luxoza e 
romantik apartamenti esas supre celit, 
kande la proprietanto ipsa aparis ye la 
pordo di kontoro vishante sua manui per 
shifono. Il esis blonda, senesprita viro, 
anemiika, e feble bonaspektant. Vidante ni, 
supresit cintilo di espero flagris en ilua hele 
blu okuli. 

“Saluto, Wilson, bonulo,” dicis Tom, e 
gaye frapetis ilua shultro. “Quale standas la 
afero?” 

“Ne darfas plendar,” nekonvinkante 
respondis Wilson. “Kande tu vendos a me ta 
automobilo?” 

“Venontsemane; me imperis ke mea 
homo nun laborez pri to.” 

“Lu laboras tre lente, ka ne?” 

“No, ne lente,” kolde dicis Tom. “E se tu 
tale opinionas, me forsan devas vendar ol 
ad altru.” 

“Me ton ne volis dicar,” rapide explikis 
Wilson. “Me nur volis dicar——” 

lua voco faliis e Tom nepaciente 
regardetis la gareyo. Lore me audis pedpazi 
sur eskalero, e pos instanto la kelke dika 
figuro di muliero obskurigis la lumo del 
kontor-pordo. El evis cirkume triadekequar 
yari, esis kelke plumpa, ma sensuale portis 

l’ecesa karno quale ul mulieri povas. Elua 
vizajo, super puntizit robo ek obskure blua 
crépe-de-chine, kontenis nul faceto o cintilo 
di beleso, ma en el esis nemediate 
perceptebla viveso quale se la nervi di elua 
korpo kontinue bruletas. El lente ridetis e, 
trapasante la spozulo quale se il esas 
fantomo, presis la manuo di Tom, direte 
regardis ilua okuli. Pose el humidigis sua 
labii, e sen turnar su parolis al spozulo per 
nelauta, kruda voco: 

“Adportez ul sidili, he, por ke on povas 
sideskar.” 

“Ho, yes,” hastoze konkordis Wilson, ed 
iris vers la kontoreto, quik desaparante 
aden la cement-koloro dil parieti. Blanka 
cindatra polvo velizis ilua obskura vestaro 
ed ilua pala hararo quale ol velizis omno en 
l’areo—ecepte ilua spozino, qua ja 
pluproximeskis a Tom. 

“Me volas vidar tu,” Tom intense dicis. 
“Irez per la nexta treno.” 

“Bone.” 

“Me renkontros tu apud la jurnal- 
vendisto ye l'infra etajo.” 

El konsentis per kapsigno e movis de il 
jus kande George Wilson emersis del 
kontoro-pordo portante du sidili. 

Ni vartis el apud la voyo en loko 
nevidebla. Nur kelka dii restis ante la 
quaresma di julio, e griza, magra puero 
Italiana acendis pirotekni en lineo alonge la 
reli. 

“Malega loko, ka ne,” dicis Tom, e frunsis 
la brovi ye doktoro Eckleburg. 

“Tre mala.” 

“Es bona ke el povas forirar.” 

“Ka la spozo ne objecionas?” 

“Ka Wilson? Lu supozas ke el vizitas sua 
fratino en New York. Lu es tante stupida ke 
lu ne savas ke lu vivas.” 

Do Tom Buchanan ed ilua amoratino e 
me ensemble iris a New York—o ne tote 
ensemble, nam siorino Wilson diskrete sidis 
en altra vagono. Tom tante deferencis la 
sentemeso di ta habitanti di Est-Ovo qui 
forsan esas en la treno. 

El chanjabis sua robo por bruna muslino 
figurizit, qua tensite extensesis trans elua 
kelke larja hanchi kande Tom helpis el 
adsur la platformo en New York. De la 
jurnal-vendisto el kompris edituro di Babilo 
dil Urbo e jurnalo pri filmi, ed en la drogerio 
dil staciono kompris koldkremo e flasketo 
de parfumo. Supre, en la solene ekante 
veturvoyo, el lasis preterpasar quar taxii 
ante ke el selektis nova taxio, lavendea e 

grize tapisizit, ed aden to ni glitis del maso 
dil staciono aden la brilant sunlumo. Ma 
quik el abrupte turnis su del fenestro ed, 
inklinante su adavane, frapetis la vitro. 

“Me volas havar un de ta hundi,” el 
sincere dicis. “Me volas havar un de li por 
apartamento. Es bona havar—hundo.” 

Ni retroe veturiris a griz oldulo qua 
absurde similesis John D. Rockefeller. En 
korbo pendant de ilua kolo blotisis dekedu 
tre recenta hundyuni de nedeterminebla 
raso. 

“Qua sorto li esas?” avide questionis 
siorino Wilson kande il venis al taxio- 
fenestro. 

“Omna sorti. Qua sorton vu deziras, 
damo?” 

“Me dezirus havar un de ta polic-hundi; 
me ne supozas ke tu havas ta sorto?” 

La homo dubitoze regardis aden la korbo, 
enplunjis sua manuo ed ektiris un tordetant 
hundyuno ye la napo. 

“To ne es polic-hundo,” dicis Tom. 

“No, ol ne es exakte polic-hundo,” dicis la 
homo, decepto en la voco. “Ol plu similesas 
teriero.” Il pasis sua manuo trans la bruna, 
lavtukatra dorso. “Regardez la pelo. Bona 
pelo. To es hundo qua nultempe jenos vi 
per prenesar da kataro.” 

“Me opinionas ke ol es beleta,” siorino 
Wilson entuziasmoze dicis. “Quante 
kustas?” 

“Ta hundo?” Il admirante regardis ol. “Ta 
hundo kustas dek dolari.” 

La teriero—sendubite teriero ulmaniere 
esis parenta, quankam la pedi esis 
tresayigante blanka—transdonesis e jacis en 
la gremio di siorino Wilson, ube el ravisate 
karezis la veterespruva pelo. 

“Kad esas puerulo o puerino?” el delikate 
questionis. 

“Ka ta hundo? Ta hundo es puerulo.” 

“Ol es hundino,” decideme dicis Tom. 
“Yen tua moneto. Irez e komprez dek plusa 
hundi per ol.” 

Ni veturiris al Kinesma-avenuo, tante 
varma e mola, preske rurala dum la 
somerala sundio-posdimezo, ke me ne esus 
surprizat vidar granda trupo de blank 
mutoni aparar ye l’angulo. 

“Haltez,” me dicis, “me mustas hike livar 
vi.” 

“No, certe ne,” rapide opozis Tom. “Mirto 
esos trista se tu ne venos al apartamento. 
Ka ne, Mirto?” 

“Venez,” el urjis. “Me telefonos a mea 
fratino Katarina. Ti qui devas savar dicas ke 
el es tre belega.” 

“Nu, me prizus lo, ma——” 

Ni avaniris, itere veturiris tra la Parko 
vers la Westala stradi dil cento-numeri. Ye 
158ma-strado la taxio haltis avan un peco di 
longa, blanka, kukatra apartament-edifico. 
Donante rejala hemveno-regardeto ye la 
vicineyo, siorino Wilson prenis sua hundo e 
l’altra kompraji, e superbe eniris. 

“Me invitos le McKee,” el anuncis dum ke 
ni acensis per l’elevatoro. “E, komprenende, 
me anke telefonos a mea fratino.” 

L’apartamento esis sur la maxim supra 
etajo—saloneto, lit-chambreto, e balneyo. 
La salono esis plenigit til la pordi per grupo 
de tapisizit mobli tote tro granda por ol, por 
ke movar esis kontinue pedbutar imaji di 
homini qui baskulas en la gardeni di 
Versailles. L'unika pikturo esis tro grandigit 
fotografuro, semblante di hanino qua sidas 
sur neklara roko. Distante regardat, tamen, 
la hanino divenis boneto, e la vizajo di 
korpulent oldino brilante ridetis ye la 
chambro. Plur antiqua edituri di Babilo dil 
Urbo esis sur la tablo kun edituro di Simon 
nomita Petro“ ed ul skandal-jurnaleti pri 


6 Populara Angla romano (London: Constable, 1921) da 
Robert Keable (1887 — 1927), konsiderata da Fitzgerald 
esar kontre-etika. La chefa persono dil romano esas 
armeo-kleriko qua havas amoratino. 

Broadway. Siorino Wilson unesme traktis la 
hundo. Nevoluntant elevator-duktisto 
sendesis por buxo plena de palii e por lakto, 
a qui lu per sua propra iniciemeso donacis 
stana buxo de granda, harda hund-paneti— 
un de qui apatioze dissolvis en la pladeto de 
lakto dum la tota posdimezo. Dume Tom 
ektiris botelo de wiskio ek klefklozit 
armoro. 

Me ebrieskis nur dufoye dum mea vivo, e 
la duesma foyo esis taposdimeze; do to quo 
eventis esas feble mnubizit, quankam 
apartamento esis plena de gaya sunlumo 
til pos ok kloki. Sidante sur la gremio di 
Tom, siorino Wilson telefonis a plura homi; 
pose on trovis nul sigareti, e me ekiris por 
komprar oli ye l'apoteko an la stradangulo. 
Kande me rivenis, li desaparabis, do me 
diskrete sideskis en la salono e lektis 
chapitro di Simon nomita Petro—ol esis o 
mizeroz o la wiskio deformis kozi, pro ke ol 
ne semblis racionoz a me. 

Jus kande riaparis Tom e Mirto (pos 
l'unesma drinkajo siorino Wilson e me 
parolis luna kun l'altra per prenomi), gasti 
ariveskis ye la pordo dil apartamento. 

La fratino, Katarina, esis gracila 
mondumano evante cirkume triadek yari, 
havante solida, glutinatra, reda hararo 

kurte tondit, e karnaciono pudrizit til 
laktatra blankeso. Elua brovi esabis arachit 
e pose skizit ye plu debochem angulo, ma 
l’esforci di naturo pri restorar l'olima lineo 
semblis desklarigar elua vizajo. Kande el 
movis, sencesa kliktado sonis de nekontebla 
ceramika braceleti alonge la brakii. El eniris 
kun tante proprietant hasto, e cirkume 
regardis la mobli tante posedante, ke me 
esis kurioza, kad el hike lojas. Ma 
questionante el, el nemoderate ridis, laute 
repetis mea questiono, e dicis ke el lojas 
kun amikino en hotelo. 

Siorulo McKee esis pala, feminatra viro 
del suba apartamento. Il jus razabis su, nam 
esis blanka makulo di sapon-spumo sur la 
vango, ed il esis tre respektoza dum salutar 
omnu en la chambro. Il informis me ke il 
esas fotografisto e facabis la neklara 
grandiguro dil matro di siorino Wilson qua 
flotacas quale ektoplasmo sur la parieto. 
Ilua spozino esis akutsona, langoroza, bel, 
ed hororinda. El flere dicis a me ke la 
spozulo centeduadekesepfoye fotografabis 
el de pos ke li mariajeskis. 

Siorino Wilson longe ante lore chanjabis 
sua vesti, e tatempe weris komplexa 
posdimezo-robo ek kremea shifono qua 
sempre susuris kande el movis tra la 

chambro. Pro l’influo di ta robo, elua 
personaleso anke chanjis. L'intensa viveso 
qua esis tante remarkind en la gareyo 
transformesis aden impresant superbeso. 
Elua rido, elua gesti, elua aserti instantope 
divenis sempre plu violentoze afektacem, e 
dum ke el expansis, la chambro plumineskis 
cirkum el, til ke el semblis rotacar sur 
bruisoza, stridant pivoto tra la fumoz aero. 

“Mea karo,” el dicis al fratino per alt, 
afektacema klamo, “la maxim multa kerli 
omnafoye trompos tu. Li pensas nur pri 
pekunio. Me sumnis muliero lastasemane 
por examenar mea pedi, e segun la fakturo 
tu supozus ke el extraktabis mea 
apendicito.” 

“Quo es la nomo di ta muliero?” 
questionis siorino McKee. 

“Siorino Eberhardt. El probas la pedi di 
homi en lia propra hemi.” 

“Me prizas tua robo,” komentis siorino 
McKee, “me opinionas ke ol es adorebla.” 

Siorino Wilson refuzis la complimento 
per desestimante elevar un brovo. 

“Ol es nur frivol antiqua kozo,” el dicis. 
“Me nur metas ol ulfoye kande me ne sucias 
pri mea aspekto.” 

“Ma ol marveloze aspektas sur tu, se tu 
komprenas me,” pluse dicis siorino McKee. 

“Se Chester nur trovus tu en ta pozo, me 
opinionas ke lu facus bonajo.” 

Ni omna senvorte regardis siorino 
Wilson, qua forpulsis kelka hari de super 
sua okuli e retroregardis ni kun brilant 
rideto. Siorulo McKee intense regardis el, la 
kapo pozit adlatere, e movis sua manuo 
addextre ed adsinistre avan sua vizajo. 

“Me chanjus la lumo,” il dicis pos 
instanto. “Me volus montrar la formi dil 
traiti. E me esforcus kaptar la tota dopa 
hararo.” 

“Me ne konsiderus chanjar la lumo,” kriis 
siorino McKee. “Me opinionas ke ol es——” 

Elua spozulo dicis “Shut!” e ni omna itere 
regardis la subjekto; ye to Tom Buchanan 
audeble ocitis e staceskis. 

“Vi McKee drinkez,” il dicis. “Adportez 
plusa glacio e mineral-aquo, Mirto, ante ke 
omnu dormeskas.” 

“Me parolis a ta puero pri la glacio.” 
Mirto levis sua brovi pro desespero pri 
l’ociemeso dil plu basa klasi. “Ta homi! On 
mustas sempre incitar li.” 

El regardis me e senskope ridis. Pose el 
saltetis al hundo, extazoze kisis ol, e 
grandioze eniris la koqueyo, implikante ke 
dekedu koquisti ibe vartas elua imperi. 

“Me facis ul belaji en Long-Insulo,” 
asertis siorulo McKee. 

Tom nekomprenante regardis il. 

“Ni havas du de li kadrizit infre.” 

“Du quo?” questionis Tom. 

“Du studiuri. Un de li me nomizis 
Montauk-punto-La muevi, e l’altra me 
nomizis Montauk-punto—La maro.” 

La fratino Katarina sideskis apud me sur 
la sofao. 

“Ka tu anke habitas Long-Insulo?” el 
questionis. 

“Me lojas en West-Ovo.” 

“Ka yes? Me esis ibe ye partio cirkume 
un monato ante nun. Che viro nomizit 
Gatsby. Ka tu konocas lu?” 

“Me lojas en l'apuda domo.” 

“Nu, on dicas ke lu es nevo o kuzo dil 
imperiestro Wilhelm. Tale lu ganis sua 
pekunio.” 

“Ka yes?” 

El afirmis per kapsigno. 

“Me timas lu. Me ne volas ke lu saveskez 
pri me.” 

Ca absorbant informajo pri mea vicino 
interruptesis da siorino McKee, qua subite 
indikis Katarina: 

“Chester, me opinionas ke tu facez ulo 
pri el” el violentoze dicis, ma siorulo 

McKee nur afirmis per kapsigno kun tedat 
maniero, ed atencis Tom. 

“Me volas plu laborar ye Long-Insulo, se 
me ganus eniro. Me nur demandas ke li 
permisez me komencar.” 

“Demandez de Mirto,” dicis Tom, 
eruptante per kurta rido-klamo kande 
siorino Wilson eniris portant pleto. “El 
donos introdukto-letro, ka ne, Mirto?” 

“Donos quo?” el tresayigate questionis. 

“Tu donos introdukto-letro a McKee por 
tua spozulo, por ke lu povas facar studiuri 
di lu.” Ilua labii instantale taceme movis 
dum ke il inventis. “George B. Wilson ye la 
gazolin-pumpilo, od ulo tala.” 

Katarina proxime inklinis su vers me e 
susuris aden mea orelo: 

“Nek l'unu nek l'altru povas tolerar sua 
spozo.” 

“Ka ne?” 

“Ne povas tolerar li.” El regardis Mirto e 
pose Tom. “To quon me dicas esas, pro quo 
kunlojar se li ne povas tolerar li? Se me 
esus li, me divorcus e quik mariajus me kun 
l'altru.” 

“Kad el anke ne prizas Wilson?” 

La respondo a to esis ne-expektat. Ol 
venis de Mirto, qua hazarde audabis la 
questiono, ed ol esis violentoz ed obcena. 

“Yen,” triumfale kriis Katarina. El itere 
parolis nelaute. “Advere esas lua spozino 
qua separas li. El es Katolika, e li ne kredas 
ye divorco.” 

Margrito ne esas Katolika, e me esis 
kelke shokat pro la barokeso di ta mentiajo. 

“Kande li mariajeskos,” Katarina pluse 
dicis, “li iros al Westo por habitar 
kelkatempe til la tumulto kalmeskos.” 

“Li plu diskrete irez ad Europa.” 

“Ho, ka tu prizas Europa?” el suprizante 
ekklamis. “Me jus rivenis de Monte Carlo.” 

“Ka yes.” 

“Dum la pasint yaro. Me iris adibe kun 
altra yunino.” 

“Ka vi longtempe restis?” 

“No, ni nur iris a Monte Carlo e rivenis. 
Ni iris tra Marseilles. Ni havis plu kam 
mileduacent dolari komencante, ma on 
eskrokis ni de omno dum du dii en la 
privata chambri. Ni tre desfacile rivenis, me 
darfas dicar. Deo, quale me odiis ta urbo!” 

La cielo dil tarda posdimezo florifis 
instantale en la fenestro quale la blua mielo 
dil Mediteraneo—lore l’akuta voco di 
siorino McKee tranis me itere aden la 
chambro. 

“Me anke preske eroris,” el vigoroze 
deklaris. “Me preske mariajis me kun mikra 

Judacho qua persequis me dum yari. Me 
savis ke lu es sub mea klaso. Omnu dicadis 
a me: ‘Lucille, ta homo es tre inferior! Ma 
se me ne konoceskabus Chester, lu certe 
ganabus me.” 

“Yes, ma askoltez,” dicis Mirto Wilson, 
sempre gestante per la kapo, “adminime tu 
ne mariajis tu kun lu.” 

“Me savas ke me ne facis lo.” 

“Nu, me mariajis me kun lu,” ambigue 
dicis Mirto. “E yen la difero inter tua kazo e 
la mea.” 

“Pro quo tu facis lo, Mirto?” questionis 
Katarina. “Nulu koaktis tu.” 

Mirto konsideris. 

“Me mariajis me kun lu pro ke me 
opinionis ke lu es jentilulo,” el tandem 
dicis. “Me opinionis ke lu kelke savas pri 
politeso, ma lu ne sat valoris por lekar mea 
shuo.” 

“Tu esis frenezioza pri lu pokatempe,” 
dicis Katarina. 

“Frenezioza pri lu!” nekredante kriis 
Mirto. “Qua dicas ke me esis frenezioza pri 
lu? Me nultempe esis plu frenzioza pri lu 
kam pri ta homo ibe.” 

El subite indikis me, ed omnu akuzante 
regardis me. Me esforcis montrar per mea 
mieno ke me havis nul rolo en elua pasinto. 

“La nura frenezio en me esis kande me 
spozigis lu. Me quik savis ke me erorabis. 
Lu pruntis la maxim bona kompleta vestaro 
de ulu por mariajar su, e nultempe mem 
mencionis lo a me, e la homo venis por 
riprenar ol uldie kande lu esis absent.” El 
cirkume regardis por saveskar qua askoltas. 
“Ho, ka to es tua vestaro?” me dicis. “Nu, 
me audas lo unesmafoye.’ Ma me donis ol a 
lu e pose sternis me e ploris por surdigar la 
vicini dum la tota posdimezo.” 

“El advere devas livar lu,” itere dicis 
Katarina a me. “Li lojas super ta gareyo 
dum dekeun yari. E Tom es l’unesma 
amoranto quan el havas.” 

La wiskio-botelo-duesma botelo—nun 
kontinue demandesis da omnu asistant, 
ecepte Katarina, qua “joyas tam bone per ne 
drinkar.” Tom advokis l’edific-sorgisto e 
sendis lu por kelka famoza sandwichi qui 
ipse esas tota supeo. Me volis ekirar e 
marchar adeste vers la parko tra la mola 
krepuskulo, ma singlafoye dum esforcar 
ekirar, me esis intrikat aden ul sovaj, 
akutsona disputacho qua retroe tranis me, 
quale se per kordi, adsur mea berjero. Ma 
alte super l'urbo nia lineo de flava fenestri 
evidente kontributis sua porciono di 
homala sekreteso a la flanant spektanto en 

l’obskureskant stradi, e me anke esis lu, 
adsupre regardante e kontemplante. Me esis 
ed en la domo ed exter ol, samtempe facinat 
e repugnat dal ne-exhaustebla diverseso di 
VIVO. 

Mirto tranis sidilo adapud la mea, e 
subite elua varma respirado varsis adsur me 
la historio di elua unesma renkontro kun 
Tom. 

“Esis sur du mikra benki qui opozas l'una 
l’altra e qui es sempre la lasta vakua benki 
en la treno. Me iris a New York por vizitar 
mea fratino e pasar la nokto. Lu weris la 
granda tualeto e shui ek vernisizit ledro, e 
me ne povis forregardar, ma singlafoye 
kande lu regardis me me mustis fingar ke 
me regardas la reklam-afishi super lua 
kapo. Kande ni eniris la staciono lu esis 
apud me, e lua blanka kamizo presis an mea 
brakio, do me dicis ke me mustas advokar 
policisto, ma lu savis ke me mentias. Me 
esis tante ecitat ke enirante taxio kun lu me 
apene savis ke me ne eniras metroo. Me nur 
pensis, sempre pensis, “On ne povas por 
sempre vivar, on ne povas por sempre 
vivar.” 

El turnis su a siorino McKee e la chambro 
resonis per elua artificala ridado. 

“Mea karo,” el kriis, “me donos a tu ca 
robo tam balde kam me ne plus bezonos ol. 
Me mustas komprar plusa robo morge. Me 
skribos listo di omno quon me mustas 
obtenar. Masajo e frizo, e kolumo por la 
hundo, ed un de ta beleta cindro-vazi 
havant resorto quan on tushas, e girlando 
havant nigra silka rubando qua duros dum 
la tota somero por la tombo di mea matro. 
Me mustas skribar listo por ne obliviar 
omno facenda.” 

Lore esis non kloki—preske quik pose me 
regardis mea karp-horlojo e vidis ke esas 
dek kloki. Siorulo McKee dormis sur sidilo, 
la pugni klozit en la gremio, simila a 
fotografuro di agema viro. Ektirante mea 
posh-tuko, me vishis de ilua vango la 
restajo dil makulo di sapon-spumo qua 
iritabis me dum la tota posdimezo. 

La hundeto sidis sur la tablo regardante 
per blind okuli tra la fumo, e de tempo a 
tempo feble jemis. Homi desaparis, riaparis, 
projetis irar ad ula loko, lore perdis luna 
l’altra, serchis luna l’altra, trovis luna 
l’altra proxime. Pokatempe ante noktomezo 
Tom Buchanan e siorino Wilson stacis 
vizajo a vizajo, diskutis per pasionoza voci 
ka siorino Wilson havas yuro mencionar la 
nomo di Margrito. 

“Margrito! Margrito! Margrito!” klamis 
siorino Wilson. “Me dicos lo irgekande me 
volos! Margrito! Mar——” 

Per kurta, habila movo, Tom Buchanan 
ruptis elua nazo per sua apertit manuo. 

Pose esis sangizit toali sur la pavimento 
dil balneyo, e reprochant voci di mulieri, ed 
alte super la konfuzeso esis longa ruptit 
kriacho pro doloro. Siorulo McKee vekis de 
sua dormeto e stuporate marcheskis vers la 
pordo. Irinte mi-voye, il turnis su e 
regardegis la ceno—ilua spozino e Katarina 
reprochas e konsolacas dum portar helpaji e 
pedbutar adhike ed adibe inter l’amasigit 
mobli, e la desesperant figuro sur la sofao, 
sangifante fluante dum esforcar desfaldar 
edituro di Babilo dil Urbo sur la tapiso-ceni 
di Versailles. Lore siorulo McKee turnis su e 
duris sua marcho tra la pordo. Prenante 
mea chapelo del lustro, me sequis il. 

“Venez por dinear uldie,” il sugestis, dum 
ke ni grunis adinfre per l'elevatoro. 

“Ube?” 

“Irgaloke.” 

“Movez tua manui del levero,” kurte dicis 
l’elevator-duktisto. 

“Pardonez me,” dignoze dicis siorulo 
McKee, “me ne savis ke me tushas ol.” 

“Bone,” me konsentis, “me joyos pro to.” 

... Me stacis apud ilua lito e lu sidis rekte 
inter la lit-tuki, vestizit per subvesti, granda 
portfolio en sua manui. 

“La Belegino e la Bestio ... Soleso ... 
Antiqua Nutriv-kavalo ... Brook'n-ponto....” 

Lore me jacis mi-dormante en la kolda 
subnivelo di Pennsylvania-staciono, 
regardegis la matinala Tribuno, e vartis la 
treno ye quar kloki. 

CHAPITRO III 


MUZIKO VENIS ek la domo di mea vicino 
dum la somerala nokti. En ilua blua gardeni 
viri e yunini venis ed iris quale faleni inter 
la susurado e la champanio e la steli. Ye alta 
mareo posdimeze me spektis ilua gasti 
plunjar del turmo di ilua rafto, o jacar en la 
sunlumo sur la varmega sablo di ilua plajo 
dum ke ilua du motor-barki tranchis l'aquo 
dil Marstretajo, tranante aquoplani' sur 
katarakti spumifant. Semanofine ilua Rolls- 
Royce divenis autobuso, portis grupi ad e 
del urbo de non kloki matine til longtempe 
pos noktomezo, dum ke ilua long 
automobilo hastis quale briska flav insekto 
por renkontrar omna treni. E lundie ok 
servisti, inkluzante plusa gardenisto, 
laboregis dum la tota dio per swabri e frotili 
e marteli e garden-cizegi por reparar la 
devasto dil hiera nokto. 


7 Planko sur qua on stacas dum ke motoro-barko rapide 
tranas on sur aquo. 

Omnavenerdie kin kesti plena de oranji e 
limoni arivis de frukt-vendisto en New 
York—omnalundie ta sam oranji e limoni 
livis per la dopa pordo kom piramido de 
senpulpa duimi. Mashino en la koqueyo 
esis kapabla extraktar la suko de duacent 
oranji po un mi-horo se butoneto presesus 
duacentfoye dal polexo dil chef-servisto. 

Adminime unfoye omna du semani, 
armeo de manjo-provizeri venis kun centi 
de metri de kanvaso e sat multa kolorizit 
lumili por transformar enorma gardeno di 
Gatsby aden Kristnaskal arboro. Sur bufet- 
tabli, garnisat per briletant apetitigivi, 
spicizit rostit shinki presis an saladi 
arlekinatre aranjat, e karno-kuketi e dindi 
sorcit til obskur oreeso. En la chefa halo 
drink-tablo havant reala latuna relo esabis 
konstruktit, provizit per jini ed alkoholaji e 
per liquori tante longe obliviat ke la maxim 
multa gastini esas tro yuna savar l'una del 
altra. 

Ante sep kloki posdimeze l’orkestro 
arivas, nul magra grupo de kin muzikisti, 
ma grand amaso de hoboyi e tromboni e 
saxofoni e violini e korneti e fluteti, e bas 
ed alta tamburi. La lasta natanti lore eniras 
del plajo e vestizas su supre; automobili de 
New York garesas kinope en la veturvoyo, e 

la hali e saloni e verandi ja esas bunta per 
prim-kolori, ed harari tondit aden stranja e 
nova manieri, e shali ultre la revi di Castile. 
La drink-tablo esas tote okupat, e flotacant 
pleti de drinkaji plenigas l’extera gardeno, 
til ke la aero vivas pro babilado e ridado, e 
per kazual insinui ed introdukti quik 
obliviat, e per entuziasmoza renkontri inter 
mulieri luna di qui ne antee savis la nomi 
dil altra. 

La lumizili plubrileskas dum ke la tero 
shancelas for la suno, e lore l’orkestro pleas 
flava drink-muziko, e Vopero di voci 
acensas a plu alta tono. Ridado divenas 
sempre plu facil minutope, prodigeme 
ekvarsesas, ekfluigesas pro gaya vorto. La 
grupi plu rapide chanjas, kreskas pro nov 
arivanti, dissolvas su e samtempe formacas 
su; uli ja vagas, sufidema yunini qui 
insinuas su adhike ed adibe inter le plu 
robusta e le plu stabila, divenas dum un 
akuta, joyoz instanto la centro di grupo, 
pose, ecitat pro triumfo, avancante glitas 
tra la transformado di vizaji e voci e kolori 
sub sempre chanjant lumo. 

Subite un de ta cigani, opalee vestizit, 
sizas drinkajo del aero, glutegas ol por 
ganar kurajo e, movante elua manui quale 

Frisco, dansas sole adsur la platformo sub 
la kanvaso. Instantala taceso; la duktisto dil 
orkestro komplezante varias sua ritmo por 
el, e babil-erupto venas kande l’eroroza 
novaji cirkumiras ke el esas la remplasanto 
di Gilda Gray” dil Folaji.” La partio 
komencas. 

Me kredas ke, ye l'unesma nokto kande 
me iris al domo di Gatsby, me esis un del 
kelka gasti advere invitit. Homi ne-invitit— 
li venis. Li eniris automobili qui portis li a 
Long-Insulo, ed ulmaniere finis ye la pordo 
di Gatsby. Esante ibe, li introduktesis da ulu 
qua konocas Gatsby, e pose li kondutas su 
segun la kondut-reguli di amuzo-parki. 
Ulfoye li venis e livis sen renkontrar 
Gatsby, venis por la partio kun simpleso di 
kordio qua esis sua propra admiso-bilieto. 

Me aktuale esabis invitit. Motorservisto 
en uniformo tam blua kam ovo di red- 
pektoro frue saturdie transiris mea gazono 
portante surprizante formala mesajo de sua 


8 Joe Frisco (1890? - 1958), stoteranta komediisto ed 
extravagema dansisto qua inventis la danso nomizita la 
“black bottom”. 

9 Gilda Gray (1901? - 1959), chefa dansisto dil La Folaji 
di Ziegfeld qua unesme prezentis la danso nomizita 
“shimmy”. 

10 La Folaji di Ziegfeld, singlayara spektaklo teatrala 
pleata de 1907 til 1931; famoza pro olua belega koristini. 

employanto: la honoro tote esos di Gatsby, 
ol dicis, se me asistos ilua “partieto” 
tanokte. Il plurfoye vidabis me, ed 
intencabis vizitar longe ante lore, ma 
partikulara kombinuro de cirkonstanci 
preventabis lo—signatat da Jay Gatsby, per 
majestoza skrib-maniero. 

Vestizit per blanka flaneli, me iris ad ilua 
gazono pokatempe pos sep kloki, e vagis 
kelke destranquile inter nodi e vortici de 
homi nekonocat—quankam hike ed ibe esis 
vizajo quan me remarkabis sur la pasajer- 
treno. Me quik impresesis dal nombro di 
yun Angluli qui puntizis la turbo; omnu 
bone vestizit, omnu aspektante kelke 
hungretante, ed omnu parolante per 
nelauta, sincera voci ad solida e prosperoz 
Usani. Me esis certa ke li vendas ulo: 
obligacioni od asekuri od automobili. Li 
adminime akute atencis la libera pekunio 
en la vicineyo e konvinkesis ke ol esez la lia 
per kelka vorti parolat per la justa tono. 

Tam balde kam me arivis me esforcis 
trovar mea hosto, ma la du o tri homi quin 
me questionis, ube il esas, regardegis me 
tante astonate, e tante vigoroze negis ul 
savo pri ilua movo, ke me forreptis vers la 
drink-tablo—l’unika loko en la gardeno ube 

solitara viro povas langorar sen semblar 
senskopa e sola. 

Me bramante ebrieskis pro shamo kande 
Jordan Baker ekiris la domo e stacis ye la 
suprajo dil marmor eskalero, inklinis su 
kelke addope e kun desestimant intereso 
regardis la gardeno. 

Plezante o ne, me trovis ke esas necesa 
adherar ad ulu ante ke me komencos ofrar 
kordiala komenturi a preterpasanti. 

“Saluto!” me bramis, ed avancis ad el. 
Mea voco semblis nenaturale lauta trans la 
gardeno. 

“Me supozis ke tu asistos,” el sensucie 
respondis ye mea adveno. “Me rimemoris 
ke tu lojas apud——” 

El nepersonale tenis mea manuo, kom 
promiso ke el atencos me pos un minuto, ed 
askoltis du yunini qui weras jemela flava 
robi ed haltis ye la bazo dil eskalero. 

“Saluto!” li ensemble kriis. “Ni regretas 
ke tu ne ganis.” 

To pro la “golf”"-turniro. El faliabis dum 
la finala pleo un semano ante lore. 

“Tu ne konocas ni,” dicis un de la yunini 
flave vestizit, “ma ni hike konoceskis tu 
cirkume un monato ante nun.” 


11 Sporto ludata sur granda serio de kursi havanta trui 
aden qua on mustas frapar buli per bastono. 

“Tu de pos to tintis tua hararo,” komentis 
Jordan, e me tresayis, ma la yunini kazuale 
forirabis ed elua komenturo esis ofrat a la 
prematura luno produktat, quale la supeo, 
sendubite, ek korbo di manjo-provizero. La 
gracil orea brakio di Jordan an mea propra, 
ni decensis la gradi e flanis tra la gardeno. 
Pleto de drinkaji flotacis vers ni tra la 
krepuskulo, e ni sideskis an tablo kun la du 
yunini flave vestizit e kun tri viri single 
introduktat a ni kom siorulo Murmuracho. 

“Ka tu ofte venas a ca partii?” Jordan 
questionis l'apuda yunino. 

“Lo lasta esis to dum quo me renkontris 
tu” respondis la yunino per alerta, 
sufidema voco. El turnis su al kompanino: 
“Anke por tu, ka ne, Lucille?” 

Anke por Lucille. 

“Me prizas venar,” Lucille dicis. “Me ne 
sucias pri to quon me facas, do me sempre 
juas. Lastafoye hike me arachis mea robo 
an sidilo, e lu demandis mea nomo ed 
adreso—ante un semano me recevis paketo 
de Croirier qua kontenis nova vesper-robo.” 

“Ka tu retenis ol?” questionis Jordan. 

“Komprenende. Me werabus ol canokte, 
ma ol es tro granda ye la pektoro e mustas 
esar modifikat. Ol es gasatre blua ed havas 

lavendea globeti. Duacentesisadekekin 
dolari.” 

“Es ulo stranj en kerlo qua tale facas,” 
avide dicis l’altra yunino. “Lu ne volas 
trublo kun irgu.” 

“Qua ne volas?” me questionis. 

“Gatsby. Ulu dicis a me——” 

La du yunini e Jordan private inklinis su 
lunu al altri. 

“Ulu dicis a me ke lu supozas ke lu olim 
mortigis homo.” 

Eciteso trapasis ni omna. La tri sioruli 
Murmuracho inklinis su ed avide askoltis. 

“Me ne opinionas ke es to quo importas,” 
skeptikale disputis Lucille; “plu importas ke 
lu esis Germana spiono dum la milito.” 

Un de la viri konfirmis per kapsigno. 

“Me audis to de homo qua savas omno 
pri lu, qua edukesis kun lu en Germania,” il 
decideme certigis da ni. 

“Ho, no,” dicis l'unesma yunino, “to ne 
povas esar, pro ke lu esis en l'Usana armeo 
dum la milito” Dum ke nia kredemeso 
chanjis ad el, el entuziasmoze adavane 
inklinis su. “Regardez lu ulfoye kande lu 
supozas ke nulu regardas. Me parius ke lu 
mortigis homo.” 

El stretigis sua okuli e tremis. Lucille 
tremis. Ni omna turnis ni e cirkume 

regardis por Gatsby. La fakto ke susurado 
pri il venis de ti qui trovas en ca mondumo 
poka kozi susurind esis atesto pri la 
romantika spekulado inspirat da il. 

L'unesma supeo—plusa supeo eventos 
pos noktomezo—nun servesis, e Jordan 
invitis me supear kun elua propra grupo, 
qui sidis an tablo ye l’altra latero dil 
gardeno. Esis tri mariajit pari e l’eskorto di 
Jordan, persistema kolegiano qua tendencis 
a violentoz insinuado, e qua evidente 
supozis ke balde o tarde Jordan min o plu 
cedos su ad il. Vice vagar, ca grupo 
konservabis dignoza homogeneso, e 
prezuntis facar la tasko reprezentar la grava 
nobelaro dil ruro—Est-Ovo indulgas West- 
Ovo, e sorgeme gardas su kontre olua 
spektroskopatra gayeso. 

“Ni irez, susuris Jordan pos un 
ulmaniere disipant e nekonvenant mi-horo; 
“co es multe tro polita por me.” 

Ni staceskis, ed el explikis ke ni iros por 
trovar la hosto: me nultempe konoceskis lu, 
el dicis, e to desquietigas me. La kolegiano 
cinikale e melankolioze konsentis per 
kapsigno. 

La drink-tablo, ube ni komence serchis, 
esis turboza, ma Gatsby ne asistis. El ne 
trovis il del suprajo dil eskalero, ed il ne 

esis sur la verando. Hazarde ni probis 
important-aspektante pordo, e marchis 
aden alta Gotika biblioteko, panelizit per 
skultit Angla querko-ligno, e probable 
transportat komplete de ul ruinajo trans 
l'oceano. 

Plumpa, mezevoza viro, havante enorma 
binoklo quale strego-okuli, sidis kelke ebrie 
sur la bordo di granda tablo, regardegis per 
nestabil intenseso la tabuli de libri. Kande 
ni eniris il ecitate jiris e regardegis Jordan 
del kapo til pedo. 

“Quale tu pensas?” il impetuoze 
questionis. 

“Pri quo?” 

Il agitis sua manuo vers la libro-tabuli. 

“Pri to. Fakte, ne jenez tu per probar. Me 
probis. Li es reala.” 

“Ka la libri?” 

Il afirmis per kapsigno. 

“Absolute reala—havas pagini ed omno. 
Me supozis ke li esus ek bona duriva 
kartono. Fakte, li es absolute reala. Pagini e 
—Yen! Me montros a vi.” 

Supozante nia skeptikeso, il hastis al 
biblioteki e rivenis portante l'unesma tomo 
dil “Diskursi da Stoddard.”” 


12 Komencante 1897 John L. Stoddard (1850 — 1931) 
publisis dekekin tomi pri voyajar sub la generala titulo 

“Regardez!” il triumfante kriis. “Ol es 
aktual imprimata kozo. Ol dupigis me. Ca 
kerlo es advera Belasco. Ol es triumfo. 
Quala kompleteso! Quala realismo! Anke lu 
savis kande haltar—ne tranchis la pagini. 
Ma quon vi volas? Quon vi expektas?” 

Il sizis la libro de me ed hastoze ripozis ol 
adsur olua tabulo, murmuris ke se un briko 
forprenesus la tota biblioteko probable 
krulus. 

“Qua adduktis vi?” il demandis. “O ka vi 
nur venis? Me adduktesis. La maxim multa 
adduktesas.” 

Jordan alerte, gaye regardis il sen 
respondar. 

“Me adduktesis da homino nomizita 
Roosevelt,” il pluse dicis. “Siorino Claude 
Roosevelt. Ka vi konocas lu? Me konoceskis 
lu ulaloke hiere nokte. Me es ebria dum un 
semano, e me opinionis ke sidar en 
biblioteko sobrigus me.” 

“Ka to sobrigis tu?” 

“Kelke, me opinionas. Me ne ja dicernas. 
Me es hike nur dum un horo. Ka me dicis 
pri la libri? Li es reala. Li——” 


Diskursi di John L. Stoddard. 

13 David Belasco (1854 - 1931), dramatifisto ed 
impresario di Broadway famoza pro la realeso di sua 
ceneyi. 

“Tu dicis.” 

Ni grave presis ilua manuo ed itere iris 
adextere. 

Lore multi dansis sur la kanvaso en la 
gardeno; olduli retroe pulsis yunini en 
eterna negracioza cirkli, superiora pari 
tormentante tenis l'una l'altra, segunmode, 
e restis en l’anguli-e granda nombro de 
sola yunini dansis individualiste od 
instantale alejis l’orkestrani del kargajo di 
banjo o tamburi. Ante noktomezo la 
frenezio kreskis. Famoza tenoro kantabis en 
l'Italiana, e notoracha kontralto kantabis en 
jazo, ed inter la kansoni homi facis 
“prodaji” tra la tota gardeno, dum ke felica, 
vakua rid-erupti acensis al somerala cielo. 
Du teatro-jemeli, qui esis la yunini flave 
vestizit, pleis infant-drolajo en kostumi, e 
champanio servesis en glasi plu granda kam 
fingro-boli. La luno plu alte acensabis, e 
flotacante en la Marstretajo esis triangulo 
de arjenta skali qua kelke tremis segun la 
rigida, stanatra gutifado dil banjo-i sur la 
gazono. 

Me ankore esis kun Jordan Baker. Ni 
sidis an tablo kun viro evante cirkume same 
kam me e petuloza yunino, qua cedis su pro 
la maxim mikra incito a nedomtebla ridado. 
Me lore juis la partio. Me drinkabis du 

fingro-boli de champanio, e la ceno 
chanjabis avan mea okuli aden ulo 
important, elemental, e profund. 

Ye pauzo en la amuzo la viro regardis me 
e ridetis. 

“Tua vizajo esas familiara,” il polite dicis. 
“Ka tu ne esis en la Triesma Diviziono dum 
la milito?” 

“Nu, yes. Me esis en la Nonesma 
Mashinpafil-bataliono.”! 

“Me esis en la Sepesma Infantrio til junio, 
1918. Me savis ke me ulaloke vidabis tu.” 

Ni kurtatempe konversis pri ul humida, 
griza vilajeti en Francia. Evidente il lojis en 
la vicineyo, nam il dicis a me ke il jus 
komprabis hidroplano,” e probos ol matine. 

“Ka vu volas irar kun me, bonul'? Nur 
proxim la litoro alonge la Marstretajo.” 

“Qua tempo?” 

“Irga tempo maxim konvenanta.” 


14 La Nonesma Mashinpafil-bataliono (Sisesma 
Infantrio-brigado) e la Sepesma Infantrio-regimento 
(Kinesma Infantrio-brigado) amba esis en la Triesma 
Diviziono dil Usana armeo dil Unesma Mondmilito. Ye 
6 junio 1918 la Nonesma Mashinpafil-bataliono (Nick) 
esis ye Château-Thierry, e la Sepesma Infantrio 
(Gatsby) adduktesis por defensar urbo. 

15 Dum la yardeko 1920 ca nomo esis uzata por e 
motoro-barko e por mar-aviono. Cakaze ol signifikas 
mar-aviono. 

Me esis pronta demandar ilua nomo 
kande Jordan turnis su a me e ridetis. 

“Ka tu nun havas gaya tempo?” el 
questionis. 

“Multe plu bona.” Me turnis a mea nova 
konocatulo. “Co es nekustumala partio por 
me. Me ne mem vidis la hosto. Me lojas ibe 
—” Me gestis per la manuo ye la nevidebla, 
distanta hego, “e ca homo Gatsby sendis 
sua motorservisto kun invito.” 

Dum instanto il regardis me quale se il 
falias komprenar. 

“Me esas Gatsby,” il subite dicis. 

“Quo!” me ekklamis. “Ho, pardonez me.” 

“Me supozis ke tu savis, bonul'. Me timas 
ke me ne esas tro bona hosto.” 

Il kompatante ridetis—multe plu kam 
kompatante. Ol esis un de ta rara rideti, 
havant qualeso di eterna kurajigo en ol, 
quan on hazarde trovas quar- o kinfoye 
dum vivar. Ol konfrontis-o semblis 
konfrontar—la tot extera mondo dum un 
instanto, lore koncentris su an tu per 
nerezistebla prejudiko favorante tu. Ol 
komprenis tu tam fore kam tu deziras esar 
komprenat, fidis a tu quale tu volas fidar a 
tu ipsa, e certigis da tu ke ol havas exakte ta 
impresuro pri tu quan tu, ye tua maxim 
bona boneso, volas ofrar. Precize ibe ol 

desaparis—e me regardis eleganta yun 
kanaliulo evant un o du yari plu kam 
triadek, la tro rafinit parolado di qua jus 
faliis esar absurda. Pokatempe ante ke il 
introduktis su, me recevabis fort impresuro 
ke il sorgeme selektas sua vorti. 

Preske saminstante kande siorulo Gatsby 
identifikis su, chef-servisto hastis ad il kun 
l’informo ke Chicago telefonas ad il. Il 
pardonis su per reverenceto qua inkluzis ni 
single. 

“Se vu volas irgo, nur demandez, bonul',” 
il urjis me. “Pardonez me. Me rivenos a tu 
plu tarde.” 

Il livinte, me quik turnis me a Jordan— 
koaktit certigar da el pri mea surprizo. Me 
expektabis ke siorulo Gatsby esez reda e 
korpulenta homo mezevoza. 

“Qua lu esas?” me questionis. “Ka tu 
savas?” 

“Nur homo nomizita Gatsby.” 

“De ube, me volas dicar? E pri quo lu 
laboras?” 

“Nun tu komencas pri ta temo,” el 
respondis kun febla rideto. “Nu, lu dicis a 
me ke lu frequentis Oxford.” 

Febla dopajo formaceskis dop il, ma ye 
elua sequant komenturo ol desaparis. 

“Tamen, me ton ne kredas.” 

“Pro quo ne?” 

“Me ne savas,” el insistis “Me nur 
opinionas ke lu ne frequentis ol.” 

Ulo en elua tono rimemorigis da me la 
dicajo dil altra yunino, “Me opinionas ke lu 
mortigis homo,” ed same stimulis mea 
kuriozeso. Me sen questiono aceptabus 
l'informo ke Gatsby spricis del marsh-lando 
di Louisiana o del plu bas Estala Latero di 
New York. To esus komprenebla. Ma yunuli 
ne—adminime mea provincala naiveso 
kredis ke li ne—kalme flotacas de nul loko e 
kompras palaco an la Marstretajo di Long- 
Insulo. 

“Omnakaze, lu ofras granda partii,” dicis 
Jordan, tale chanjis la temo kun urbal 
antipatio por lo konkreta. “E me prizas 
granda partii. Li es tante intima. Ye mikra 
partii esas nula privateso.” 

Venis bum-o di bas-tamburo, e la voco dil 
orkestro-direktisto subite resonis super la 
sensenca ekado dil gardeno. 

“Siorulo e siorini, il kriis. “Pro la 
demando di sioro Gatsby ni pleos por vi la 
maxim recenta verko da sioro Vladimir 
Tostoff, qua atraktis tante multa atenco ye 
Carnegie-halo dum la pasinta mayo. Se vi 
lektas la jurnali, vi savas ke ol incitis 
granda sensaciono.” Il ridetis kun gaya 

superbeso, e pluse dicis: “Ula sensaciono!” 
Ye to omnu ridis. 

“La verko titulizesas” il vigoroze 
konkluzis, “la Jaz-historio dil Mondo da 
Vladimir Tostoff.” 

La naturo dil kompozuro di siorulo 
Tostoff evitis me, pro ke jus kande ol 
komencis, mea regardo iris a Gatsby, qua 
stacis sole sur la marmora gradi e regardis 
de una grupo ad altra kun aprobant mieno. 
Ilua brunigit pelo esis atraktive tensa sur 
ilua vizajo ed ilua kurta hararo aspektis 
quale se ol tondesas singladie. Me povis 
vidar nulo minacant en il. Me esis kurioza, 
ka la fakto ke il ne drinkas helpas distingar 
il de ilua gasti, nam semblis a me ke il 
divenis sempre plu korekta dum ke kreskas 
la fratala frenezio. Kande la Jaz-historio dil 
Mondo finis, yunini pozis sua kapi sur la 
shultri di viri per hundyunatra, bonhumora 
maniero, yunini ludeme retroe esvanis aden 
la brakii dil viri, mem aden grupi, savante 
ke ulu haltigos elia fali—ma nulu retroe 
esvanis adsur Gatsby, e nul Franca hararo- 
stilo tushis la shultro di Gatsby, e nul 
kantant quarteto formacesis havante la 
kapo di Gatsby kom un katen-ringo. 

“Pardonez me.” 

La chef-servisto di Gatsby subite stacas 
apud ni. 

“Ka sioro Baker?” lu questionis. 
“Pardonez me, ma sioro Gatsby deziras sole 
parolar kun vu.” 

“Ka me?” el surprizate ekklamis. 

“Yes, sioro.” 

El lente staceskis, levis sua brovi ye me 
pro astoneso, e sequis la chef-servisto vers 
la domo. Me remarkis ke el weras sua 
vesper-robo, omna elua robi, quale sport- 
vesti—esis gayeso en elua movi quale se el 
unesme lernis marchar sur golf-tereno dum 
fresha, briska matini. 

Me esis sola e la tempo esis preske du 
kloki matine. Longtempe konfuz ed 
interesant soni venabis de longa chambro 
havant multa fenestri super la teraso. 
Evitante la kolegiano di Jordan, qua lore 
okupesis en obstetrikala konverso kun du 
koristini, e qua imploris ke me venez ad il, 
me iris adinterne. 

La chambrego esis plena de homi. Un del 
yunini flave vestizit pleis la piano, ed apud 
el stacis altstatura yunino havant reda 
hararo de famoza koro, kantante. El 
drinkabis quanto di champanio, e dum la 
longa kansono decidabis, nehabile, ke omno 
esas tre, tre trista—el ne nur kantis, ma 

anke ploris. Irgekande venis pauzo en la 
kansono, el plenigis ol per anhelant, ruptit 
plorego, pose itere ofris la vorti per tremant 
soprano-voco. La lakrimi kuris alonge la 
vangi—ne libere, tamen, nam tushante elua 
pezoze fardizit cilii oli ganis inkatra koloro, 
e kuris alonge la restajo dil voyo kom lenta, 
nigra rivereti. Humuroza sugesto ofresis ke 
el kantez la noti sur elua vizajo, pro to el 
jetis la manui adsupre, falis aden berjero, ed 
eniris profunda vinoza dormo. 

“El luktis kun viro qua dicas su esar elua 
spozulo,” explikis yunino ye mea kudo. 

Me cirkume regardis. La maxim multa 
restanta mulieri lore luktas kun viri quin on 
dicas esar la spozuli. Mem la grupo di 
Jordan, la quarteto de Est-Ovo, esis 
disruptit da deskonkordo. Un del viri 
parolis kun stranj intenseso a yun aktorino, 
ed ilua spozino, pos esforcar ridar pri la 
situaciono per dignoz ed indiferenta 
maniero, tote cedis su ed ofris flankal ataki 
—tempope el subite aparis apud il quale 
iracoza diamanto e sisis: “Tu promisis!” 
aden ilua orelo. 

La nevolunteso irar adheme ne nur lojis 
en la vaganta viri. La halo lore okupesis da 
du deplorinde sobra viri e lia tre indignoza 

spozini. La spozini simpatiis l'una l’altra 
per kelke lauta voci. 

“Irgekande lu vidas ke me juas lu volas 
irar adheme.” 

“Nultempe audis tanta egoismo dum mea 
tota vivo.” 

“Ni es sempre le unesma livant.” 

“Anke ni.” 

“Nu, ni es preske le lasta canokte,” timide 
dicis un del viri. “L'orkestro livis un mi- 
horo ante nun.” 

Malgre la konkordo dil spozini ke tala 
maligneso esas ultre kredebleso, la disputo 
finis per kurta lukto, ed amba spozini 
levesis, pedfrapante, ed esis portit aden la 
nokto. 

Dum vartar mea chapelo en la halo, la 
pordo dil biblioteko apertesis e Jordan 
Baker e Gatsby kune ekvenis. Il dicis ul 
lasta vorto ad el, ma l’avideso di ilua 
maniero abrupte tensesis aden formaleso 
kande plura homi pluproximeskis por adiar. 

La grupo di Jordan nepaciente advokis el 
del portiko, ma el restis dum un instanto 
por presar mea manuo. 

“Me jus audis la maxim astonanta kozo,” 
el susuris. “Quante longe ni esis en ta 
chambro?” 

“Nu, cirkume un horo.” 

“Ol esis ... advere astonanta,” el ne- 
atenceme repetis. “Ma me juris ke me ne 
dicos ol e yen me tentas tu.” El gracioze 
ocitis avan mea vizajo. “Bonvole venez e 
vizitez me.... Telefonnumeraro.... Sub la 
nomo di siorino Sigourney Howard.... Mea 
onklino....” El forhastis dum parolar—elua 
bruna manuo ofris gaya saluto dum ke el 
desaparis aden la grupo ye la pordo. 

Kelke shamit ke dum mea unesma veno 
me tante tarde restabis, me iris al lasta gasti 
di Gatsby, qui asemblas su cirkum il. Me 
volis explikar ke me plu frue canokte 
serchabis il e volisd exkuzar me por ne 
rikonocir il en la gardeno. 

“Ne mencionez lo,” il avide imploris. “Ne 
pensez pri lo, bonul'.” La familiara dicajo 
kontenis nul plusa familiareso kam la 
manuo qua kurajigante frotis mea shultro. 
“E ne obliviez ke ni acensos en la 
hidroplano morge matine, ye non kloki.” 

Lore la chef-servisto, dop ilua shultro: 

“Philadelphia deziras vu, per la telefonilo, 
sioro.” 

“Bone, pos un minuto. Dicez a li ke me 
balde venos.... Bona nokto.” 

“Bona nokto.” 

“Bona nokto.” Il ridetis—e subite semblis 
esar plezanta signifiko pro esir inter la lasta 

gasti, quale se il advere deziris lo. “Bona 
nokto, bonul'.... Bona nokto.” 

Tamen, marchante alonge eskalero me 
vidis ke la vespero ne ja tote finas. Dekekin 
metri del pordo dekedu automobil-lumizili 
lumizis bizara e tumultoza ceno. En la foso 
apud la voyo, stacante rekte ma violentoze 
privacat de un roto, jacis nova kupeo- 
automobilo qua ekirabis la veturvoyo di 
Gatsby nur du minuti ante lore. L'akuta 
saliajo di muro explikis la separo dil roto, 
qua lore recevis multa atenco de sis kurioza 
vetureri. Tamen, pro ke li livabis sua 
automobili en la voyo, rauka, desbela bruiso 
de ti qui esas dop l’automobili esabis 
pokatempe audebla ed augmentis la ja 
violentoza konfuzeso dil ceno. 

Viro en kanvasa mantelo decensabis del 
ruino e lore stacis meze dil voyo, regardis 
del automobilo al roto e del roto al 
observanti kun agreabla, perplexa maniero. 

“Regardez!” il explikis. “Ol iris aden la 
foso.” 

La fakto infinite astonis il, e me 
unesmfoye rikonocis la nekustumala 
qualeso di astoneso, e pose la viro—ol esis 
l'olima patrono dil biblioteko di Gatsby. 

“Quale ol eventis?” 

Il levis sua shultri. 

“Me savas tote nulo pri mekaniko,” il 
decideme dicis. 

“Ma quale ol eventis? Ka tu kolizionis 
kun la muro?” 

“Ne questionez me,” dicis Strego-okuli, 
absolvante su de omno. “Me poke savas pri 
veturirar—preske nule. Ol eventis, e me 
savas nur to.” 

“Nu, se tu es mala veturero, tu ne devas 
veturirar nokte.” 

“Ma me ne mem esforcis,” il indignoze 
explikis. “Me ne mem esforcis.” 

Astonata silenco kaptis la spektantaro. 

“Ka tu volas suocidar?” 

“Tu es fortunoza ke ol esis nur roto! Mala 
veturero e ne nur esforcas!” 

“Vi ne komprenas, explikis la 
kriminanto. “Me ne vehigis. Es altru en 
automobilo.” 

La shoko qua sequis ta deklarajo trovis 
voco en longa “Ha-a-a!” dum ke la pordo dil 
kupeo lente apertesis. La turbo—ol lore esis 
turbo—nevoluntante retroe pazis, e kande la 
pordo tre larje apertesis, fantomatra pauzo 
sequis. Lore, tre gradope, membro pos 
membro, pala, magra homo pazis ek la 
ruino, experimentale probis la sulo per 
granda, necerta danso-shuo. 


81 


Blindigit dal brilo dil automobil-lumizili e 
konfuzigit dal jemado dil korni, la fantomo 
shancelante stacis dum instanto ante 
perceptar la viro en la kanvasa mantelo. 

“Quo 's?” il kalme questionis. “Ka ni 
mank's gazolin'?” 

“Regardez!” 

Sis fingri indikis l’amputit roto—il 
regardegis ol dum instanto, lore adsupre 
regardis quale se il suspektas ke ol falabis 
del cielo. 

“Ol forfalis,” ulu explikis. 

Il afirmis per kapsigno. 

“Komence me ne remark's ke ni halt's.” 

Pauzo. Lore, profunde respirante e 
rektigante sua shultri, il komentis per 
rezolvema voco: 

“Kurioz ka dicos ube 's gaz'lin-stacion'?” 

Adminime sis viri, uli de li ne plu sobra 
kam il, explikis ke roto ed automobilo ne 
plus adjuntesas per irga korpala ligo. 

“Retroe vehigez,” il sugestis pos instanto. 
“Retroe embragez.” 

“Ma la roto separesas!” 

Il hezitis. 

“Nul domajo per esforcar,” il dicis. 

La miaulachant korni atingabis grand 
alteso e me forturnis me ed iris trans la 
gazono vers mea hemo. Me unfoye retroe 

regardis. Oblatatra luno brilis super la 
domo di Gatsby, beligis la nokto tam bone 
kam antee, e travivis la ridado e la sono di 
ilua ankore brilant gardeno. Subita vakueso 
semblis lore fluar ek la fenestri e la pordegi, 
donis komplet izoleso al figuro dil hosto, 
qua stacis sur la portiko, un manuo levit 
por formala gesto di adio. 


Parlektante to quon me til nun skribis, 
me vidas ke me donas l’impresuro ke 
l'eventi di tri nokti separat da plura semani 
tote absorbis me. Kontree, oli esis nur 
kazual eventi dum eventoza somero, e, til 
multe plu tarde, absorbis me infinite min 
multe kam mea personal afero. 

Dum ta tempo me multe laboris. 
Frumatine la suno jetis mea ombro adweste 
dum ke me hastis alonge la blank abismi di 
New York al Honesteso-Trusto. Me sat 
bone konocis l’altra klerki e yun 
obligacion-vendisti por uzar la prenomi, e 
dineis kun li en l’obskura, turboza restorerii 
per mikra pork-socisi e pureo de terpomi e 
kafeo. Me mem havis kurt amor-afero kun 
yunino qua habitis Jersey-Urbo e laboris en 
la konto-departmento, ma elua fratulo 
komencis jetar minacant regardi ye me, do 

kande el vakancis dum julio me lasis ol 
kalme forsuflesar. 

Me kustumale supeis ye la Yale-klubo— 
pro ul kauzo to esis la maxim traural evento 
di mea dio—e lore iris adsupre al biblioteko 
e studiis koloko ed acioni dum un horo 
konciencoza. Generale kelka debochanti 
asistis, ma li nultempe venis aden la 
biblioteko, do ol esis bona labor-loko. Pos 
to, se la nokto esus bela, me flanis alonge 
Madison-avenuo, preterpasis l'anciena 
Murray-Hill-hotelo, e transiris 33ma-strado 
al Pennsylvania-staciono. 

Me komencis prizar New York, la 
danjeroz, aventuroza, noktal ambiento di ol, 
e la kontenteso quan la kontinua fluktuado 
di homi e mashini ofras al desquiet okulo. 
Me prizis promenar alonge Kinesma- 
avenuo e selektar romantika mulieri del 
turbo ed imaginar ke pos kelka minuti me 
eniros lia vivi, e nulu saveskos o 
desaprobos. Ulfoye, mentale, me sequis li a 
lia apartamenti an l’anguli di celit stradi, e 
li turnis su e ridetis ye me ante desaparar 
tra pordo aden varm obskureso. Ye la veno 
dil magiala metropolala noktesko me ulfoye 
sentis deskalmigant soleso, e sentis ol en 
altri—povra yuna klerki qui tardeskas avan 
fenestri e vartas til ke la tempo venas por 

solitara supeo en restorerio—yuna klerki en 
la krepuskulo, disipante la maxim pikant 
instanti di nokto e vivo. 

Itere, ye ok kloki posdimeze, kande 
l’obskura voyeti dil 40ma-stradi esas 
bordizit da kin rangi de pulsant taxii, por la 
teatro-distrikto, me sentis sinko en mea 
kordio. Formi apogis su luna an l’altra en 
la taxii dum vartar, e voci kantis, e rido pro 
ne-audit jokaji venis, ed acendit sigareti 
lumizis nekomprenebla gesti en oli. 
Imaginante ke me anke hastas vers gayeso 
e partoprenas lia intim eciteso, me deziris 
boneso a li. 

Longtempe me ne vidis Jordan Baker, ma 
lor somermezo me itere trovis el. Unesme 
me flatesis irar irgaloke kun el, nam el esis 
golf-championo, ed omnu savas elua nomo. 
Pose to divenis ulo plusa. Me ne reale 
amoreskis, ma sentis sorto de tenera 
kuriozeso. L'enoyat, superba vizajo quan el 
turnis al mondumo celis ulo—la maxim 
multa afektaci eventuale celas ulo, mem se 
oli komence celas nulo—ed uldie me 
deskovris to celit. Kande ni kune iris a dom- 
partio en Warwick, el livis pruntit 
automobilo extere en pluvo, la tekto abasit, 
e pose mentiis pri lo—e subite me 
rimemoris la historio qua eludabis me dum 

la nokto che Margrito. Dum elua unesma 
granda golf-turniro, disputacho eventis qua 
preske atingis la jurnali—sugesto ke el 
movabis sua bulo de mala poziciono dum la 
mi-finala kurso. L'evento preske atingis la 
grandeso di skandalo—lore mortis. Golf- 
portisto retraktis sua deklarajo, e la nura 
altra atestanto konfesis ke lu forsan eroras. 
L'evento e la nomo ensemble restis en mea 
mento. 

Jordan Baker instintale evitis inteligenta, 
klarvidant viri, e lore me vidis ke to esis pro 
ke el sentas su plu sekura sur nivelo ube 
irga divergo de kodexo konsideresas kom 
neposibla. El mne esis neremedieble 
deshonest. El ne povis tolerar subisar 
desavantajo e, pro ca nevolunteso, me 
supozas ke el esante tre yuna komencis 
traktar subterfuji por retenar ta tranquila, 
insolenta rideto koram la mondumo ma 
ankore satisfacar la demandi di sua harda, 
gaya korpo. 

Segun me, to ne importis. On nultempe 
profunde blamas deshonesteson en muliero 
—me kazuale regretis, e pose obliviis. Dum 
ta sama dom-partio ni havis stranja 
konverso pri vehigar automobilo. Ol 
komencis pro ke el tante proxime 

preterpasis laboristi ke nia roto-shirmilo 
frapetis butono dil mantelo di un homo. 

“Tu es malega veturero,” me protestis. 
“Tu od esez plu sorgema, o tu tote ne devas 
vehigar.” 

“Me esas sorgema.” 

“No, tu ne es.” 

“Nu, altri esas,” el sensucie dicis. 

“Quale to importas?” 

“Li restos for me,” el insistis. “Du es 
necesa por facar acidento.” 

“Supozez ke tu renkontrus ulu tam 
nesorgema kam tu ipsa.” 

“Me esperas nultempe facar lo, el 
respondis. “Me odias nesorgema homi. Pro 
to me prizas tu.” 

Elua griza, sun-frapit okuli direte 
adavane regardegis, ma el intencante 
chanjabis nia relato, e dum instanto me 
opinionis ke me amoras el. Ma me pensas 
lente, e me esas plena de interna reguli qui 
agas kom freni por mea deziri, e me savis 
ke me unesme mustas definitive extraktar 
me de ta intrikajo en la Westo. Me skribabis 
un letro singlasemane e signatabis oli: “Mea 
amoro, Nick,” e me nur povis pensar quale, 
kande ta certena yunino pleas teniso, pala 
labio-barbo ek sudoro aparas sur elua supra 
labio. Nihilominus, existis neklara kontrato 

qua mustas esar taktoze revokat ante ke me 
esez libera. 

Omnu suspektas su havar adminime un 
del kardinala vertui, e yen la mea: me esas 
un de la kelka honesta homi quin me 
ultempe konocis. 

CHAPITRO IV 


SUNDIE MATINE dum ke kirko-kloshi sonis 
en la vilaji an la litoro, la mondumo ed olua 
amoratino rivenis al domo di Gatsby e 
gayege cintilifis sur ilua gazono. 

“Lu es sekreta wiskio-vendisto,” dicis la 
yunini movant ulloke inter ilua drinkaji ed 
ilua flori. “Ulfoye lu mortigis homo qua 
deskovrabis ke lu es la nevo di Von 
Hindenburg e sekundar kuzo dil diablo. 
Donez a me rozo, karo, e varsez plusa guto 
aden ta kristala glaso.” 

Ulfoye me skribis en la vakua spaci di 
horario la nomi di ti qui venis al domo di 
Gatsby dum ta somero. Ol nun esas antiqua 
horario, peceteskas ye la falduri, e 
titulizesas “Ca tabelo efikesas 5ma julio 
1922”. Ma me ankore povas lektar la griza 
nomi, ed oli donos a tu plu bon impresuro 
kam mea generalaji pri ti qui aceptis la 
gastigemeso di Gatsby e donis ad il la 
subtila tributo di savar tote nulo pri il. 

De Est-Ovo venis le Chester Becker e la 
Sanguisugi, viro nomizit Bunsen, quan me 
konoceskis che Yale, e doktoro Webster 
Civet, qua dronis dum la pasint somero en 
Maine. E le Hornbeam e le Willi Voltaire, e 
tota klano nomizit Blackbuck, qui sempre 
asemblis su en angulo ed alte levis sua nazi 
quale kapri ye irgequa audacis 
proximeskar. E le Ismay e le Chrystie (o plu 
juste, Hubert Auerbach e la spozino di 
siorulo Chrystie), ed Edgar Beaver, la 
hararo di qua, on dicas, divenis kotoneatre 
blanka dum un vintrala posdimezo pro nul 
bona kauzo. 

Clarence Endive venis de Est-Ovo, segun 
mea memoro. Il nur unfoye venis, werante 
blanka bracho, e luktis kun malulo nomizit 
Etty en la gardeno. Del plu fora loko sur 
l’Insulo venis le Cheadle e le O. R. P. 
Schraeder, e le Stonewall Jackson Abram di 
Georgia, e le Fishguard e le Ripley Snell. 
Snell asistis dum tri dii ante enirar karcero, 
tante ebria sur la graviizit veturvoyo ke 
l’automobilo di siorino Ulysses Swett 
transvehigis ilua dextra manuo. Le Dancie 
anke venis, e S. B. Whitebait, qua evis plu 
kam sisadek yari, e Maurice A. Flink, e le 
Hammerhead, e Beluga l’importacisto di 
tabako, e la yunini di Beluga. 

De West-Ovo venis le Pole e le Mulready 
e Cecil Roebuck e Cecil Schoen e Gulick la 
stat-senatano e Newton Orchid, qua 
direktis Films Par Excellence, ed Eckhaust e 
Clyde Cohen e Don S. Schwartze (la filiulo) 
ed Arthur McCarty, ti omna ul- od 
altramaniere laborante pri filmi. E le Catlip 
e le Bemberg e G. Earl Muldoon, fratulo di 
ta Muldoon qua pose strangulis sua 
spozino. Da Fontano l'iniciero venis, ed Ed 
Legros e James B. (“Liquoracho”) Ferret e le 
De Jong ed Ernest Lilly-li venis por 
spekular, e kande Ferret vagis aden la 
gardeno, to signifikis ke il esabis vakuigit e 
ke Asociata Traciono mustas morge 
profitoze fluktuar. 

Viro nomizit Klipspringer tante ofte e 
tante longe asistis ke il nomesis “la 
lojanto”—me dubitas ke il havis altra hemo. 
Inter la teatrala homi esis Gus Waize ed 
Horace O'Donavan e Lester Myer e George 
Duckweed e Francis Bull. Anke de New 
York esis le Chrome e le Backhysson e le 
Dennicker e Russel Betty e le Corrigan e le 
Kelleher e le Dewar e le Scully e S. W. 
Belcher e le Smirke e le yuna Quinn, nun 
divorcint, ed Henry L. Palmetto, qua 
suocidis per saltar adavan metroo en 
Times-placo. 

Benny McClenahan sempre arivis kun 
quar yunini. Eli nultempe esis precize 
korpale la sama quar, ma tante similesis 
luna l’altra ke eli ne-eviteble semblis antee 
asistir. Me oblivias elia nomi—Jacqueline, 
me opinionas, o Consuela, o Gloria o Judy o 
June, ed elia surnomi esis o la melodioza 
nomi di flori e monati o la plu severa nomi 
dil grand Usana kapitalisti, la kuzini di qui, 
se on insistus, li konfesus su esar. 

Ultre ti omna me povas rimemorar ke 
Faustina O'Brien venis adminime unfoye e 
la Baedeker-yunini e yuna Brewer, la nazo 
di qua forpafesis dum la milito, e siorulo 
Albrucksburger e siorino Haag, ilua 
Ĥancitino, ed Ardita Fitz-Peters e siorulo P. 
Jewett, olima chefo dil Amerikana Legiono, 
e siorino Claudia Hip, kun viro quan on 
dicis esar elua motorservisto, e princulo di 
ulo, quan ni nomis Duko, e la nomo di qua, 
se me savis ol, me oblivias. 

Omna ta homi venis al domo di Gatsby 
dum la somero. 


Ye non kloki ulmatine proxim la fino di 
julio, la splendid automobilo di Gatsby 
shancelante venis alonge la rokoza 
veturvoyo a mea pordo e sendis melodio- 
explozo de sua tri-nota korno. To esis 

Vunesma foyo kande il venis a me, 
quankam me asistabis du de ilua partii, 
acensabis en ilua hidroplano, e, pro ilua 
urjant invitado, freque uzabis ilua plajo. 

“Bona matino, bonul'. Tu dineos kun me 
hodie e me opinionis ke ni kune veturirez.” 

Il equilibrigis su sur la kur-platformo dil 
automobilo per ta mov-injeniozeso qua esas 
tante partikulare Usana—qua venas, me 
supozas, del manko di levo-laboro o rigida 
sidado dum yuneso e, pluse, kun la 
senforma gracio di nia nervoza, sporadika 
ludi. Ca qualeso sempre eruptis de ilua 
skrupuloza maniero en la formo di 
destranquileso. Il nultempe esis tote 
senmova; sempre ulloke esis frapetant pedo 
o la nepacient aperto e klozo di manuo. 

Il vidis ke me admirante regardas ilua 
automobilo. 

“Ol es beleta, ka ne, bonul”!” Il saltis de ol 
por permisar plu bona vido. “Ka tu ne antee 
vidabis ol?” 

Me vidabis ol. Omnu vidabis ol. Ol esis 
riche kremea, brilis per nikelo, bufat hike 
ed ibe alonge olua monstroz longeso da 
triumfal chapelo-buxi e supeo-buxi ed 
utensil-buxi, e terasit per labirinto di vent- 
shirmi qui reflektas dekeun suni. Sideskante 

dop multa vitro-niveli en sorto de verda 
ledra teplico, ni veturireskis vers l’urbo. 

Me parolabis kun il forsan sisfoye dum la 
pasint monato e trovis, qua deceptis me, ke 
il nur poke parolas. Do mea unesma 
impresuro, ke il esas homo havant ul 
nedefinit importeso, gradope desaparabis ed 
il divenabis nur la proprietanto di baroka 
drinkeyo apud me. 

Lore eventis ta perturbant veturiro. Ni ne 
ja atingabis West-Ovo-vilajo ante ke 
Gatsby komencis ne kompletigar sua 
eleganta frazi e nedecideme frapetis la 
genuo di sua karamelea vestaro. 

“Atencez, bonul',” il surprizante subite 
dicis, “quale tu opinionas pri me, 
omnakaze?” 

Kelke charjegate, me komencis tala 
general evitaji meritit da tala questiono. 

“Nu, me dicos a tu kelke pri mea vivo,” il 
interruptis. “Me ne volas ke tu havez eroroz 
idei pro omna ta rakonti quin tu audas.” 

Do il konocis la bizar akuzi qui spicizas 
konversado en ilua koridori. 

“Me dicos a tu la deala vereso.” Ilua 
dextra manuo subite imperis ke deala 
puniso atencez. “Me esas la filiulo di ul richi 
en la Westmezo-omnu nun mortinta. Me 
edukesis en Usa ma esis skolano che 

Oxford, pro ke omna mea ancestri esis 
skolani ibe dum multa yari. Tale esas la 
familiala tradiciono.” 

Il strabe regardis me—e me komprenis 
pro quo Jordan Baker kredas ke il mentias. 
Il rapideskis ye la frazo “skolano che 
Oxford”, o glutis ol, o sufokis per ol, quale 
se ol antee jenabis il. E per ca dubito, ilua 
tota dicajo krulis, e me esis kurioza, kad 
esas ulo minacant en il, sume. 

“Qua parto dil Westmezo?” me sensucie 
questionis. 

“San Francisco. 

“Me komprenas.” 

“Mea familio mortis e me ganis granda 
quanto de pekunio.” 

Ilua voco esis solena, quale se la 
memorajo di ta subit extingo di klano 
ankore tristigas il. Dum instanto me 
suspektis ke il jokas, ma regardeto ye il 
altre konvinkis me. 

“Pos to me vivis quale yuna ‘raja’ en 
omna chefurbi di Europa—Paris, Venezia, 
Roma—kolektis juveli, precipue rubini, 
chasis granda vildi, kelke piktis, nur por me 
ipsa, ed esforcis obliviar ulo tre trista qua 
eventis longatempe ante nun.” 


»16 


16 San Francisco, komprenende, situesas an la westala 
marbordo di Usa, ne en la Westmezo. 

Per esforco me sucesis supresar mea 
nekredant rido. La frazi ipsa esis tante 
paruzit ke li incitis nul imajo ecepte to di 
turbanizit “persono” qua likas segpulvero 
de omna poro dum chasar tigro tra la Bois 
de Boulogne. 

“Lore venis la milito, bonul’. Ol esis 
granda alejo, e me multe esforcis mortar, 
ma semblis havar sorcita vivo. Me aceptis 
komiso kom unesma lietnanto kande ol 
komencis. En l’Argonne-foresto me kaptis 
du mashinpafil-detachuri tante avan la 
lineo ke intervalo de mi-kilometro esis an 
amba flanki ube l’infantrio ne povis 
avancar. Ni restis ibe dum du dii e du nokti, 
centetriadek viri havanta dekesis Lewis- 
pafili,” e kande l'infantrio tandem venis, li 
trovis insigni di tri Germana divizioni 
inter la amasi di mortinti. Me promocesis a 
mayoro, e singla Aliancita guvernerio 
ordenizis me—mem Montenegro, mikra 
Montenegro an l' Adriatika maro!” 

Mikra Montenegro! Il levis la vorti e 
gestis per kapsigno ye oli—kun ilua rideto. 
La rideto komprenis la perturbat historio di 
Montenegro e simpatiis la brava lukti dil 
populo di Montenegro. Ol tote komprenis la 


17 Lejera mashinpafilo dil Unesma Mond-milito. 

kateno de nacionala cirkonstanci qui 
extraktabis ca tributo del varma kordieto di 
Montenegro. Mea nekredemeso lore 
submersesis en facino; ol similesis hastoze 
parfoliumar dekedu jurnali. 

Il pozis manuo aden posho e metalajo, 
ligit a rubando, falis aden mea manuo. 

“To es la medalio de Montenegro.” 

Me astonesis ke la kozo autentike 
aspektis. Orderi di Danilo, dicis la cirklatra 
surskriburo, Montenegro, Nicolas Rex. 

“Turnez ol.” 

Mayoro Jay Gatsby, me lektis, Pro Braveso 
Extraordinara. 

“Yen altra kozo quan me sempre portas. 
Suveniro dil dii che Oxford. Ol facesis en la 
Trinity-korto—la viro a mea sinistra flanko 
nun es la Komto di Doncaster.” 

Ol esis fotografuro di sis yunuli werant 
vestoni en arko tra qua multa turmi esas 
videbla. Ibe stacis Gatsby, aspektante kelke, 
ne multe, plu yuna—kriket-batilo en la 
manuo. 

Do omno esis vera. Me vidis la peli di 
tigri flamifar en ilua palaco sur la Granda 
Kanalo; me vidis il apertar kesto de rubini 
por alejar, per lia karmezine lumizit 
profundaji, la mordeti di ilua ruptit kordio. 

“Me multe demandos de tu hodie,” il 
dicis, satisfacate pozante sua suveniri aden 
la poshi, “do me opinionis ke tu devas savar 
ulo pri me. Me ne volis ke tu supozez ke me 
esas nur nulu. Komprenez, me kustumale 
trovas me inter nekonocati pro ke me 
flotacas adhike ed adibe por esforcar 
obliviar la tristajo qua eventis.” Il hezitis. 
“Tu audos pri ol caposdimeze.” 

“Ye dineo?” 

“No, caposdimeze. Me hazarde deskovris 
ke tu invitis siorino Baker a teo.” 

“Ka tu volas dicar ke tu amoras siorino 
Baker?” 

“No, bonul”, me ne volas to. Ma siorino 
Baker benigne konsentis parolar a tu pri ca 
afero.” 

Me tote ne suspektis quo esas “ca afero,” 
ma me esis plu anoyat kam interesat. Me ne 
invitabis Jordan a teo por diskutar siorulo 
Jay Gatsby. Me esis certa ke la demando 
esos por ulo tote fantastika, e dum instanto 
me regretis ke me pozabis pedo sur ilua tro 
populizit gazono. 

Il dicis nul plusa vorto. Ilua korekteso 
kreskis dum ke ni pluproximeskis al urbo. 
Ni preterpasis Roosevelt-portuo, ube esis 
videto di rede zonigit ocean-irant navi, ed 
hastis alonge ston-pavizit povra quartero 

bordizit dal obskura, ne-abandonat, paligite 
orizit drinkeyi dil yardeko 1900. Lore la 
valo di cindri extensis su an amba lateri, e 
dum preterpasar me videtis siorino Wilson 
laborar ye gareyo-pumpilo per anhelant 
viveso. 

La roto-shirmili extensate quale ali, ni 
dissemis lumo tra la duimo di Astoria—nur 
un duimo, nam kande ni turnis ni adinter la 
koloni dil elevit fervoyo me audis la 
familiar “yug-yug-spat!” di motor-biciklo, e 
frenezioza policisto apude veturiris. 

“Bonege, bonul,” klamis Gatsby. Ni 
lenteskis. Prenante blanka karto ek la 
burso, il ociligis ol avan l’okuli dil viro. 

“Tre bone,” konkordis la policisto, e 
tushis sua kasqueto. “Me rikonocos vu 
nextafoye, sioro Gatsby. Pardonez me!” 

“Quo to esis?” me questionis. “La 
fotografuro di Oxford?” 

“Me ulfoye facis bonajo por la komisario, 
e lu singlayare sendas Kristnaskala karto a 
me.” 

Trans la granda ponto, la sunlumo tra la 
trabi facis konstanta fluktuado sur la 
movant automobili, l’urbo aparis trans la 
fluvio kom blank amasi e sukro-lumpi, to 
omna konstruktit pro deziro ek ne- 
odorifant pekunio. L'urbo vidit del 

Queensboro-ponto sempre esas l'urbo 
unesmafoye vidit, en olua unesma 
impetuema promiso pri omna misterio e 
beleso en la mondo. 

Mortinto preterpasis ni en sark-veturo 
plena de amasi de flori, sequat da du veturi 
havant klozit stori e da plu gaya veturi por 
amiki. L'amiki regardis ni per tragediatra 
okuli e la kurta supra labii de sudest- 
Europa, e me joyis ke la vidajo dil splendid 
automobilo di Gatsby inkluzesez en lia 
solena festo-dio. Transirante Blackwell- 
insulo, long automobilo preterpasis ni, 
direktit da blanka motorservisto, en qua 
sidis tri segunmoda negri, du viri ed un 
yunino. Me laute ridis kande la viteli di lia 
okuli rulis vers ni pro superba rivaleso. 

“Irgo povas eventar nun glitante trans ca 
ponto,” me pensis; “absolute irgo....” 

Mem Gatsby povas eventar, sen 
partikular astoneso. 


Bruisoz dimezo. En bone ventilizit kelero 
an 42ma-strado me renkontris Gatsby por 
dinear. Forpalpebragante la brileso dil 
extera strado, mea okuli neklare trovis il en 
la avan-chambro, ube il parolis kun altra 
viro. 

“Sioro Carraway, yen mea amiko sioro 
Wolfshiem.”“ 

Kurtstatura Judo havant plata nazo levis 
sua granda kapo e regardis me per du bona 
har-tufi qui luxoze kreskis en singla 
naztruo. Pos instanto me deskovris ilua 
okuli en la mi-obskureso. 

“Do me regardis lu unfoye, dicis 
siorulo Wolfshiem, sincere presante mea 
manuo, “e quon tu supozas ke lu facis?” 

“Quo?” me polite questionis. 

Ma il evidente ne parolis a me, nam il 
faligis mea manuo ed apuntis Gatsby per ta 
expresoza nazo. 

“Me transdonis la pekunio a Katspaugh e 
me dicis: “Bone, Katspaugh, ne pagez un 
‘penny’ a lu til ke lu klozas la boko. Lu 
quik klozis ol.” 

Gatsby prenis la brakii di ni amba e 
movis ni aden la restorerio; ye to siorulo 


18 La persono Meyer Wolfshiem fondesis sur Arnold 
Rothstein (1882 - 1928), spekulanto e kriministo. 
Nomita “La Cerebro” e “La Pekunio-fonto”, on dicis ke 
lu facis diversa krimini, de kontrelegale aranjar la 
rezulto di sporto til vendar furtita obligacioni; ma lu 
nultempe deklaresis kulpoza. Lu ocidesis en 1928; 
l’ocidanto nultempe deskovresis. En letro de 1937 
Fitzgerald dicis a Corey Ford ke lu renkontrabis 
Rothstein. 

Wolfshiem glutis nova frazo komencat e 
falis aden somnambulatra abstrakto. 

“Kad ‘highball’-i? demandis la chef- 
garsono. 

“Co es bona restorerio,” dicis siorulo 
Wolfshiem dum regardar la Presbiterala 
nimfi sur la plafono. “Ma me preferas trans 
la strado!” 

“Yes, “highbal/-i,” konkordis Gatsby, e 
pose a siorulo Wolfshiem: “Es tro varmega 
trans la strado.” 

“Varmega e mikra—yes,” dicis siorulo 
Wolfshiem, “ma plena de memoraji.” 

“Qua loko?” me questionis. 

“L'anciena Metropolo.” 

“L'anciena Metropolo,” traurale grunis 
siorulo Wolfshiem. “Plena de vizaji mortint 
e forirint. Plena de amiki nun por sempre 
forirint. Me ne povas obliviar dum vivar la 
nokto kande li ibe pafis Rozy Rosenthal. Ni 
esis sis an tablo, e Rozy manjabis e 
drinkabis multe dum ta nokto. Ye preske 
jornesko la garsono venas a lu havante 
stranja mieno e dicas ke ulu volas parolar 
kun lu extere. ‘Bonege, dicas Rozy, e 
staceskas, e me tranas lu aden lua sidilo. 

“Lasez la bastardi envenez se li volas 
vidar tu, Rozy, ma tu, per me, ne movos 
adexter ca chambro.” 

“Esis lore quar kloki matine, e se ni 
apertabus la stori ni vidabus dilumo.” 

“Ka lu iris?” me inocente questionis. 

ce patai 7 È 

Lu ya iris” La nazo di siorulo 
Wolfshiem indignoze flagris ye me. “Lu 
turnis su ye la pordo e dicis: “Ne lasez la 
garsono forprenar mea kafeo! Lore lu 
ekiris al trotuaro, e li pafis lu trifoye en lua 
plenigit ventro e forveturiris.” 

“Quar de li esis elektrale mortigit,” me 
dicis rimemorante. 

[44 . 9919 . . 

Kin, kun Becker.””” Ilua naztrui turnesis 

. . “ 

a me per interesat maniero. “Me audas ke tu 
serchas gomerco-gonekto.” 

L'apudpozo di ta du frazi tresayigis. 
Gatsby respondis por me: 

“Ho, no,” il ekklamis, “lu ne es ta homo.” 

“Ka ne?” Siorulo Wolfshiem semblis esar 
deceptat. 

ce . . . . 

Lu esas nur amiko. Me dicis a tu ke ni 
parolos pri to altratempe.” 

“Pardonez me,” dicis siorulo Wolfshiem, 
[44 Ĉ š ss 
Me eroris pri la homo. 

Saporoza raguto arivis, e siorulo 
Wolfshiem, obliviante la plu sentimental 
atmosfero dil anciena Metropolo, manjeskis 


19 Polic-lietnanto Charles Becker elektrale mortigesis 


en 1915 pro la ocido di Rosenthal, kun “Lefty” Louie, 
“Dago” Frank, “Gyp the Blood”, e “Whitey” Lewis. 

per feroca delikateso. Ilua okuli, dume, tre 
lente cirkumregardis la tota chambro—il 
kompletigis l’arko per turnar su por 
explorar la homi direte dope. Me opinionas 
ke, ecepte pro mea prezenteso, il 
regardabus sub nia propra tablo. 

“Atencez, bonul” dicis Gatsby, ed 
inklinis su vers me, “me timas ke me kelke 
iracigis tu camatine en l'automobilo.” 

Itere venis ta rideto, ma cafoye me gardis 
me kontre ol. 

“Me ne prizas misterii,” me replikis, “e 
me ne komprenas pro quo tu ne kandide 
dicas to quon tu volas. Pro quo ol mustas 
venar per siorino Baker?” 

“Ho, ol ne esas deshonestajo,” il certigis 
da me. “Siorino Baker es granda sportistino, 
tu savas, e lu nultempe facus to quo ne esas 
yusta.” 

Subite il regardis sua karp-horlojo, 
saltante staceskis, ed hastis ek la chambro, 
livis me kun siorulo Wolfshiem an tablo. 

“Lu mustas telefonar,” dicis siorulo 
Wolfshiem, sequante il per sua okuli. “Bona 
kerlo, ka ne? Belega por esar regardat e tota 
jentilulo.” 

“Yes.” 

“Lu es Ogsfordano.” 

“Ho!” 

“Lu frequentis Ogsford-kolegio en 
Anglia. Ka tu konocas Ogsford-kolegio?” 

“Me audis pri ol.” 

“Ol es un de la maxim famoza kolegii en 
la mondo.” 

“Ka tu longtempe konocas Gatsby?” me 
questionis. 

“Plura yari,” il respondis kun komplezat 
maniero. “Me havis la plezuro konocar lu 
jus pos la milito. Ma me savis ke me 
deskovrabis bonrasa viro pos kunparolar 
dum un horo. Me dicis a me: “Yen la sorto 
de viro quan tu dezirus duktar adheme por 
introduktar a tua matro e fratino.” Il 
pauzis. “Me vidas ke tu regardas mea 
parament-butoni.” 

Me ne regardabis oli, ma lore regardis. 
Oli fabrikesis ek stranje familiar ivoro-peci. 

“Maxim bon specimeni di homala 
molari,” il informis me. 

“Nu!” Me exploris oli. “To es tre 
interesant ideo.” 

“Yes. Il pulsis sua maniki aden sua 
vestono. “Yes, Gatsby es tre prudenta pri 
mulieri. Lu nultempe mem regardus la 
spozino di amiko.” 

Kande la subjekto di ca instintala fideso 
rivenis al tablo e sideskis, siorulo 

Wolfshiem drinkis sua kafeo per violentoza 
movo e staceskis. 

“Me juis mea dineo,” il dicis, “e me kuros 
de vi du yunuli ante ke me tro longe 
opresas via bonvolo.” 

“Ne hastez, Meyer,” dicis Gatsby sen 
entuziasmo. Siorulo Wolfshiem levis un 
manuo kom sorto de benediko. 

“Tu es tre jentila, ma me apartenas ad 
altra generaciono,” il solene anuncis. “Vi 
sidez e diskutez via sporti e via yunini e via 
——” Il provizis imaginat vorto per plusa 
gesto dil manuo. “Pri me, me evas kinadek 
yari, e me ne plu longe impozos me a vi.” 

Dum ke il presis nia manui e forturnis su, 
ilua tragediala nazo tremis. Me esis kurioza, 
ka me dicabis irgo ofensiva. 

“Lu ulfoye divenas tre sentimentala,” 
explikis Gatsby. “Ca dio es un de lua 
sentimentala dii. Lu es advere persono en 
New York—frequentanto di Broadway.” 

“Qua lu es, omnakaze, kad aktoro?” 

“No.” 

“Ka dentisto?” 

“Meyer Wolfshiem? No, lu esas 
spekulanto.” Gatsby hezitis, lore kalme 


106 


pluse dicis: “Lu es la homo qua aranjis la 
Mondo-turniro en 1919.”” 

“Kad aranjis la Mondo-turniro?” me 
repetis. 

L’ideo shanceligis me. Me rimemoris, 
komprenende, ke la Mondo-turniro esabis 
subornate “aranjitt en 1919, ma se me 
ulmaniere pensabus pri ol, me pensabus ke 
ol nur eventis, la fino di ul ne-evitebla 
event-kateno. Me nultempe pensabis ke un 
homo povus ludar kun la fido di kinadek 
milion homi—per la kandideso di furtisto 
qua krevas seifo. 

“Qualmaniere lu facis lo?” me questionis 
pos un minuto. 

“Lu nur vidis l'oportunajo.” 

“Pro quo lu ne es en karcero?” 

“Li ne povas kaptar lu, bonul'. Lu es 
inteligenta homo.” 

Me insistis pagar la fakturo. Kande la 
garsono adportis mea moneto-peci me vidis 
Tom Buchanan trans la turboza chambro. 


20 Dum 1919 la Chicago White Sox esis tre favorata 
vinkar la Cincinnati Reds dum la Mondo-turniro. 
Spekulanti subornis ula membri dil White Sox por 
faligar la turniro, evento qua konsternis la tota 
naciono. Quankam Arnold Rothstein-la modelo por 
Meyer Wolfshiem—esis suspektata aranjir la suborno, 
to nultempe pruvesis. Nihilominus, Rothstein savis pri 
la suborno e segun ol spekulis. 

“Venez kun me instantale,” me dicis; “me 
mustas salutar ulu.” 

Kande il vidis ni, Tom saltante staceskis e 
marchis sis pazi vers ni. 

“Ube tu esis?” il avide demandis. 
“Margrito es furioza pro ke tu ne vizitas.” 

“Yen sioro Gatsby, sioro Buchanan.” 

Li kurte presis la manui, e tensa, 
nefamiliara mieno di decepto venis al vizajo 
di Gatsby. 

“Quale tu standas, omnakaze?” Tom 
questionis me. “Quale tu hazarde venis 
tante norde por manjar?” 

“Me dineis kun sioro Gatsby.” 

Me turnis me vers sioro Gatsby, ma il ne 
plus stacis ibe. 


Dum ul oktobro-dio en 1917—— 

(dicis Jordan Baker taposdimeze, sidante 
tre rekte sur rekta sidilo en la teo-gardeno 
dil Placo-hotelo) 

—me marchis de una loko ad altra, ulfoye 
sur trotuari ed ulfoye sur la gazoni. Me esis 
plu felica sur la gazoni pro ke me weris shui 
de Anglia havanta kauchuka gibi sur la 
suoli olqui mordas aden la mola sulo. Me 
anke weris nova jupo ek tartan-stofo qua 
kelke fluis pro la vento, ed irgekande to 
eventis la reda, blanka, e blua baneri avan 

omna domi rigide extensesis e dicis tut-tut- 
tut-tut, per desaprobanta maniero. 

La maxim granda del baneri e la maxim 
granda del gazoni apartenis al domo di 
Margrito Fay. Lu evis nur dekeok yari, du 
yari min multe kam me, e lu certe esis la 
maxim populara di omna yunini en 
Louisville. Lu vestizis su blanke, ed havis 
blanka automobileto, e dum la tota dio la 
telefonilo sonis en lua domo ed ecitata yuna 
oficiri de militala Kampeyo Taylor 
demandis la privilejo akaparar lu tanokte. 
“Omnakaze, dum un horo!” 

Tamatine kande me venis opozite a lua 
domo lua blanka automobileto esis apud la 
bordopetro, e lu sidis en ol kun lietnanto 
quan me ne ja vidabis. Li esis tante 
absorbita luna dal altra ke lu ne vidis me til 
ke me esis fora de 1,5 metri. 

“Saluto, Jordan,” lu ne-expektite advokis. 
“Bonvole venez adhike.” 

Me flatesis ke lu volis parolar kun me, 
pro ke de omna altra yunini me maxim 
multe admiris lu. Lu questionis, ka me iras 
al Reda Kruco por facar bandaji. Me iris 
adibe. Nu, do, ka me bonvole dicus a li ke lu 
ne povas Venar tadie? L'oficiro regardis 
Margrito dum ke lu parolis, per maniero 
qua omna yunino ulfoye volas esar 

regardata, e pro ke to semblis romantika, 
me rimemoris l’evento de pos ta tempo. Lua 
nomo esis Jay Gatsby, e me ne itere vidis lu 
til pos plu kam quar yari—mem pos ke me 
renkontris lu sur Long-Insulo me ne 
komprenis ke lu esas la sama viro. 

To esis 1917. Ante la sequanta yaro me 
ipsa havis kelka kurtezanti, e me komencis 
ludar che turniri, do me ne tro ofte vidis 
Margrito. Lu frequentis kelke plu evoza 
grupo—kande lu frequentis irgu. Bizara 
rumori kuris pri lu—quale lua matro 
trovabis ke lu pakas sua valizo dum ul 
vintrala nokto por irar a New York ed adiar 
soldato qua transiros l'oceano. Lu esis 
efikive preventata, me lu ne parolis kun la 
familio dum plura semani. Pos to lu ne plus 
ludis pri la soldati, ma nur pri kelka miopa 
yunuli dil urbo qui havis plata pedi e tote 
ne povis membreskar al armeo. 

Ante la sequanta autuno lu esis itere 
gaya, tam gaya kam sempre. Lu debutis pos 
ľ Armistico, ed en februaro lu evidente esis 
fiancita kun viro de New Orleans. En junio 
lu mariajeskis kun Tom Buchanan di 
Chicago, per plu multa pompo e 
cirkonstanco kam Louisville vidabis. Lu 
venis kun cent homi en quar privata 
vagoni, ed engajis un tota etajo dil 

Muhlbach-hotelo, e ye la dio ante la 
mariajo-ceremonio lu donis a Margrito 
perlo-chapleto evaluata ye triacentekinadek 
mil dolari. 

Me esis honor-damzelo. Me venis aden 
lua chambro ye un mi-horo ante la spozo- 
dineo, e trovis ke lu jacas sur la lito, tam 
belega kam la junio-nokto en lua florizita 
robo-e tam ebria kam simio. Lu havis 
botelo de Sauterne en l'una manuo e letro 
en l'altra. 

“Gratulez me,” lu murmuris. “Nultempe 
havis drinkajo ante nun, ma ho quante me 
juas ol.” 

“Quo eventas, Margrito?” 

Me timis, me darfas dicar; me nultempe 
vidabis yunino en tala stando. 

“Yen, karisim'.” Lu tastis en la forjetajuyo 
quan lu pozabis adsur la lito ed ektiris la 
perlo-chapleto. “Portez li adinfre e 
retrodonez li ad irgu a qua li apartenas. 
Dicez ke Margrito pen's altre. Dicez: 
“Margrito pen's altre!” 

Lu ploreskis-lu ploris e ploris. Me 
ekhastis e trovis la servistino dil matro, e ni 
klefklozis la pordo e kolde balnis lu. Lu ne 
volis forpozar la letro. Lu portis ol aden la 
balnuyo kun lu e klemis ol aden humida 
bulo, e nur permisis ke me pozez ol adsur la 

sapono-plado kande lu vidis ke ol 
peceteskas quale nivo. 

Ma lu ne dicis altra vorto. Ni uzis esenco 
di amoniako e pozis glacio sur lua fronto e 
pozis lu itere aden lua robo, e pos un mi- 
horo, kande ni marchis ek la chambro, la 
perli esis cirkum lua kolo e l’evento finabis. 
Sequantadie ye kin kloki lu mariajis su kun 
Tom Buchanan sen mem tremo, e komencis 
la tri-monata voyajo al Sud-maro. 

Me vidis li en Santa Barbara kande li 
rivenis, e me opinionis ke me nultempe 
vidabis yunino tante frenezioza pri la 
spozulo. Se il livus la chambro dum minuto 
el destranquile cirkume regardus e dicus: 
“Adube Tom iris?” e werus la maxim 
abstrakta mieno til ke el vidas ke il eniras 
tra la pordo. El sidis sur la sablo kun ilua 
kapo en la gremio dum hori, frotis ilua 
okuli per la fingri e regardis il kun 
nesondebla joyo. Vidar li kune emocigis on 
—igis on ridar per sufokata, facinata 
maniero. To esis dum agosto. Un semano 
pos ke me livis Santa Barbara, Tom 
ulanokte kolizionis kun furgono sur la 
Ventura-choseo, e forarachis la avana roto 
di lua automobilo. La yunino kun lu anke 
aparis en la jurnali, pro ke elua brakio 

ruptesis—el esis un de la chambristini di la 
Santa Barbara-hotelo. 

Dum la sequanta aprilo Margrito parturis 
sua puerino, e li iris a Francia dum un yaro. 
Me vidis li dum printempo en Cannes, e plu 
tarde en Deauville, e pose li rivenis a 
Chicago por habitar. Margrito esis populara 
en Chicago, quale tu savas. Li frequentis 
debochema grupo, omnu yuna e richa e 
frenezioza, ma lu ekvenis kun tote perfekta 
reputo. Forsan pro ke lu ne drinkas. Ne 
drinkar esas granda avantajo inter homi qui 
multe drinkas. On povas restar tacema, e, 
pluse, on povas aranjar sua propra 
neregulozeso por tempi kande altri esas 
tante blinda ke li nek vidas nek sucias. 
Forsan Margrito nultempe vere exploris 
amoro—ma esas ulo en ta voco di lu.... 

Nu, cirkume sis semani ante nun, lu 
audis la nomo Gatsby unesmafoye pos 
multa yari. To eventis kande me questionis 
—ka tu rimemoras?—ka tu konocas Gatsby 
en West-Ovo. Pos tua departo el venis aden 
mea chambro e vekigis me, e dicis: “Qua 
Gatsby?” e kande me deskriptis lu—me mi- 
dormis—lu dicis per la maxim stranja voco 
ke lu mustas esar la viro quan lu olim 
konocis. Ne til ta tempo me konektis ca 
Gatsby al oficiro en lua blanka automobilo. 

Pos ke Jordan Baker finis naracar to 
omna ni livis la Placo-hotelo por mi-horo e 
vehis per viktoria-fiakro tra Centrala Parko. 
La suno abasabis su dop l’alt apartamenti 
dil film-famozi en la Westala 50ma-stradi, e 
la klara voci di puerini, ja asemblat quale 
grilii sur la herbi, asencis tra la varmega 


krepuskulo: 


“Me esas la Sheiko dil Arabii. 

Le mea es tua amoro e labii. 

Nokte, tu dormante, me reptos 

Aden tua tendo e tu men aceptos —” 


“To esis stranja koincido,” me dicis. 

“Ma ol tote ne esis koincido.” 

“Pro quo ne?” 

“Gatsby kompris ta domo por ke 
Margrito esez trans la bayo.” 

Do ne esis nur la steli a qui il aspirabis 
tanokte en junio. Il viveskis por me, subite 
livrat del utero di sua senskopa splendideso. 

“Lu volas—” Jordan pluse dicis, “—ke tu 
invitez Margrito a tua domo ulposdimeze e 
lore permisez ke lu venez.” 

La modesteso di ca demando shanceligis 
me. Il vartabis dum kin yari e komprabis 

domego ube il disdonas stellumo a frivola 
faleni—por ke il darfas “venar” ulposdimeze 
a gardeno di nekonocato. 

“Ka me mustis saveskar to omna ante ke 
lu demandas tante negrava kozo?” 

“Lu timas, lu vartis tante longe. Lu 
opinionis ke tu forsan ofensesus. Tu 
komprenas ke lu esas advera bruto sub 
omno.” 

Ulo anxiigis me. 

“Pro quo lu ne demandis ke tu aranjez 
renkontro?” 

“Lu volas ke el videz lua domo,” el 
explikis. “E tua domo esas apud ol.” 

“Ho!” 

“Me opinionas ke lu mi-expektis ke el 
vagus aden un de lua partii, ulnokte,” pluse 
dicis Jordan, “ma el ne facis lo. Lore lu 
komencis kazuale questionar homi, ka li 
konocas el, e me esis l'unesma quan lu 
trovis. Esis dum ta nokto kande lu sendis 
por me ye la danso, e tu devis audir la 
komplexa maniero per qua lu venis al 
punto. Komprenende, me quik sugestis 
dineo en New York—e me opinionis ke lu 
dementeskus: 

“Me ne volas facar irgo ne-etikala!” lu 
sempre dicis. “Me volas vidar el en l’apuda 
domo.” 

“Kande me dicis ke tu esas partikulara 
amiko di Tom, lu preske abandonis la tota 
ideo. Lu ne multe savas pri Tom, quankam 
lu dicas ke lu lektis Chicago-jurnalo dum 
yari nur por hazarde vidar la nomo di 
Margrito.” 

Lore esis obskur, e kande ni sinkis sub 
ponteto me pozis un brakio cirkum l’orea 
shultro di Jordan e tiris el vers me ed invitis 
el supear. Subite me ne plus pensis pri 
Margrito e Gatsby, ma pri ca neta, harda, 
limitizita homo, qua praktikis universala 
skeptikismo, e qua gaye inklinis su aden la 
cirklo di mea brakio. Frazo pulseskis en 
mea oreli per sorto de ebriant eciteso: “Esas 
nur le persequata, le persequanta, le 
okupata, e le fatigata.” 

“E Margrito devas havar ulo en sua vivo,” 
murmuris Jordan a me. 

“Ka lu deziras vidar Gatsby?” 

“Lu ne saveskez pri to. Gatsby ne volas 
ke lu savez. Tu nur devas invitar lu a teo.” 

Ni pasis la barilo di obskur arbori, e lore 
la fasado di 59ma-strado, strado de delikata 
pala lumo, brilis aden la parko. Ne quale 
Gatsby e Tom Buchanan, me ne havis 
yunino, la nekorpigit vizajo di qua flotacas 
alonge l’obskura kornici e blindigant afishi, 
do me adproxime tiris la yunino a me, 

presis per mea brakii. Elua pala, 
desestimant boko ridetis, do me plu 
proxime tiris el, cafoye a mea vizajo. 

CHAPITRO V 


VENANTE TANOKTE a mea hemo en West- 
Ovo, me timis dum instanto ke mea domo 
incendiesas. Du kloki matine e la tot angulo 
dil peninsulo flagras per lumo, qua nereale 
falis adsur l'arbustaro e jetis dina longigant 
radii adsur la kabli alonge la voyo. Venante 
cirkum stradangulo, me vidis ke ol esas la 
domo di Gatsby lumizit de turmo til kelero. 

Unesme me opinionis ke altra partio 
eventas, frenezioza debocho qua divenabis 
“celo-e-sercho” o “sardini-en-la-buxo”, la 
tota domo apertit por la ludo. Ma esis nul 
sono. Nur vento en l'arbori, qua suflis ye la 
kabli ed iterante enswichis ed ekswichis la 
lumizili quale se la domo palpebragas ye 
l’obskureso. Dum ke mea taxio grunante 
foriris, me vidis Gatsby marchar vers me 
trans sua gazono. 

“Tua domo aspektas quale la Mondo- 
ferio,” me dicis. 

“Ka yes?” Il neatencante turnis sua okuli 
vers ol. “Me regardetis aden ula chambri. Ni 
irez a Koney-Insulo, bonul’. Per mea 
automobilo.” 

“Es tro tarde.” 

“Nu, supozez ke ni plunjez aden la nat- 
baseno. Me ne uzis ol dum la tota somero.” 

“Me mustas enlitigar me.” 

“Bone.” 

Il vartis, regardis me kun supresat 
avideso. 

“Me parolis kun siorino Baker,” me dicis 
pos instanto. “Me telefonos a Margrito 
morge ed invitos ke lu venez por teo.” 

“Ho, to es bona,” il sensucie dicis. “Me ne 
volas jenar tu.” 

“Qua dio konvenas a tu?” 

“Qua dio konvenas a tu?” il rapide 
korektigis me. “Me tote ne volas jenar tu, 
komprenez.” 

“Ka posmorge?” 

Il «konsideris dum instanto. Lore, 
heziteme: 

“Me volas ke la gazono tondesez,” il dicis. 

Ni amba regardis la herbi—on vidis akuta 
lineo ube mea ragoza gazono finas e la plu 
obskura, bone sorgit expanso di la ilua 
komencas. Me suspektis ke il volas parolar 
pri mea gazono. 

“Es altra negrava kozo,” il necerte dicis, 
ed hezitis. 

“Ka tu preferas ajornar ol dum kelka dii?” 
me questionis. 

“Ho, ne pro to. Adminime—” Il balbutis 
tra serio de komenci. “Nu, me opinionis— 
nu, bonul’, tu ne ganas multa pekunio, ka 
ne?” 

“Ne tro multa.” 

To semblis kurajigar il ed il plu sufideme 
parolis. 

“Me pensis ke, se no, tu pardonus mea— 
komprenez, me havas laterala komerceto, 
quaza hobio, tu komprenas. E me opinionas 
ke se tu ne multe ganas— Tu vendas 
obligacioni, ka ne, bonul'?” 

“Me ton esforcas.” 

“Nu, ta afero interesus tu. Ne multa 
tempo bezonesas e tu forsan ganus bona 
quanto de pekunio. Ol esas fakte kelke 
konfidencala.” 

Me nun komprenas ke sub diferanta 
cirkonstanci ta konverso forsan esabus un 
de la krizi di mea vivo. Ma, pro ke l'ofro 
esis evidente e sentakte por servico facit, 
me havis nul posibleso ecepte haltigar il. 

“Me es tro okupat,” me dicis. “Me 
obligesas a tu, ma me ne povus aceptar 
plusa laboro.” 

“Tu ne bezonus partoprenar irga afero 
kun Wolfshiem.” Il evidente supozis ke me 
evitas la “gonekto” mencionit dum dinear, 
ma me certigis da il ke il eroras. Il vartis 
dum plusa instanto, esperis ke me 
komencez konversar, ma me esis tro 
absorbit por respondar, do il nevolunte iris 
a sua domo. 

La vespero frivoligabis e felicigabis me; 
me opinionas ke me marchis aden profunda 
dormo dum enirar mea pordo. Do me ne 
savas ka Gatsby iris a Koney-Insulo, nek 
quante multa hori il “regardetis aden 
chambri” dum ke ilua domo pompoze brilis. 
Sequantmatine me telefonis a Margrito del 
kontoro ed invitis el por teo. 

“Ne venez kun Tom,” me avertis el. 

“Quo?” 

“Ne venez kun Tom.” 

“Qua es ‘Tom’?” el inocente questionis. 

Pluvegis dum la konkordat dio. Ye 
dekeun kloki viro werant pluv-mantelo, 
tranant gazon-tondilo, frapetis mea avana 
pordo e dicis ke sioro Gatsby sendas lu por 
tondar mea gazono. To rimemorigis da me 
ke me obliviabis dicar a mea Finlandano ke 
el rivenez, do me veturiris aden West-Ovo- 
vilajo por serchar el inter humida voyeti 

kalk-blankigit, e por komprar plura tasi e 
limoni e flori. 

La flori ne necesesis, nam ye du kloki 
templicedo de flori arivis de Gatsby, kun 
nekontebla vazi por kontenar oli. Un horo 
plu tarde la avana pordo nervoze apertesis, 
e Gatsby, werant blanka flanela vestaro, 
arjentea kamizo, ed orea kravato, enhastis. 
Il esis pala, ed obskura signi di nedormeso 
esis sub l'okuli. 

“Kad omno standas bone?” il quik 
questionis. 

“La gazono bone aspektas, se ton tu volas 
dicar.” 

“Qua gazono?” il nekomprenante 
questionis. “Ho, ta gazono.” Il regardis ol 
tra la fenestro ma, segun ilua mieno, me ne 
opinionas ke il vidis irgo. 

“Tre bone aspektas,” il abstraktite 
komentis. “Un del jurnali dicis ke on 
expektas pluvo-ceso ye quar kloki cirkume. 
Me supozas ke ol esis La Jurnalo. Ka tu 
havas omno necesa por—por teo?” 

Me duktis il aden la nutrivarmoro, ube il 
kelke reprochante regardis la Finlandano. 
Ni kune exploris la dekedu limon-kuki del 
delikataj-butiko. 

“Kad olti konvenas?” me questionis. 

“Certe, certe! Olti es bona!” ed il matide 
pluse dicis, “...bonul'.” 

La pluvo mineskis ye tri kloki e duimo til 
humida nebuleto, tra qua tempopa dina guti 
natis quale roso. Per vakua okuli Gatsby 
foliumis edituro dil Ekonomiko da Clay, 
tresayis ye la pazo dil Finlandano qua 
tremigis la pavimento dil koqueyo, e 
tempope regardis vers la nebuletizit fenestri 
quale se serio de nevidebla ma timigant 
eventi eventas extere. Tandem il staceskis 
ed informis me, per necerta voco, ke il iras 
adche su. 

“Pro quo?” 

“Nulu venos por teo. Es tro tarde!” Il 
regardis sua karp-horlojo quale se esas ul 
urjant demando por sua tempo en altra 
loko. “Me ne povas vartar dum la tota dio.” 

“Ne esez fola; es nur du minuti ante quar 
kloki.” 

Il mizeroze sideskis, quale se me pulsabis 
il, e samtempe venis la sono di motoro qua 
turnesas aden mea voyeto. Ni amba saltante 
staceskis e, me ipsa kelke tormentat, me iris 
adextere al gazono. 

Sub la gutifant nuda lilak-arbori, grand 
apertit «automobilo venis alonge la 
veturvoyo. Ol haltis. La vizajo di Margrito, 
inklinat adlatere sub lavendea tri-korna 

chapelo, regardis me kun brilant extazoza 
rideto. 

“Ka co ya esas ube tu lojas, mea 
karisimo?” 

La vivigant tremo di elua voco esis forta 
toniko en la pluvo. Me mustis dum instanto 
sequar la sono di ol, adsupre, adinfre, nur 
per mea orelo, ante irga vorti dicernesis. 
Humida lineo di hari markizis elua vango 
quale strio di blua farbo, ed elua manuo esis 
humida per briletant guti kande me prenis 
ol por helpar el ek l’automobilo. 

“Ka tu amoreskas pri me,” el nelaute dicis 
aden mea orelo, “o pro quo me mustas sole 
venar?” 

“To es la sekretajo di Kastelo Rackrent.”! 
Dicez a tua motorservisto ke lu forirez e 
disipez un horo.” 

“Rivenez pos un horo, Ferdi.” Lore per 
grava murmuro: “Lua nomo esas Ferdi.” 

“Ka la gazolino afektas lua nazo?” 

“Me ton ne opinionas,” el inocente dicis. 
“Pro quo?” 

Ni eniris. Me tote surprizesis trovar la 
salono abandonit. 

“Nu, stranja,” me ekklamis. 


21 Romano da Maria Edgeworth (1767 — 1849) publisita 


en 1801. La nomo esas kalemburo pri la kaduka domo 
lokacata da Nick. 

“Quo es stranja?” 

El turnis sua kapo kande venis nelauta, 
dignoza frapetado ye la avana pordo. Me 
ekiris ed apertis ol. Gatsby, tam pala kam 
morto, la manui profunde plunjit quale 
pezaji aden la vestono-poshi, stacis en flako 
e tragediale regardegis mea okuli. 

La manui ankore en la vestono-poshi, il 
pazegante preterpasis me aden la koridoro, 
akute turnis su quale se il pendas de filo, e 
desaparis aden la salono. To esis tote nule 
drola. Konciante pri la lauta pulsado di mea 
propra kordio, me tranante klozis la pordo 
kontre la plugrandeskant pluvo. 

Dum un mi-minuto esis nul sono. Lore 
del salono me audis sorto de sufokat 
murmuro e parto di rido, sequat da la voco 
di Margrito en klar, artificala tono: 

“Me certe tre joyas pro itere renkontrar 
tu.” 

Pauzo; ol hororinde duris. Me havis nulo 
facend en la koridoro, do me eniris la 
chambro. 

Gatsby, la manui ankore en la poshi, 
apogis su an la kamen-mantelo en tensigit 
imito di perfekta tranquileso, mem di 
tedeso. Ilua kapo retroe inklinesis tante fore 
ke ol restis an la facio di mortint horlojo, e 
de ca posturo ilua anxioz okuli regardegis 

Margrito, qua sidis, timigite ma gracioze, 
sur la bordo di rigida sidilo. 

“Ni ja konoceskis l'una l'altra,” murmuris 
Gatsby. Ilua okuli instantale regardetis me, 
ed ilua labii separis su pro abortit esforco 
ridar. Fortunoze la horlojo cainstante 
danjeroze inklinis su pro la preso di ilua 
kapo; ye to il turnis su e kaptis ol per 
tremant fingri e ripozis ol. Lore il sideskis, 
rigide, kudo an la brakio dil sofao e 
mentono pozit sur un manuo. 

“Me regretas pri la horlojo,” il dicis. 

Mea propra vizajo nun portis profunde 
tropikala redo. Me ne povis tranar mem un 
trivialajo ek mil en mea kapo. 

“Ol es antiqua horlojo,” me idiotatre dicis 
a li. 

Me opinionas ke ni omna kredis dum 
instanto ke ol frakasesis sur la pavimento. 

“Ni ne renkontris dum multa yari,” dicis 
Margrito, la voco tam senemoca kam 
posibla. 

“Kin yari ye la venonta novembro.” 

L'automata qualeso dil respondo di 
Gatsby mutigis ni omna dum adminime un 
plusa minuto. Me stacigis li per la 
desesperant sugesto ke li helpez me facar 
teo en la koqueyo kande la demonatra 
Finlandano enportis ol sur pleto. 

Inter la plezure aceptat konfuzeso di tasi 
e kuki, certena korpala deco establisis su. 
Gatsby pozis su en ombro e, dum ke 
Margrito e me parolis, konciencoze regardis 
del una al altra de ni per tensa, desfelic 
okuli. Tamen, pro ke kalmeso ne esas sua 
propra skopo, me exkuzis me ye l’unesma 
posibla instanto e staceskis. 

“Adube tu iras?” questionis Gatsby pro 
quika timo. 

“Me rivenos.” 

“Me mustas parolar kun tu pri ulo ante 
ke tu iros.” 

Il sovaje sequis me aden la koqueyo, 
klozis la pordo, e susuris: “Ho Deo!” per 
mizeroza maniero. 

“Quo esas?” 

“Co esis terorinda eroro,” il dicis, 
agitante la kapo del una latero al altra, 
“terorinda, terorinda eroro.” 

“Tu nur perturbesas, nur to,” e fortunoze 


me pluse dicis  “Margrito anke 
perturbesas.” 

“Kad el perturbesas?” il nekredante 
repetis. 


“Tam multe kam tu.” 
“Ne parolez tante laute.” 

“Tu agas quale puereto,” me nepaciente 
klamis. “Ne nur to, ma tu esas despolita. 
Margrito sidas ibe tote sole.” 

Il levis sua manuo por haltigar mea vorti, 
regardis me per ne-obliviebla reprocho, e, 
cirkonspekte apertante la pordo, ri-iris aden 
l’altra chambro. 

Me marchis ek la dopa pordo—exakte 
quale Gatsby marchabis dum facar sua 
nervoza marcho cirkum la domo un mi- 
horo ante lore—e kuris por grandega, nigra, 
tuberoz arboro, l’amasigit folii di qua 
formacis tekto kontre la pluvo. Itere 
pluvegis, e mea neplata gazono, bone tondit 
dal gardenisto di Gatsby, havis abundant 
fangoza marsheti e prehistoriala slameyi. 
Esis nulo regardinda de sub l’arboro ecepte 
l'enorma domo di Gatsby, do me regardegis 
ol, quale Kant regardis sua kirko-turmo, 
dum un mi-horo. Birifisto konstruktabis ol 
dum la manieto por ancien epoki, dek yari 
ante lore, ed on dicis ke lu konsentabis 
pagar l’imposti por omna vicina dometi 
dum kin yari se la proprietanti paliizus lia 
tekti. Forsan lia refuzo deskurajigis lua 
projeto Fondar Familio—lu quik dekadis. 
Lua filii vendis la domo dum ke la nigra 
girlando ankore pendis an la pordo. Usani, 

malgre ke li ulfoye volunte esas serĥ, 
sempre obstineme refuzas esar regnati. 

Pos un mi-horo, la suno itere brilis, e 
automobilo dil spic-vendisto turnesis aden 
la veturvoyo di Gatsby kun la kruda 
materio por la supeo di ilua servisti—me 
esis certa ke il ne manjos kulieredo. 
Servistino komencis apertar la supra 
fenestri di ilua domo, instantale aparis en 
singla de oli, ed, inklinante su de granda 
central alkov-fenestro, mediteme sputis 
aden la gardeno. Esis tempo por mea 
riveno. La duro dil pluvo esabis simil al 
murmurado di lia voci, acensante e 
kreskante tempope per emoco-sufli. Ma en 
la nova silenco me sentis ke silenco anke 
esas en la domo. 

Me eniris—pos facir omna posibla bruiso 
en la koqueyo ecepte renversar la furnelo— 
ma me ne kredas ke li audis un sono. Li 
sidis ye Vopozant extremaji dil sofao, 
regardis luna l'altra quale se ul questiono 
esabis dicit, od esas en la aero, ed omna 
traco di perturbo absentesis. La vizajo di 
Margrito esis indutit da lakrimi, e kande me 
eniris el saltante staceskis e visheskis ol per 
naztuko avan spegulo. Ma chanjo esis en 
Gatsby qua ya astonis. Il literale brilis; sen 

vorto o gesto di exulto, nova bona stando 
radiis ek il e plenigis la chambreto. 

“Ho, saluto, bonul',” il dicis, quale se il ne 
vidabis me dum yari. Me pensis dum 
instanto ke il presos mea manuo. 

“Cesis pluvar.” 

“Ka yes?” Kande il komprenis to quon me 
dicis, ke esas klosheti ek sunlumo en la 
chambro, il ridetis quale veter-raportisto, 
quale extazoza patrono di rivenant lumo, e 
repetis la novaji a Margrito. “Quale tu 
pensas pri to? Cesis pluvar.” 

“Me joyas, Jay.” Elua guturo, plena de 
dolorant, chagrenant beleso, nur revelis 
elua ne-expektit joyo. 

“Me volas ke tu e Margrito venez a mea 
domo,” il dicis, “me prizus introduktar el ad 
ol.” 

“Ka tu es certa ke tu volas ke me venez?” 

“Tote certa, bonul'.” 

Margrito iris al supra etajo por lavar sua 
vizajo—tro tarde me pensis pri la shamo di 
mea toali—dum ke Gatsby e me vartis sur la 
gazono. 

“Mea domo bone aspektas, ka ne?” il 
questionis. “Videz quale la tota avano di ol 
kaptas la lumo.” 

Me konkordis ke ol esas splendida. 


130 


“Yes.” Ilua okuli transregardis ol, omna 
arkizit pordo e quadrata turmo. “Me 
bezonis nur tri yari por ganar la pekunio 
per qua me kompris ol.” 

“Me supozis ke tu heredis tua pekunio.” 

“Yes ya, bonul',” il automate dicis, “ma 
me perdis la maxim multa de ol en la 
granda paniko—la paniko dil milito.” 

Me opinionis ke il apene komprenas to 
quon il dicas, nam questionante qua 
komercon il facas, il respondis: “To esas 
mea afero,” ante ke il agnoskis ke to ne esas 
apta respondo. 

“Ho, me facas plura aferi,” il korektigis 
su. “Me partoprenis la farmacio-komerco e 
pose me partoprenis l'oleo-komerco. Ma 
nun nek l'una nek l’altra.” Il plu atenceme 
regardis me. “Ka tu volas dicar ke tu 
pripensas to quon me propozis altranokte?” 

Ante ke me povis respondar, Margrito 
ekiris la domo e du linei de latuna butoni 
sur elua robo brilis en la sunlumo. 

“Ta grandega domo ibe?” el kriis, 
indikante per fingro. 

“Ka tu prizas ol?” 

“Me amas ol, ma me ne komprenas quale 
tu lojas ibe tote solitare.” 

“Me sempre plenigas ol per interesanta 
homi, nokte e die. Homi qui facas interesaji. 
Famoza homi.” 

Vice la plu kurta voyeto alonge la 
Marstretajo, ni iris al voyo ed eniris tra la 
granda posterno. Per facinant murmurado 
Margrito admiris ca vidajo o ta feudala 
silueto avan la cielo, admiris la gardeni, la 
cintilifantatra odoro di jonquili e la 
spumifantatra odoro di kratego e pruno- 
flori e la pal orea odoro di kaprifolio. Esis 
stranj atingar la marmora gradi e trovar nul 
movo di brilant robi tra la pordo, ed audar 
nul sono ecepte la voci di uceli en l'arbori. 

Ed interne, dum vagar tra la Marie 
Antoinette-epokala muzik-chambri e la 
Restaur-epokala saloni, me sentis ke gasti 
esas celit dop omna sofao e tablo, imperat 
esar senrespirante tacema til ke ni 
trapasabos. Kande Gatsby klozis la pordo di 
“la Biblioteko di Merton-kolegio” me povus 
jurar ke me audis ke ta homo havant 
strego-okuli fantomatre rideskas. 

Ni iris al supra etajo, tra epokale dekorat 
lit-chambri envolvit en rozea e lavendea 
silko e brilant pro nova flori, tra vesto- 
chambri e pul-chambri e balneyi havant 
sinkit balnuyi—intruzis aden un chambro 
ube nepektit viro en pijamo facas hepat- 

exerco sur la pavimento. Il esis siorulo 
Klipspringer, la “lojanto’. Me tamatine 
vidabis il hungrante vagar sur la plajo. 
Tandem ni venis al apartamento di Gatsby 
ipsa, lit-chambro e balneyo, e studieyo en 
l’Adam-stilo, ube ni sideskis e drinkis glaso 
de Chartreuse quan il prenis ek kabineto en 
la parieto. 

Il ne unfoye cesis regardar Margrito, e 
me opinionas ke il rikalkulas la valoro di 
omna kozi en sua domo segun la respondo 
tirit ek elua bone amat okuli. Ulfoye il anke 
regardegis sua posedaji per stuporat 
maniero, quale se en elua aktual ed 
astonant prezenteso oli ne plus esas reala. 
Ulfoye il preske falis alonge eskalero. 

Ilua lit-chambro esis la maxim simpla de 
omna chambri ecepte ube la tirkestaro esis 
ornit per tualet-utensilaro ek pura senbril 
oro. Margrito joyoze prenis la brosilo, e 
brosis sua hararo, ye quo Gatsby sideskis e 
kovris sua okuli e rideskis. 

“Esas maxim stranja, bonul,” il 
frenezioze dicis. “Me ne povas—kande me 
esforcas——” 

Il videble pasabis tra du standi ed eniras 
triesma. Pos ilua embaraso ed ilua 
neracionoza joyo, il konsumesis da 
astoneso pri elua prezenteso. Il esabis tante 

longe plena del ideo, parrevabis ol, vartis 
kun la denti klemit, tale dicar, ye 
nekonceptebla grado di intenseso. Lore, pro 
reakto, il destensas quale tro-tensit horlojo. 

Rekuperante su pos un minuto, il apertis 
por ni du masiv armori kontenant ilua 
amasigit vestari e chambro-robi e kravati, 
ed ilua kamizi, dekedue amasigit quale 
briki. 

“Me havas homo en Anglia qua kompras 
vesti por me. Lu sendas diversa kozi ye la 
komenco di singla sezono, printempo ed 
autuno.” 

Il ekprenis amaso de kamizi e jeteskis oli, 
unope, adavan ni, kamizi ek pura telo e dika 
silko e rafinit flanelo, qui perdis olia falduri 
dum falar e kovris la tablo kom bunta 
desordino. Dum ke ni admiris, il ekprenis 
sempre plu multa e la mola rich amaso plu 
alte acensis—kamizi havant strii e spirali e 
tartan-desegnuri koraliea e pomo-verda e 
lavendea e feble oranjea ed havant 
monogrami Indiana-blua. Subite, per 
strenat sono, Margrito abasis sua kapo aden 
la kamizi e tempestatra ploreskis. 

“Li es tante belega kamizi,” el ploregis, la 
voco matidigit dal densa falduri. “Ol 
tristigas me pro ke me nultempe vidis— 
tante belega kamizi.” 

Pos la domo, ni mustis vidar la domeno e 
la nateyo, e la hidroplano e la flori di 
someromezo—ma exter la fenestro di 
Gatsby itere pluveskis, do ni stacis en lineo 
e regardis la rugigit surfaco dil Marstretajo. 

“Ecepte pro la nebuleto ni povus vidar 
tua hemo trans la bayo,” dicis Gatsby. “Tu 
sempre havas verda lumo qua brilas tra la 
tota nokto ye l'extremajo di tua warfo.” 

Margrito abrupte pozis sua brakio an la 
ilua, ma il semblis absorbit en to quon il 
dicabis. Forsan il jus komprenabis la 
kolosala signifiko di ta lumo qua nun por 
sempre desaparabis. Kompare al granda 
disto qua separabis il de Margrito, ol 
semblabis tre proxim el, preske tushis el. Ol 
semblis tam proxim el kam stelo esas 
proxim la luno. Lore ol esis itere verda 
lumo sur warfo. Ilua nombro de sorcit kozi 
diminutesis per un. 

Me marcheskis cirkum la chambro, 
exploris diversa ne-definit kozi en la mi- 
obskureso. Granda fotografuro di evoza 
viro werant yakto-vesti, pendigit an parieto 
super la skribtablo, atraktis me. 

“Qua to esas?” 

“Ka? To esas sioro Dan Kody, bonul'.” 

La nomo esis feble familiara. 

“Lu nun es mortinta. Lu esis mea maxim 
bona amiko yari ante nun.” 

Sur la tirkestaro esis mikra fotografuro di 
Gatsby, anke werante yakto-vesti—Gatsby, 
la kapo defiante retroe pozit—evidente facit 
kande il evis cirkume dekeok yari. 

“Me adoras ol) klamis Margrito. “La 
pompadour! Tu nultempe dicis ke tu havis 
pompadour—o yakto.” 

“Regardez co,” Gatsby rapide dicis. “Yen 
multa jurnal-extrakturi—pri tu.” 

Li stacis l'una apud l'altra ed exploris oli. 
Me esis pronta demandar vidar la rubini 
kande la telefonilo sonis, e Gatsby prenis 
l’audilo. 

“Yes.... Nu, me ne nun povas parolar.... 
Me ne povas parolar nun, bonul'.... Me dicis 
mikra urbeto.... Lu mustas savar, quo esas 
mikra urbeto.... Nu, lu ne esas utila se lu 
konsideras Detroit kom mikra urbeto...” 

Il ripozis l’audilo. 

“Venez quik!” kriis Margrito ye la 
fenestro. 

Ankore pluvis, ma obskureso dividabis 
su weste, e rozea ed orea amaso de 
spumatra nubi esis super la maro. 


22 Hararo-stilo dil XXma yarcento, la hari alte 
amasigita super la fronto. 

“Regardez to,” el susuris, e pos instanto: 
“Me prizus prenar un de ta rozea nubi e 
pozar tu aden ol e pulsar tu.” 

Lor to me volis ekirar, ma li ne permisis 
lo; forsan mea prezenteso igis li sentar su 
plu satisfacante aparta. 

“Me savas to quon ni facez,” dicis Gatsby, 
“ni demandos ke Klipspringer pleez la 
piano.” 

Il ekiris la chambro klamante “Ewing!” e 
rivenis pos kelka minuti akompanat da 
shamat, kelke paruzit yunulo qua weris 
binoklo havant bordi ek shelo e qua havis 
sparsa blonda hararo. Il nun decante 
vestizesis per sport-kamizo, apertit ye la 
kolumo, kazuala shui, e kanvasa pantalono 
de nebulatra koloro. 

“Ka ni interruptis tua exercado?” jentile 
questionis Margrito. 

“Me dormis,” kriis siorulo Klipspringer 
per sham-spasmo. “Plu juste, me dormabis. 
Lore me vekis....” 

“Klipspringer pleas la piano,” 
interruptante dicis Gatsby. “Ka ne, Ewing, 
bonul'?” 

“Me ne bone pleas, Me ne— me apene 
pleas. Me ne praktikas——” 

“Ni irez adinfre,” interruptis Gatsby. Il 
presis swicho. La griza fenestri desaparis e 
la domo brilis, plena de lumo. 

En la muzik-chambro Gatsby enswichis 
solitara lampo apud la piano. Il acendis la 
sigareto di Margrito per tremant alumeto, e 
sideskis kun el sur sofao fore trans la 
chambro, ube esis nul lumo ecepte to quon 
la brilant pavimento reflektas del koridoro. 

Kande Klipspringer pleabis L'Amoro- 
domo il turnis su sur la benko e desfelice 
serchis Gatsby en la tenebro. 

“Me ne sat ofte praktikas, vi komprenas. 
Me dicis ke me ne povas plear. Me tote ne 
prak-—” 

“Ne tante parolez, bonul,” imperis 
Gatsby. “Pleez!” 


“Ho, matine 
E vespere, 
Ka ni ne joyas——” 


Extere la vento esis laut, e febla tondro- 
fluo venis alonge la Marstretajo. Lore omna 
lumizili en West-Ovo acendesis; l’elektrala 
treni, portante homi, plunjis de New York 
adheme tra la pluvo. To esis la horo di 
profunda homala chanjo, ed eciteso genitis 
en la aero. 

“Un fakto esas certa e nule plu certa, 
Le richa pluricheskas e le povri plu— 
genitas. 
Do cirkume, 
Sempre dume — 


Kande me iris por adiar me vidis la 
mieno di perplexeso itere venabis al vizajo 
di Gatsby, quale se il experiencas febla 
dubito pri la qualeso di ilua lora feliceso. 
Preske kin yari! Probable eventis instanti 
mem dum ta posdimezo kande Margrito ne 
satisfacis ilua revi—ne pro el ipsa, ma pro la 
kolosala viveso di ilua iluziono. Ol 
superirabis el, superirabis omno. Il jetabis 
su aden ol kun kreiva pasiono, sempre 
augmentis ol, ornizis ol per omna brilant 
plumo qua flotacis ad il. Nul quanto de fairo 
o fresheso povas defiar to quo homo povas 
konservar en sua fantomatra kordio. 

Dum ke me spektis il, il kelke adjustigis 
su. Ilua manuo prenis la elua, e kande el 
nelaute dicis ulo aden ilua orelo il turnis su 
ad el kun subit emoco. Me opinionas ke ta 
voco maxime sizis il, per olua fluktuant, 
febroza varmeso, pro ke ol ne povis esar tro 
revita—ta voco esis nemortiva kansono. 

Li obliviabis me, ma Margrito regardetis 
ed extensis un manuo; Gatsby lore tote ne 
konocis me. Me unfoye itere regardis li e li 
regardis me, distante, posedat da intensa 
vivo. Lore me iris ek la chambro ed alonge 
la marmora gradi aden la pluvo, livis li 
kune ibe. 

CHAPITRO VI 


TATEMPE ambicioza yuna jurnalisto de New 
York ulmatine arivis ye la pordo di Gatsby 
e questionis, ka lu volas parolar. 

“Parolar pri quo?” jentile questionis 
Gatsby. 

“Nu—irga deklarajo.” 

Pos konfuza kin minuti lu klareskis ke lu 
audabis la nomo di Gatsby en sua kontoro 
relate to quon lu o ne volas revelar o ne 
tote komprenas. To esis lua libera dio e per 
laudind inicio lu hastante voyajabis adhike 
“por deskovrar.” 

To esis hazarda oportunajo, ma l'instinto 
dil jurnalisto esis justa. La notoreso di 
Gatsby, babilat da la centi qui aceptabis ilua 
gastigemeso e tale divenabis autoritatoza 
pri ilua pasinto, kreskabis dum la tota 
somero til ke il preske atingis stando esar 
novajo. Tala samtempa legendi quala la 

“subtera tub-lineo a Kanada”” adheris ad il, 
ed un rakonto persistis ke il absolute ne 
lojas en domo, ma en navo qua aspektas 
quale domo e sekrete movas alonge la litoro 
di Long-Insulo. Pro quo tal inventuri esis 
fonto de satisfaco a James Gatz de Nord- 
Dakota on ne facile dicis. 

James Gatz-to esis advere, od adminime 
legale, ilua nomo. Il chanjabis ol evante 
dekesep yari e ye la sam instanto qua 
atestis la komenco di ilua kariero—kande il 
vidis la yakto di Dan Cody ankragar super 
la maxim insidioza flateyo en Superiora- 
Lago. Esis James Gatz qua flanis alonge la 
plajo taposdimeze en lacerit verda jerzeo e 
kanvasa pantalono, ma ja esis Jay Gatsby 
qua pruntis rem-batelo, remis al Tuolomee, 
ed informis Cody ke vento forsan kaptos il 
e naufrajigos il ante un mi-horo. 

Me supozas ke mem tatempe il ja 
longtempe preparabis ta nomo. Ilua genitori 
esis ociema e nesucesoza farmisti—ilua 
imagino nultempe tote aceptabis ke li esas 
ilua genitori. La vereso esas ke Jay Gatsby 
di West-Ovo, Long-Insulo, naskis ek sua 
propra Platonala koncepto di su. Il esis 
filiulo di Deo—frazo qua, se ol irgamaniere 


23 Un mito dum l’Interdikto kontre Alkoholaji esis ke 
alkoholo sendesis per tubi aden Usa de Kanada. 

signifikas, signifikas juste lo—ed il mustas 
laborar pri la aferi di Sua Patro, la servo di 
vasta, vulgar, e nesincera beleso. Do il 
inventis exakte la sorto de Jay Gatsby quan 
puero evant dekesep yari inklinesas 
inventar, ed a ta koncepto il esis fidema til 
la fino. 

Dum plu kam un yaro il laborabis alonge 
la sudala litoro di Superiora-Lago kom 
muslo-extraktero e salmon-peskero o pri 
irg altra tasko ofrant manjaji e lito. Ilua 
bruna, hardeskant korpo sat naturale 
travivis la mi-feroca, mi-ociema laboro dil 
fortigant dii. Il frue konocis mulieri, e pro 
ke li indulgis il, il desestimis eli, desestimis 
yuna virgini pro ke li nulsavas, desestimis 
l’altri pro ke li esis frenezioza pri to quon il, 
pro ilua vinkant suabsorbo, ne atencis. 

Ma ilua kordio subisis kontinua tumulto. 
La maxim groteska e fantastik idei 
frequentis il nokte en la lito. Universo di 
ne-expresebla pompo jiris en ilua cerebro 
dum ke la horlojo kliktis sur la lav-tablo e 
la luno trempis per humida lumo ilua tordit 
vesti sur la pavimento. Singlanokte il 
augmentis la shablono di ilua imaginado til 
ke dormo klozis ul brilant ceno per 
senkoncia embraco. Longtempe ta revi ofris 
alejo por ilua imaginado; oli esis satisfacant 

sugesto dil nerealeso di realeso, promiso ke 
la stono dil mondo sekure fondesas sur la 
alo di feo. 

Instinto vers futura glorio duktabis il, 
plura monati ante lore, al mikra Luterana 
kolegio di Santa Olaf en sudala Minnesota. 
Ibe il restis dum du semani, desesperigit da 
olua feroc indiferenteso al tamburi di 
destino, a destino ipsa, e desestimante la 
netigist-travalio per qua il pagis por 
l’eduko. Lore il itere vagis a Superiora- 
Lago, ed il ankore serchis ulo facinda dum 
ta dio kande la yakto di Dan Cody 
ankoragesis en la neprofundaji apud la 
litoro. 

Cody lore evis kinadek yari, produktajo 
dil arjent-mineyi di Nevada, di la Yukon, di 
omna konkurenco por metalo de pos 1879. 
La kambiado per Montana-kupro qua 
multople igis il milioniero trovis il korpale 
robusta ma an la bordo di mentala moleso, 
e, ton suspektante, nekontebla nombro de 
mulieri esforcis separar il de ilua pekunio. 
La nule honesta rezulturi per qui Ella Kaye, 
la jurnalistino, pleis siorino de Maintenon 
ad ilua febleso e sendis il al maro en yakto, 
esis komuna savo en la patosachoza 
subjurnalismo di 1902. Il navirabis alonge la 
tro gastigema litori dum kin yari kande il 

aparis kom la destino di James Gatz en 
Puerino-bayo. 

Por yuna Gatz, repozante sur sua remili e 
regardante la barilizit ferdeko, ta yakto 
reprezentis omna beleso e raviso en la 
mondo. Me supozas ke il ridetis ye Cody—il 
probable deskovrabis ke homi prizas il 
kande il ridetas. Omnakaze, Cody plurfoye 
questionis (un de ta questioni obtenis la 
tote nova nomo) e trovis ke il esas 
inteligent ed extravageme ambicioza. Kelka 
dii plu tarde il konduktis il a Duluth e 
kompris por il blua vestono, sis blanka 
kanvasa pantaloni, e yakt-kasqueto. E 
kande la Tuolomee livis por l’insuli di 
Ocidental-india e la Barbar-litoro, Gatsby 
anke livis. 

Il employesis por neklar ofico—dum 
restar kun Cody il sucedante esis 
navservisto, submastro, navestro, 
sekretario, e mem karceristo, nam Dan 
Cody sobra savis la prodigem agi quin Dan 
Cody ebria forsan facus, ed il gardis kontre 
tala posiblaji per pozar sempre plu multa 
fido en Gatsby. L'aranjuro duris kin yari, 
dum qui la batelo trifoye cirkumiris la 
Kontinento. Ol forsan durabus senfine 
ecepte pro la fakto ke Ella Kaye ulnokte 

embarkis en Boston ed un semano plu tarde 
Dan Cody negastigeme mortis. 

Me rimemoras la portreto di il en la lit- 
chambro di Gatsby, griza, reda viro havant 
harda, vakua vizajo—la pionir-krapulanto, 
qua dum un fazo di Usana vivo rivivigis 
alonge l’Estal litoro la sovaja violenteso dil 
frontiera lupinaro e drinkeyo. La fakto ke 
Gatsby tante poke drinkis nedirete debesis 
a Cody. Ulfoye dum gaya partii mulieri 
frotis champanio aden ilua hararo; por il 
ipsa il formacabis la kustumo ne drinkar 
alkoholo. 

E de Cody il heredis pekunio—legacajo 
de duadekekin mil dolari. Il ne recevis ol. Il 
nultempe komprenis la legal aparato uzat 
kontre il, ma to quo restis de la milioni iris 
entote ad Ella Kaye. Il havis nur ilua stranje 
apt eduko; la nepreciza formo di Jay Gatsby 
kompletigabis su por divenar la solideso di 
viro. 


ll naracis to omna a me multe plu tarde, 
ma me skribas ol hike pro Video krevar ta 
unesma baroka rumori pri ilua antecedenti, 
qui ne esis mem feble vera. Pluse, il dicis to 
a me dum konfuza tempo, kande me 
atingabis la punto kredar omno e nulo pri 
il. Do me profitas per ca kurta pauzo, dum 

ke Gatsby, tale dicar, rekuperas sua 
respirado, por efacar ta miskoncepturaro. 

Ol esis anke pauzo en mea asocio kun 
ilua afero. Dum plura semani me ne vidis il 
nek audis ilua voco per la telefonilo—me 
esis maxim ofte en New York, frequentis 
Jordan ed esforcis komplezar ad elua senil 
onklino—ma tandem me iris ad ilua domo 
dum sundio-posdimezo. Me ne esis ibe plu 
longe kam du minuti kande ulu enduktis 
Tom Buchanan por drinkajo. Me tresayis, 
komprenende, ma l'advere surprizant kozo 
esis ke to ne ante lore eventabis. 

Li esis grupo de tri kavalkanti—Tom e 
viro nomizit Sloane e bela muliero en bruna 
kavalko-kostumo, qua ja vizitabis. 

“Me joyas vidar vi,” dicis Gatsby stacante 
sur sua portiko. “Me joyas ke vi vizitas.” 

Quale se to importis a li! 

“Sideskez. Havez sigareto o sigaro.” Il 
rapide cirkumiris la chambro, sonigis 
kloshi. “Me provizos ula drinkajo por vi 
ante un minuto.” 

Il esis profunde afektat dal fakto ke Tom 
asistas. Ma il omnakaze esabus destranquila 
til ofrar ulo, neklare komprenante ke li 
venas nur por to. Siorulo Sloane deziris 
nulo. Ka limonado? No, danko. Ka 


147 


champanio? Tote nulo, danko... Me 
regretas 

“Ka vi juas la kavalkado?” 

“Tre bona voyi en la areo.” 

“Me supozas ke l’automobili——” 

“Yes.” 

Incitat da nerezistebla impulso, Gatsby 
turnis su vers Tom, qua aceptabis 
l'introdukto kom nekonocato. 

“Me opinionas ke ni ulloke renkontrabis, 
sioro Buchanan.” 

“Ho, yes,” dicis Tom, bruske polita, ma il 
evidente ne rimemoris. “Ton ni facis. Me 
bone rimemoras.” 

“Cirkume du semani ante nun.” 

“Juste. Tu esis kun Nick.” 

“Me konocas tua spozino,” Gatsby pluse 
dicis, preske atakatre. 

“Ka yes?” 

Tom turnis su vers me. 

“Ka tu lojas proxime, Nick?” 

“Apude.” 

“Ka yes?” 

Siorulo Sloane me partoprenis la 
konverso, ma superbe inklinis su en sua 
sidilo; la muliero anke dicis nulo—til ke, ne- 
expektate, pos du highball-i, el kordialeskis. 

“Ni omna venos a tua nexta partio, sioro 
Gatsby,” el sugestis. “Ka tu volas?” 

“Komprenende; me joyos gastigar vi.” 

“Esos tre bona,” dicis siorulo Sloane sen 
gratitudo. “Nu—supozas ke ni devas irar 
adche ni.” 

“Bonvole ne hastez,” Gatsby urjis li. Il 
lore dominacis su, e volis pluse vidar Tom. 
“Pro quo vi ne—pro quo vi ne restez por 
supear? Me ne surprizesus se altri hazarde 
venos de New York.” 

“Tu venez por supear kun me,” 
entuziasmoze dicis la muliero. “Vi amba.” 

Me inkluzesis. Siorulo Sloane staceskis. 

“Venez,” il dicis—ma nur ad el. 

“Me volas lo,” el insistis. “Me prizus 
gastigar vi. Multa spaco.” 

Gatsby questionante regardis me. Il volis 
irar, ed il ne vidis ke siorulo Sloane 
decidabis ke il ne devas. 

“Me timas ke me ne povas,” me dicis. 

“Nu, tu venez,” el urjis, atencante Gatsby. 

Siorulo Sloane murmuris ulo proxime ad 
elua orelo. 

“Ni ne esus tarda se ni nun irus,” el laute 
insistis. 

“Me ne havas kavalo,” dicis Gatsby. “Me 
kavalkis en l’armeo, ma me nultempe 
kompris kavalo. Me mustas sequar vi per 
mea automobilo. Pardonez me dum un 
minuto.” 

Ni altra marchis adextere al portiko, ube 
Sloane e la muliero komencis pasionoz 
aparta konversado. 

“Per Deo, me kredas ke la homo venas,” 
dicis Tom. “Kad il ne komprenas ke el ne 
deziras il?” 

“El dicas ke el ya deziras il.” 

“El ofras granda supeo-partio ed il 
konocos nulu ibe.” Il frunsis sua brovi. “Per 
la diablo, me es kurioza pri ube il 
konoceskis Margrito. Per Deo, me es forsan 
ekmoda per mea idei, ma mulieri tro libere 
agas nuntempe por konvenar a me. Li 
renkontras omna sorto de dementa fishi.” 

Subite siorulo Sloane e la muliero 
decensis la gradi ed acensis sur sua kavali. 

“Venez,” dicis siorulo Sloane a Tom, “ni 
tardeskas. Ni mustas irar.” Lore a me: 
“Dicez a lu ke ni ne darfis vartar, ka ne?” 

Tom e me presis la manui, l'altri kambiis 
kolda kapsigni, e li rapide trotis alonge la 
veturvoyo, desaparis sub l'agosto-foliaro 
jus kande Gatsby, portante chapelo e dina 
surtuto en la manuo, venis tra la avana 
pordo. 

Tom evidente perturbesis pro ke 
Margrito sole iras, nam dum la sequant 
saturdio-nokto il venis kun el al partio che 
Gatsby. Forsan ilua prezenteso donis a ta 

nokto la stranja qualeso di opreso—ol plu 
importas en mea memoro kam l’altra partii 
di Gatsby dum ta somero. Esis la sama 
homi, od adminime la sama sorto de homi, 
la sam abundeso di champanio, la sama 
bunta, kakofoniala tumulto, ma me sentis 
desagreableso en la aero, permeant akrideso 
qua olim ne esabis. O me forsan nur 
kustumigis me ad ol, aceptis West-Ovo kom 
mondumo komplet en su, havant sua 
propra etiko e sua propra granda figuri, 
nule duesma-ranga pro ke ol ne konciis ke 
ol esas duesma-ranga, e me tanokte itere 
regardis ol per l’okuli di Margrito. On 
sempre tristeskas per regardar per nov 
okuli ta kozi pri qui on ja spensis sua 
propra kustumigo-povo. 

Li arivis ye noktesko e, dum ke ni flanis 
adinter la cintilifant centi, la voco di 
Margrito murmurante atrapis en la guturo. 

“Tala kozi tante ecitas me,” el susuris. “Se 
tu volas kisar me irgatempe dum la nokto, 
Nick, nur informez me e me joyoze aranjos 
to por tu. Nur mencionez mea nomo. O 
prizentez verda karto. Me disdonos verda 

“Cirkume regardez,” sugestis Gatsby. 
“Me cirkume regardas. Me marveloze 
juas——” 

“Vi certe vidas la vizaji di multi pri qui tu 
audabis.” 

L'arogem okuli di Tom serchis la turbo. 

“Ni ne ofte vizitas,” il dicis; “fakte, me jus 
pensis ke me konocas nulu hike.” 

“Vi forsan konocas ta muliero,” Gatsby 
indikis splendid, apene homal, orkideatra 
muliero qua pompoze sidis sub blank- 
pruniero. Tom e Margrito regardegis, kun 
ta partikulare nereala sento qua akompanas 
rikonocar fantomatra famozo dil filmi. 

“El es belega,” dicis Margrito. 

“La viro qua inklinas su super el es elua 
rejisero.” 

Il ceremoniatre duktis li de grupo a 
grupo: 

“Siorino Buchanan ... e siorulo Buchanan 
—” Pos instantala hezito il pluse dicis: “la 
polo-ludisto.” 

“Ho, no,” Tom rapide objecionis, “ne me.” 

Ma evidente la sono di ta vorto plezis a 
Gatsby, nam Tom restis “la polo-ludisto” 
dum la restajo dil nokto. 

“Me nultempe konoceskis tante multa 
famozi,” Margrito ekklamis. “Me prizis ta 
viro—quo esis la nomo?—ta qua havas la 
kelke blua nazo.” 

Gatsby identifikis il, pluse mencionis ke 
il esas ne-importanta film-produktero. 

[44 CA po] 

Nu, me omnakaze prizis lu. 

ce 

Me kelke preferus ne esar la polo- 
ludisto,” Tom agreable dicis. “Me preferus 

i STI 
regardar omna ta famozi de—de oblivieso. 

Margrito e Gatsby dansis. Me rimemoras 
esir suprizat da ilua gracioza, konservema 
“fox-trot”-me nultempe vidabis il dansar. 
Lore li flanis a mea domo e sidis sur la gradi 
dum un mi-horo, dum ke pro elua demando 
me vigilante restis en la gardeno. “Kaze ke 
esas fairo od inundo,” el explikis, “od irga 
ago di Deo.” 

Tom aparis de ilua oblivieso kande ni 
kune sideskis por supear. “Ka me darfas 
supear kun ul homi ibe?” il dicis. “Kerlo 
dicas drolaji.” 

ce »” È Sua è 

Segun tua volo,” amikale dicis Margrito, 
“e se tu deziras obtenar irga adresi, yen mea 
orea krayoneto.” ... El cirkume regardis pos 
instanto e dicis a me ke la yunino esas 
cc 33 bi 
vulgara ma beleta” e me komprenis ke, 
ecepte dum ta mi-horo sola kun Gatsby, el 
ne juas su. 

Ni esis an tablo di ebriozi. Pro me— 
Gatsby esabis advokat al telefonilo, e me 
juabis ta sama homi nur du semani ante 
lore. Ma to quo olim amuzabis me lore 
septeskis. 

“Quale tu standas, siorino Baedeker?” 

La yunino a qua me parolis esforcis, 
sensucese, apogar su an mea shultro. Ye ta 
questiono el rekte sideskis ed apertis sua 
okuli. 

“Quo-o-o?” 

Masiva e letargiala muliero, qua urjabis 
Margrito morge golf-ludar kun el ye la 
lokala klubo, parolis por defensar siorino 
Baedeker: 

“Ho, lu nun standas bone. Kande lu 
drinkas kin o sis drinkaji lu sempre 
komencas tale kriachar. Me dicas ke lu 
devas evitar ol.” 

“Me ya evitas ol, l’akuzato matide 
aĥrmis. 

“Ni audis ke tu klamas, do me dicis al 
mediko Civet: “On bezonas tua helpo, 
doktoro.” 

“Lu es gratitudoza, me es certa,” dicis 
altra amiko sen gratitudo, “ma tu trempis 
lua robo kande tu pulsis lua kapo aden la 
natuyo.” 

“To quon me odias es ke mea kapo esez 
pulsat aden natuyo,” murmuris siorino 
Baedeker. “Li preske dronis me ulfoye en 
New Jersey.” 

“Do tu devas evitar ol,” replikis doktoro 
Civet. 

“Parolez por tu ipsa!” violentoze kriis 
siorino Baedeker. “Tua manuo tremas. Me 
ne permisus ke tu operacez me!” 

Tale esis la partio. Preske la lasta kozo 
quan me rimemoras esis stacar apud 
Margrito e spektar la film-rejisero ed ilua 
Famozo. Li esis ankore sub la blank- 
pruniero e lia vizaji tushis l'una l’altra 
ecepte por pala, dina radio di lunlumo inter 
li. Me komprenis ke il tre lente inklinabis su 
adsuper el dum la tota nokto por atingar ca 
proximeso, e mem dum ke me spektis me 
vidis ke il inklinas su un finala grado e 
kisas elua vango. 

“Me prizas el,” dicis Margrito, “me 
opinionas ke el esas belega.” 

Ma la ago ofensis el—e nekontroverseble, 
pro ke ol ne esis gesto ma emoco. El esis 
konsternat da West-Ovo, ca senprecedenta 
loko qua Broadway genitis en peskero- 
vilajo di Long-Insulo—konsternat da olua 
kruda vigoro qua iraceme grunis sub 
l’ancien eufemismi e da la tro intruzant fato 
qua duktas olua habitanti alonge kurta 
voyo de nulo a nulo. El vidis ulo terorind en 
la simpleso ipsa quan el faliis komprenar. 

Me sidis sur la avana gradi kun li dum ke 
li vartis "automobilo. L'avano dil domo esis 
obskura; nur la brilant pordo jetante sendis 


155 


du metri de lumo aden la mola nigra 
matino. Ulfoye ombro movis trans storo di 
vesto-chambro super ni, cedis su ad altra 
ombro, nedefinit procesiono de ombri qui 
fardizis e pudrizis su avan nevidebla 
spegulo. 

“Qua es ta Gatsby, omnakaze?” subite 
questionis Tom. “Ka grand alkoholifisto?” 

“Ube tu audis lo?” me questionis. 

“Me ne audis lo. Me imaginis ol. Multa de 
ta nove richa homi es nur grand 
alkoholifisti, tu savas lo.” 

“Ne Gatsby,” me kurte dicis. 

Il restis tacema dum instanto. La stoneti 
dil veturvoyo krakis sub ilua pedi. 

“Nu, il ya strenis su por kolektar ca 
menajerio.” 

Brizo agitis la griza nebuleto dil fur- 
kolumo di Margrito. 

“Adminime li esas plu interesiva kam la 
homi quin ni konocas,” el dicis per esforco. 

“Tu ne semblis tre interesat.” 

“Nu, me esis.” 

Tom ridis e turnis su vers me. 

“Ka tu remarkis la vizajo di Margrito 
kande ta yunino demandis ke el pozez lu 
sub kolda dusho?” 

Margrito kanteskis segun la muziko per 
rauka, ritmoza susurado, infuzante tala 

senco aden singla vorto quala ol nultempe 
havis e nultempe havos. Kande la melodio 
acensis, elua voco dolce krakis, sequante ol, 
per la maniero di kontralto-voco, e singla 
chanjo ekvarsis kelke plu multa varma 
homala magio aden la aero. 

“Multa homi venis qui ne invitesis,” el 
subite dicis. “Ta yunino ne invitesis. Li nur 
forsas su adhike e lu esas tro polita por 
objecionar.” 

“Me volas saveskar qua lu es e quon lu 
facas, insistis Tom. “E me intencas 
deskovrar lo.” 

“Me povas nun informar tu,” el replikis. 
“l posedis apoteki, multa apoteki. Il ipsa 
developis oli.” 

L'ajornat grand automobilo venis alonge 
la veturvoyo. 

“Bona nokto, Nick,” dicis Margrito. 

Elua regardo livis me e serchis la lumizit 
suprajo dil gradi, ube Tri Kloki Matine, neta, 
trista valseto di ta yaro, flotacis ek l’apertit 
pordo. Omnakaze, en la kazualeso ipsa dil 
partio di Gatsby esis romantika posiblesi 
tote absenta de elua mondumo. Quo esis ibe 
en la kansono qua semblis vokar ad el, ri- 
enirez? Quo lore eventos dum l’obskura, 
nekontebla hori? Forsan ul nekredinda 
gasto arivos, homo infinite rara ed 

astonant, ul autentike radiant yunino qua 
per un fresha regardeto ye Gatsby, un 
instanto di magiala kunveno, efacos ta kin 
yari di nevacilant devoco. 

Me restis tarde tanokte, Gatsby demandis 
ke me vartez til ke il esez libera, e me flanis 
en la gardeno til ke la ne-evitebla nato- 
grupo kuris, koldigit ed exaltit, del nigra 
plajo, til ke la lumizili extingesis en la supra 
gasto-chambri. Kande il tandem decensis la 
gradi, la brunigit pelo esis nekustumale 
tensa sur la vizajo, ed ilua okuli esis brilant 
e fatigit. 

“El ne prizis ol,” il nemediate dicis. 

“Certe el prizis ol.” 

“El ne prizis ol,” il insistis. “El ne juis ol.” 

Il esis tacem, e me konjektis ilua 
nedicebla tristeso. 

“Me sentas me for el,” il dicis. “Esas 
desfacila komprenigar el.” 

“Ka tu volas dicar, pri la danso?” 

“Ka danso?” Il forsendis omna dansi ofrat 
per kliko dil fingri. “Bonul', la danso ne 
importas.” 

Il deziris de Margrito nulo ecepte ke el 
irez a Tom e dicez: “Me nultempe amoris 
tu.” Pos efacar quar yari per ta frazo li 
povus decidar la plu praktikal agi facenda. 
Un de ta agi esos ke, pos ke el esas libera 

por mariajar su, li irez a Louisville e 
mariajez su en elua domo—quale se esas kin 
yari ante lore. 

“Ed el ne komprenas,” il dicis. “Olim el 
esis kapabla komprenar. Olim ni sidis dum 
hori——” 

Il interruptis su e marcheskis adhike ed 
adibe alonge dezolat voyeto ek frukto-sheli 
e forjetit partio-donacaji ed aplastit flori. 

“Ne demandez tro multe de el, me 
audacis dicar. “On ne povas repetar lo 
pasint.” 

“Ka ne povas repetar lo pasinta?” il 
nekredante kriis. “Nu, komprenende on 
povas!” 

Il frenezioze regardis cirkume, quale se lo 
pasint celas su en l'ombro dil domo, jus 
ultre l’atingo-disto di ilua manuo. 

“Me aranjos omno exakte quale ol olim 
esis,” il dicis, rezolveme afirmante per 
kapsigno. “El komprenos.” 

Il multe parolis pri lo pasint, e me 
komprenis ke il volis rekuperar ulo, ul ideo 
pri il ipsa, forsan, qua apartenas ad amorar 
Margrito. Ilua vivo esabis konfuza e sen 
ordino de pos ta tempo, ma se il itere povus 
ri-irar ad ul komenco-loko e ri-transirar 
omno, lente, il povus deskovrar, quo esis ta 
quo.... 

...Ula autunala nokto, kin yari ante lore, 
li promenabis alonge la strado kande la folii 
falas, e li venabis a loko ube esis nul arbori 
e la trotuaro esis blanka per lunlumo. Li ibe 
haltis e turnis su l'una al altra. Esis koldeta 
nokto havant ta misterioz eciteso qua venas 
ye la du yar-chanji. La febla lumi en la domi 
zumis aden l’obskureso e movado ed 
agitado esis inter la steli. Del okul-angulo 
Gatsby vidis ke la trotuari formacas skalo 
ed acensas til sekreta loko super l’arbori—il 
povus klimar ad ol, se il sole klimus, ed ibe 
il povus sugar la pulpo di vivo, glutegar la 
nekomparebla lakto di astoneso. 

Ilua kordio sempre plu rapide pulsis dum 
ke la blanka vizajo di Margrito venis ad ilua 
propra. Il savis ke, kande il kisabos ca 
yunino, e por sempre ligabos ilua nedicebla 
vizioni ad elua perisebla respiro, ilua mento 
nultempe itere gambolos quale la mento di 
Deo. Do il vartis, dum plusa instanto 
askoltis la diapazono frapita de stelo. Lore il 
kisis el. E ye la tusho di ilua labii el burjonis 
por il quale floro €e l’inkarnaco 
kompletigesis. 

Dum omno parolat mem dum la 
hororigant sentimentachaji, me rimemoris 
ulo—eludiva ritmo, fragmento di perdit 
vorti, quon me audabis ulloke longtempe 

ante lore. Dum un instanto ul frazo esforcis 
formacar su en mea boko e mea labii 
separis quale la labii di muto, quale se ulo 
plu substancal kam tufeto di aero luktas an 
oli. Ma li emisis nul sono, e to quon me 
preske rimemoris esis por sempre 
nekomunikebla. 


161 


CHAPITRO VII 


KANDE KURIOZESO pri Gatsby esis maxim 
alta, ul saturdio-nokte la lumizili en ilua 
domo faliis enswichesar—e, tam obskure 
kam ol komencis, ilua kariero kom 
Trimalchio finis. 

Nur gradope me komprenis ke 
automobili qui expektante turnesis aden 
ilua veturvoyo restis nur un minuto e pose 
budeme forveturiris. Kurioza kad il 
maladesas, me iris por saveskar— 
nefamiliara chef-servisto havant friponatra 
vizajo suspekteme strabe regardis me del 
apertit pordo. 

“Ka sioro Gatsby maladesas?” 

“No.” Pos pauzo il pluse dicis “sioro” per 
neglijema, kontrevola maniero. 

“Me ne vidis il irgaloke, e me kelke 
suciis. Dicez ke sioro Carraway venis.” 

“Qua?” il nejentile demandis. 

“Carraway.” 

“Carraway. Bone, me dicos.” 

Abrupte il bruisoze Klozis la pordo. 

Mea Finlandano informis me ke Gatsby 
desengajabis omna servisti en la domo un 
semano ante lore e remplacabis li per sis 
altri, qui nultempe eniras West-Ovo-vilajo 
por esar subornat dal komercisti, ma 
komendas negranda quanti de provizuri per 
la telefonilo. La spicist-livranto raportis ke 
la koqueyo similesas porkeyo, e la general 
opiniono en la vilajo esis ke la nova homi 
tote ne esas servisti. 

Sequantdie Gatsby telefonis a me. 

“Ka tu foriras?” me questionis. 

“No, bonul'.” 

“Me audas ke tu desengajis omna 
servisti.” 

“Me volis ti qui ne babilachas. Margrito 
venas tre ofte—posdimeze.” 

Do la tota karavansareyo krulabis quale 
ludkarto-domo pro la desaprobo en elua 
okuli. 

“Li es homi quin Wolfshiem volis helpar. 
Li es gefrati. Li olim direktis hoteleto.” 

“Ho yes.” 

Il telefonis pro la demando di Margrito— 
ka me venos ad elua domo morge por 
dinear? Siorino Baker asistos. Un mi-horo 
plu tarde Margrito ipsa telefonis a me e 
semblis alejat saveskante ke me venos. Ulo 

suspektind eventis. Ma me ne povis kredar 
ke li selektus tal evento por teatrajo— 
precipue por la ceno kelke kordio-lacerant 
quan Gatsby skisabis en la gardeno. 

La sequant dio esis varmega, preske 
l’ultima dio, certe la maxim varma, dil 
somero. Kande mea treno emersis del 
tunelo aden sunlumo, nur la varmega siflili 
dil Nacionala Bisquito-kompanio ruptis la 
bolietant silenco ye dimezo. La palio-sidili 
dil vagono flotacis ye la bordo di kombusto; 
la muliero apud me delikate sudorifis 
pokatempe aden sua blanka korsajo, lore, 
dum ke elua jurnalo humideskis sub elua 
fingri, desesperante cedis su a la profunda 
varmegeso kun dezolat krio. Elua burso 
bruisoze falis al pavimento. 

“Ho ve!” el anhelis. 

Me prenis ol per fatigit flexo e transdonis 
ol ad el, tenante ol ye mea tota brakio-disto 
e ye l’extrema pinti dil anguli por montrar 
ke me ne intencas furtar ol—ma omnu 
proxima, inkluzante la muliero, omnakaze 
suspektis me. 

“Varmega!” dicis la konduktoro al 
familiara vizaji. “Quala  vetero!... 
Varmega!... Varmega!... Varmega!... Kad es 
sat varmega por vi? Kad varmega? Kad...?” 

Mea tren-bilieto rivenis a me kun 
obskura makulo de ilua manuo. Kad irgu 
sucius en ca varmegeso pri qua redeskant 
labii il kisos, pri qua kapo humidigos la 
pijamo-posho super ilua kordio! 

„Ira la koridoro dil domo di le 
Buchanan suflis febla vento portant la sono 
dil telefonil-klosheto adextere al Gatsby e 
me dum ke ni vartis ye la pordo. 

“La korpo dil mastro!” bramis la chef- 
servisto aden la parolilo. “Me regretas, 
siorino, ma ni ne povas provizar ol-ol esas 
tro varmega por tushar cadimeze!” 

To quon il aktuale dicis esis: “Yes ... 
Yes ... Me facos lo.” 

Il ripozis l'askoltilo e venis vers ni, kelke 
briletante, por prenar nia rigida palio- 
chapeli. 

“La siorino expektas vi en la salono!” il 
kriis, nenecese indikante la direciono. En 
tala varmegeso, omna plusa gesto ofensis la 
komuna viv-quanto. 

La chambro, bone ombrizit da storo-teli, 
esis obskura e koldeta. Margrito e Jordan 
jacis sur enorma sofao, quale arjent idoli 
surpresant lia propra blanka robi kontre la 
kantant brizo dil ventili. 

“Ni ne povas movar,” li ensemble dicis. 

La fingri di Jordan, blanke pudrizit super 
lia brunigo, repozis en le mea instantale. 

“Ka siorulo Thomas Buchanan, l’atleto?” 
me questionis. 

Samtempe me audis ilua voco, bruska, 
supresit, rauka, ye la telefonilo en la 
koridoro. 

Gatsby stacis ye la centro dil karmizina 
tapiso e cirkume regardis per sorcit okuli. 
Margrito spektis il e ridis, ta dolca, ecitant 
rido; mikrega nubeto de pudro acensis de 
elua pektoro aden la aero. 

“La rumoro,” susuris Jordan, “esas ke ta 
qua telefonas esas l'amoratino di Tom.” 

Ni esis tacema. La voco en la koridoro 
alte acensis pro anoyo: “Nu, bonege, me 
tote ne vendos a tu l'automobilo.... Me tote 
ne obligesas a tu ... e ke tu anoyez me ye 
dineo, me tote ne toleros!” 

“Kovrante la parolilo,” cinikale dicis 
Margrito. 

“No, lu ne facas lo,” me certigis da el. “To 
es reala komerco. Me hazarde savas pri ol.” 

Tom jetante apertis la pordo, plenigis 
olua spaco dum instanto per sua dika 
korpo, ed hastis aden la chambro. 

“Sioro Gatsby!” Il extensis sua larja, plata 
manuo kun bone celat desprizo. “Me joyas 
vidar tu, sioro.... Nick....” 

“Facez kolda drinkajo por ni,” kriis 
Margrito. 

Il itere livante la chambro, el staceskis ed 
iris a Gatsby ed adinfre tiris ilua vizajo, 
kisis il sur la boko. 

“Tu savas ke me amoras tu,” el murmuris. 

“Tu oblivias ke siorino asistas,” dicis 
Jordan. 

Margrito dubiteme regardis. 

“Tu anke kisez Nick.” 

“Quala basranga, vulgara yunino!” 

“Me mne sucias!” kriis Margrito, e 
frapetante danseskis sur la brika herdo. 
Lore el rimemoris la varmegeso e kulpoze 
sideskis adsur la sofao kande infantala 
gardistino duktant puerino eniris la 
chambro. 

“Bene-dikita prec-ozo,” el kantetis, ed 
extensis la brakii. “Venez a tua propra 
matro qua amas tu.” 

La puero, renuncat dal gardistino, hastis 
trans la chambro e pudoroze pulsis su aden 
la robo di elua matro. 

“La bene-dikita prec-ozo! Ka matro 
pudrizis tua olda flava hararo? Nun 
staceskez, e dicez—Sa-lu-to.” 

Gatsby e me sucedante inklinis ni e 
prenis la hezitema manueto. Pose il sempre 

suprizate regardis la puero. Me opinionas 
ke il nultempe advere kredabis olua existo. 

“Me vestizesis ante dineo,” dicis la puero 
avide turnante su a Margrito. 

“Pro ke tua matro volis ostentar tu.” Elua 
vizajo inklinesis aden l'unika rugo di ta 
blanka koleto. “Tu sonjo, tu. Tu absoluta 
sonjeto.” 

“Yes,” la puero kalme konfesis. “Onklino 
Jordan anke weras blanka robo.” 

“Quale tu prizas l'amiki di tua matro?” 
Margrito turnis el por ke el afrontez 
Gatsby. “Ka tu opinionas ke li esas bela?” 

“Ube esas patro?” 

“El ne aspektas quale sua patro,” explikis 
Margrito. “El aspektas quale me. El havas 
mea hararo e formo e vizajo.” 

Margrito retroe inklinis su an la sofao. La 
gardistino avancis per un pazo ed extensis 
sua manuo. 

“Venez, Pami.” 

“Adio, karino!” 

Kun desvoluntant regardeto la bone 
diciplinat puero tenis la manuo dil 
gardistino e tiresis tra la pordo jus kande 
Tom rivenis avan quar jin-drinkaji qui 
kliktis, plena de glacio. 

Gatsby prenis sua drinkajo. 

“Li ya aspektas koldeta,” il dicis kun 
videbla tenseso. 

Ni drinkis per long, avara gluti. 

“Me lektis ulloke ke la suno divenas plu 
varmega singlayare, amikale dicis Tom. 
“Semblas ke balde la tero falos aden la suno 
—o, vartez un instanto—no, es lo kontrea— 
la suno divenas plu kolda singlayare. 

“Venez adextere,” il sugestis a Gatsby, 
“Me volas ke tu videz la domeno.” 

Me iris kun li al verando. Sur la verda 
Marstretajo, stagnant en la varmegeso, un 
segleto lente reptis vers la plu fresha maro. 
La regardo di Gatsby sequis ol dum 
instanto; il levis sua manuo ed indikis trans 
la bayo. 

“Me esas direte trans la bayo de tu.” 

“Yes, tu es.” 

Nia regardi acensis adsuper la roz- 
gardeni e la varmega gazono e la 
herbachoza reziduo dil kanikulo alonge la 
litoro. Lente la blank ali dil barko movis 
avan la blua koldeta limiti dil cielo. Avan ol 
esis la festonizit oceano e l'abundant beata 
insuli. 

“To es bon sporto,” dicis Tom kun 
kapsigno. “Me volas esar ibe dum cirkume 
un horo.” 

Ni dineis en la dineo-chambro, anke 
obskurigit kontre la varmegeso, e drinkis 
nervoza gayeso kun la kolda biri. 

“Quon ni facez posdimeze?” kriis 
Margrito, “e sequantadie, e dum la venonta 
triadek yari?” 

“Ne esez melankolioza,” Jordan dicis. 
“Vivo  rikomencas kande l'autuno 
briskeskas. 

“Ma esas tante varmega, insistis 
Margrito, preske lakrimifante, “ed omno 
esas tante konfuza. Ni omna irez al urbo!” 

Elua voco sempre luktis tra la varmegeso, 
batis an ol, muldis sua sensenceso aden 
formi. 

“Me audis ke on facis gareyo ek stablo,” 
Tom dicis a Gatsby, “ma me es l'unesma 
viro qua facis stablo ek gareyo.” 

“Qua deziras irar al urbo?” insistante 
demandis Margrito. La regardo di Gatsby 
flotacis vers el. “Ha,” el kriis, “tu aspektas 
tante koldeta.” 

Lia regardi renkontris luna l’altra, e li 
ensemble regardegis luna l’altra, sole en 
spaco. Per esforco el regardis la tablo. 

“Tu sempre aspektas tante koldeta,” el 
dicis. 

El dicabis ke el amoras il, e Tom 
Buchanan komprenis. Il astonesis. Ilua boko 

kelkete apertesis, ed il regardis Gatsby, 
itere Margrito, quale se il jus rikonocas el 
kom ulu olim konocat. 

“Tu similesas la reklamuro dil viro,” el 
inocente duris parolar. “Tu konocas la 
reklamuro dil viro——” 

“Bone,” rapide interruptis Tom, “me 
volunte iros al urbo. Venez—ni omna iros al 
urbo.” 

Il staceskis, l'okuli ankore flagrante inter 
Gatsby e sua spozino. Nulu movis. 

“Venez!” Ilua humoro kelke fendesis. 
“Quo es, omnakaze? Se ni iros al urbo, ni 
irez.” 

Ilua manuo, tremante pro l’esforco por 
sudominaco, portis ad ilua labii la restajo 
dil glasedo di biro. La voco di Margrito 
stacigis ni e tranis ni adextere al brulant 
gravlizit veturvoyo. 

“Ka ni quik iros? el objecionis. 
“Talamaniere? Ka ni ne permisos ke ulu 
fumez sigareto ante irar?” 

“Omnu fumis tra la tota dineo.” 

“Ho, ni amuzez ni,” el pledis. “Es tro 
varmega disputar.” 

Il ne respondis. 

“Segun tua volo,” el dicis. “Venez, 
Jordan.” 

Li iris adsupre por preparar su dum ke ni 
tri viri restis e frapis la varmega stoneti per 
la pedi. Arjentea arko dil luno ja flotacis en 
la westala cielo. Gatsby paroleskis, pensis 
altre, ma ne ante ke Tom expektante 
turnabis su vers il. 

“Ka tu havas tua stabli hike?” Gatsby per 
esforco questionis. 

“Cirkume un quarimo di kilometro fore.” 

“Ho.” 

Pauzo. 

“Me ne komprenas pro quo irar al urbo,” 
sovaje eruptis Tom. “Mulieri inventas tala 
nocioni——” 

“Ka ni portez irgo por drinkar?” Margrito 
klamis de supra fenestro. 

“Me queros wiskio,” Tom respondis. Il 
eniris la domo. 

Gatsby rigide turnis su vers me: 

“Me ne povas parolar en ca domo, 
bonul.” 

“El havas nediskret voco,” me komentis. 
“Ol es plena de—” Me hezitis. 

“Elua voco esas plena de pekunio,” il 
subite dicis. 

Yen la verajo. Me nultempe komprenabis. 
Ol esis plena de pekunio—to esis la ne- 
exhaustebla charmo qua acensas e falas en 
ol, la tinklo di ol, la cimbal-kansono di ol ... 

Alte en blanka palaco la filiino dil rejulo, 
l’orea yunino.... 

Tom venis ek la domo envolvante botelo 
en toalo, sequat da Margrito e Jordan qui 
weris streta chapeleti ek metala stofo e 
portis lejera pelerini sur la brakii. 

“Ka ni venez per mea automobilo?” 
sugestis Gatsby. Il tushis la varmega, verda 
ledro dil benko. “Me devis livir ol en 
l’ombro.” 

“Kad ol havas normal embrago?” 
questionis Tom. 

“Yes.” 

“Nu, tu duktez mea kupeo e lasez me 
duktar tua automobilo al urbo.” 

La sugesto ne plezis a Gatsby. 

“Me opinionas ke ne es multa gazolino,” 
il objecionis. 

“Sata gazolino, gayege dicis Tom. Il 
regardis la mezurilo. “E se ol paruzesus, me 
haltus ye apoteko. On povas komprar 
preske omno che apoteko nuntempe.” 

Pauzo sequis ta evidente senskopa dicajo. 
Margrito desafable regardis Tom, e 
nedefinebla expresuro samtempe 
nefamiliara e feble rikonocebla, quale se me 
nur audis ol deskriptat per vorti, transpasis 
la vizajo di Gatsby. 

“Venez, Margrito,” dicis Tom, pulsis el 
per la manuo vers l'automobilo di Gatsby. 
“Me vehigos tu per ca cirko-furgono.” 

Il apertis la pordo, ma el movis ek la 
cirklo di ilua brakio. 

“Tu vehigez Nick e Jordan. Ni sequos per 
la kupeo.” 

El marchis adproxim Gatsby, tushis ilua 
vestono per la manuo. Jordan e Tom e me 
eniris al avana benko dil automobilo di 
Gatsby, Tom probante pulsis la nefamiliar 
embrag-aparato, e ni violentoze veturiris 
aden l’opresant wvarmegeso, livis li 
nevidebla dop ni. 

“Ka tu vidis to?” questionis Tom. 

“Vidis quo?” 

Il akute regardis me, komprenis ke 
Jordan e me evidente ja savis. 

“Vi opinionas ke me es tre stupida, ka 
ne?” il sugestis. “Forsan yes, ma me havas— 
preske okulta vido, ulfoye, qua dicas to 
quon me facez. Forsan vi ne kredas lo, ma 
cienco——” 

Il pauzis. La nemediat eventualajo 
rajuntis il, tranis il del bordo dil teorial 
abismo. 

“Me poke inquestis pri ca kerlo,” il pluse 
dicis. “Me povabus plu profunde inquestar 
se me savabus——” 

“Ka tu volas dicar, ke tu vizitis 
mediumo?” humuroze questionis Jordan. 

“Quo?” Il perplexe regardis ni dum ke ni 
ridis. “Ka mediumo?” 

“Pri Gatsby.” 

“Pri Gatsby! No, me ne vizitis mediumo. 
Me dicis ke me poke inquestis pri lua 
pasinto.” 

“E tu trovis ke lu esis Oxfordano,” Jordan 
helpeme dicis. 

“Oxfordano!” Il astonesis. “Per inferno, 
no! Lu weras rozea vestaro.” 

“Malgre to, lu esas Oxfordano.” 

“Oxford, New Mexico,” desestimante 
snortis Tom, “od ulo tal.” 

“Askoltez, Tom. Se tu esas tala snobo, pro 
quo tu invitis lu por dinear?” iracoze 
questionis Jordan. 

“Margrito invitis lu; el konocis lu ante ke 
ni mariajis ni—Deo savas ube!” 

Ni omna lore esis iracema pro la 
febleskant biri, e komprenante lo, ni 
longtempe taceme veturiris. Kande la 
senkoloreskant okuli di doktoro T. J. 
Eckleburg aparis distante avan ni, me 
rimemoris l'averto da Gatsby pri gazolino. 

“Ni havas sat multo por atingar l’urbo,” 
dicis Tom. 

“Ma ibe esas gareyo,” objecionis Jordan. 
“Me ne volas faliar en ca bakanta 
varmegeso.” 

Tom nepaciete frenagis, e ni abrupte e 
glitante haltis sub l’insigno di Wilson. Pos 
instanto la proprietanto emersis del 
internajo di sua firmo e regardegis 
l’automobilo per sinkit okuli. 

“Donez gazolino!” Tom bruske klamis. 
“Por quo tu supozas ke ni haltis—por 
admirar la peizajo?” 

“Me es malada,” Wilson dicis sen movar. 
“Malada totadie.” 

“Quo es?” 

“Me tote fatigesas.” 

“Nu, ka me servez me?” Tom questionis. 
“Tu sonis sat bone dum telefonar.” 

Per esforco Wilson livis lombro e la 
suporto dil pordo ed, anhelante, turnante 
apertis la lido dil tanko. En la sunlumo ilua 
vizajo esis verda. 

“Me ne volis interruptar tua dineo,” il 
dicis. “Ma me multe bezonas pekunio, e me 
esis kurioza, quon tu facas pri l'olima 
automobilo.” 

“Ka tu prizas co?” questionis Tom. “Me 
kompris ol dum la pasint semano.” 

“Ol es bona flav automobilo,” dicis 
Wilson, strenante su pri la mancho. 


176 


“Ka tu volas komprar ol?” 

“Neposible,” Wilson feble ridetis. “No, ma 
me povus profitar per l’altra.” 

“Pro quo tu subite bezonas pekunio?” 

“Me esas tro longe hike. Me volas forirar. 
Mea spozino e me volas irar adweste.” 

“Tua spozino!” Tom surprizate ekklamis. 

“Lu tale parolas dum dek yari.” Il apogis 
su dum instanto an la pumpilo, ombrizis 
sua okuli. “E nun lu iros volunte o ne. Me 
foririgos lu.” 

La kupeo flagrante preterpasis ni kun 
nubo de polvo e la flagro di agitat manuo. 

“Quon me debas a tu?” Tom severe 
questionis. 

“Me jus saveskis pri ulo stranja dum la 
pasint du dii,” komentis Wilson. “Pro to me 
volas forirar. Pro to me anoyis tu pri 
automobilo.” 

“Quon me debas a tu?” 

“Un dolaro duadek.” 

La sencesa pulsant varmegeso konfuzigis 
me e me havis mal instanto ante ke me 
komprenis ke til lore il ne suspektas Tom. Il 
deskovrabis ke Mirto havas ul sorto de 
aparta vivo en altra mondumo, e la shoko 
korpale maledigas il. Me regardegis il e 
pose Tom, qua ganabis paralela deskovro 
min kam un horo ante lore—e l'ideo venis 

en mea mento ke esas nul difero inter viri, 
nek per inteligenteso nek per raso, tante 
profunda kam la difero inter le malada e le 
sana. Wilson tante maladesis ke il aspektis 
kulpoza, nepardoneble kulpoza—quale se il 
jus gravidigabis ul kompatindino. 

“Tu havos ta automobilo,” dicis Tom. 
“Me sendos ol a tu morge posdimeze.” 

Ta regiono sempre nedefinite 
desquietigis on, mem en la granda brileso di 
posdimezo, e lore me turnis mea kapo quale 
se me avertesis pri ulo dop me. Super la 
cindr-amasi la gigant okuli di doktoro T. J. 
Eckleburg vigilis, ma me perceptis, pos 
instanto, ke altra okuli regardas ni kun 
partikular intenseso de min kam sis metri. 

En un del fenestri super la gareyo la 
kurteni kelke forpozesis, e Mirto Wilson 
regardegis l’automobilo. El esis tante 
absorbit ke el ne koncieskis ke el esas 
observat, ed un emoco pos altra reptis adsur 
elua vizajo quale objekti reptas aden lente 
developant fotografuro. Elua expresuro esis 
stranje familiara—ol esis expresuro quan 
me ofte vidabis sur la vizaji di mulieri, ma 
sur la vizajo di Mirto Wilson ol semblis 
senskopa e ne-explikebla til ke me 
intelektis ke elua okuli, larja pro jaluza 

teroro, fixe regardas ne Tom, ma Jordan 
Baker, quan el supozas esar ilua spozino. 


* 


Esas nul konfuzeso quale la konfuzeso di 
simpla mento, e forvehigante Tom sentis la 
varmega flogilo di paniko. Ilua spozino ed 
amoratino, til un horo ante lore sekur ed 
integra, precipitoze glitas de ilua dominaco. 
Instinto koaktis il presar l’acelererilo pro la 
duopla skopo rajuntar Margrito e livar 
Wilson, e ni rapide iris vers Astoria ye 80 
kilometri po horo, til ke, inter l'araneatra 
trabi dil elevat treno, ni itere vidis la lente 
movant blua kupeo. 

“Ta granda film-palaci cirkum 50ma- 
strado esas koldeta,” sugestis Jordan. “Me 
amas New York dum somerala posdimezi 
kande omnu esas absenta. Ulo tre sensuala 
esas en ol—tro matura, quale se omna sorto 
de stranja frukti falos aden tua manui.” 

La vorto “sensuala” efikante plu 
destranquiligis Tom, ma ante ke il povis 
inventar protesto la kupeo haltis, e 
Margrito signalis ke ni veturirez adapud li. 

“Adube ni iras?” el kriis. 

“Ka la filmi?” 

“Es tante varmega,” el plendis. “Vi irez. 
Ni veturiros e renkontros vi pos la filmo.” 

Per esforco el incitis febla esprito, “Ni 
renkontros vi ye ul stradangulo. Me esos la 
viro qua fumas du sigareti.” 

“Ni ne povas hike disputar” Tom 
nepaciente dicis kande furgono emisis 
blasfemant siflo dop ni. “Vi sequez me al 
sudala parto di Central Parko, avan la 
Placo-hotelo.” 

Plurfoye il turnis sua kapo e regardis 
addope por lia automobilo, e se la trafiko 
tardigis li, il lenteskis til ke li itere aparis. 
Me opinionas ke il timis ke li hastez aden 
laterala strado ed ek ilua vivo por sempre. 

Ma li ne facis lo. E ni omna facis la min 
explikebla ago engajar la salono di 
chambraro en la Placo-hotelo. 

La longigit e tumultoza disputacho qua 
finis per pulsar ni aden ta chambro evitas 
me, quankam me havas akuta korpala 
memorajo ke, dum ol, mea subvesti sempre 
klimis quale humida serpento adcirkum 
mea gambi e ke intermitant sudor-guti 
koldete fluetis trans mea dorso. La nociono 
naskis pro la sugesto di Margrito ke ni 
engajez kin balneyi ed juez kolda balno, 
pose asumis plu tushebla formo kom “loko 
por juar “mint-julep'-i.” Ni single repetante 
dicis ke to esas “dement ideo”—ni omna 
samtempe parolis a perplexigit klerko ed 

opinionis, o fingis opinionar, ke ni esas tre 
drola ... 

La chambro esis granda e sufokant e, 
quankam ja esis quar kloki posdimeze, 
apertante la fenestri admisis nur suflo del 
varmeg arbustaro dil Parko. Margrito iris al 
spegulo e stacis kun la dorso a ni, aranjis 
sua hararo. 

“Co esas bona chambraro,” respektoze 
susuris Jordan, ed omnu ridis. 

“Apertez plusa fenestro” imperis 
Margrito sen turnar su. 

“Es nula pluso.” 

“Nu, ni telefonez por hakilo——” 

“On mustas obliviar la wvarmegeso,” 
nepaciente dicis Tom. “Tu  dekople 
plumaligas ol per plendar.” 

Il desenvolvis la botelo de wiskio del 
toalo e pozis ol adsur la tablo. 

“Pro quo ne lasez el tranquila, bonul'?” 
komentis Gatsby. “Tu esis ta qua volis irar 
al urbo.” 

Silencoz instanto sequis. La telefon- 
numeraro-libro glitis de olua klovo e 
plaudis adsur la pavimento, ye qua Jordan 
susuris, “Pardonez me”—ma tafoye nulu 
ridis. 

“Me prenos ol,” me ofris. 

“Me facos lo.” Gatsby exploris la partigit 
kordeto, murmuris “Hm!” per interesat 
maniero, e jetis la libro adsur sidilo. 

“Tre granda dicajo di tu, ka ne?” akute 
dicis Tom. 

“Quo?” 

“Ta “bonul” dicado. Ube tu ganis ol?” 

“Nun atencez, Tom,” dicis Margrito, 
turnante su del spegulo, “se tu ofros 
personala komenturi me ne restos hike 
mem un minuto. Telefonez e komendez 
glacio por la mint-julep.” 

Kande Tom prenis l'Aaskoltilo, la 
kompresit varmegeso explozis aden sono e 
ni askoltis la solena harmonio dil Mariajo- 
marcho da Mendelssohn del suba dans- 
halo. 

“Imaginez mariajar kun ulu en tala 
varmegeso!” desgaye kriis Jordan. 

“Nu—me mariajis me meze di junio,” 
Margrito rimemoris, “Louisville dum junio! 
Ulu esvanis. Qua esvanis, Tom?” 

“Biloxi,” il kurte respondis. 

“Viro nomizita Biloxi. “Buxo” Biloxi, e lu 
fabrikis buxi—to esas fakto—e lu venis de 
Biloxi, Tennessee.”? 


24 Esas nula urbo nomizita Biloxi en Tennessee. Biloxi 
esas urbo en Mississippi. 

“Li portis lu aden mea domo,” adjuntante 
dicis Jordan, “pro ke ni habitis nur du domi 
for la kirko. E lu restis tri semani, til ke 
Patro dicis ke lu mustas ekirar. La dio pos 
ke lu livis, Patro mortis.” Pos instanto el 
pluse dicis quale se el semblis esar 
senveneraca, “Nula konekto.” 

“Me olim konocis ul Bill Biloxi di 
Memphis,” me komentis. 

“To esis lua kuzo. Me savis lua tota 
familiala historio ante ke lu livis. Lu donis a 
me aluminia ‘putter’ quan me ankore uzas.” 

La muziko minlauteskis kande la 
ceremonio komencis e nun long aklamo 
flotacis tra la fenestro, sequat da 
intermitant krii “Ye-e-es!” e tandem da jaz- 
explozo kande la danso komencis. 

“Ni oldeskas,” dicis Margrito. “Se ni esus 
yuna, ni staceskus e dansus.” 

“Rimemorez Biloxi,” Jordan avertis. “Ube 
tu konoceskis lu, Tom?” 

“Ka Biloxi?” Il esforcante pensis. “Me ne 
konocis lu. Lu esis amiko di Margrito.” 

“Lu ne esis,” el negis. “Me nultempe 
vidabis lu. Lu venis per la privata vagono.” 

“Nu, lu dicis ke lu konocas tu. Lu dicis ke 
lu edukesis en Louisville. Asa Bird venigis 
lu ye la lasta minuto e questionis, ka ni 
havas sata spaco por lu.” 

Jordan ridetis. 

“Lu probable gratuite vagis adheme. Lu 
dicis a me ke lu esis prezidanto di via klaso 
che Yale.” 

Tom e me nekomprenante regardis l'una 
l’altra. 

“Ka Biloxi?” 

“Unesme, ni havis nul prezidanto——” 

La pedo di Gatsby batis kurta, desquieta 
batado e Tom subite regardis il. 

“Incidente, sioro Gatsby, me audas ke tu 
es Oxfordano.” 

“Ne precize.” 

“Ho, yes, me audabis ke tu frequentis 
Oxford.” 

“Yes—me frequentis ol.” 

Pauzo. Lore la voco di Tom, nekredante 
ed insultante: 

“Tu evidente frequentis ol samtempe 
kam Biloxi frequentis New Haven.” 

Plusa pauzo. Garsono frapetis ed eniris 
kun aplastit minto e glacio, ma la silenco ne 
ruptesis da lua “danko” e la nelauta klozo 
dil pordo. Ca grandega detalo tandem 
explikesos. 

“Me dicis ke me frequentis ol,” dicis 
Gatsby. 

“Me audis tu, ma volas saveskar kande.” 

“Dum 1919. Me restis nur kin monati. Pro 
to me ne darfas nomar me Oxfordano.” 

Tom cirkume regardis por vidar ka ni 
reflektas sua nekredeso. Ma ni omna 
regardis Gatsby. 

“To esis oportunajo quan li donis ad ul 
oficiri pos l’Armistico,” il pluse dicis. “Ni 
darfis frequentar irga universitato en 
Anglia o Francia.” 

Me volis staceskar e frapetar ilua dorso. 
Me havis un de ta rinovigi di tota fido ad il 
quan me olim experiencabis. 

Margrito staceskis, feble ridetis, ed iris al 
tablo. 

“Apertez la wiskio, Tom,” el imperis, “e 
me facos por tu mint-julep. Lore tu ne 
semblos tante stupida a tu.... Regardez la 
minto!” 

“Vartez un minuto,” kurte dicis Tom, “me 
volas pozar un plusa questiono a sioro 
Gatsby.” 

“Durez,” Gatsby polite dicis. 

“Qua sorto de trublo tu volas incitar en 
mea domo, omnakaze?” 

Li tandem agis kandide e Gatsby esis 
kontenta. 

‘Lu ne incitas trublo” Margrito 
desesperante regardis lunu e pose l'altru. 
“Tu incitas trublo. Bonvole dominacez tu.” 


185 


“Dominacez me!” Tom nekredante 
repetis. “Me supozas ke la maxim moda ago 
esas sideskar e permisez ke sioro Nulu de 
Nulloko amoreskez onua spozino. Nu, se to 
es ideo, me ne partoprenos.... Nuntempe 
homi komencas per desestimar familiala 
vivo e familial institucuri, e pose li forjetos 
omno e permisos mariajo inter negri e 
blanki.” 

Redeskante pro sua pasionoza 
galimatioso, il vidis su sole stacar kom 
l’ultima barilo di civilizeso. 

“Ni omna esas blanka,” murmuris Jordan. 

“Me savas ke me ne es tre populara. Me 
ne aranjas granda partii. Me supozas ke on 
mustas facar porkeyo ek la domo por havar 
amiki—en la moderna mondumo.” 

Quankam me esis tre iracoza, quankam 
ni omna esis tre iracoza, me tentesis 
rideskar irgekande il apertis sua boko. La 
chanjo de debochero a fatuulo esis tante 
kompleta. 

“Me dicos ulo a tu, bonul—” Gatsby 
paroleskis. Ma Margrito konjektis ilua 
intenco. 

“Bonvole, ne!” el senpove interruptis. 
“Me pregas, ni omna irez adheme. Pro quo 
ni omna ne irez adheme?” 

“To esas bon ideo.” Me staceskis. “Venez, 
Tom. Nulu deziras drinkajo.” 

“Me volas saveskar to quon sioro Gatsby 
volas dicar.” 

“Tua spozino ne amoras tu,” dicis Gatsby. 
“El nultempe amoris tu. El amoras me.” 

“Tu es dementa!” automate ekklamis 
Tom. 

Gatsby saltante staceskis brilanta pro 
eciteso. 

“El nultempe amoris tu, ka tu audas?” il 
kriis. “El nur mariajis su kun tu pro ke me 
esis povra ed el tedis pro vartar me. To esis 
terorinda eroro, ma en la kordio el 
nultempe amoris irgu ecepte me!” 

Ye to Jordan e me esforcis forirar, ma 
Tom e Gatsby insistis per konkurecant 
fermeso ke ni restez—quale se nek l'unu 
nek l'altru havas ulo celinda e ke esas 
privilejo simpatiante experiencar lia emoci. 

“Sideskez, Margrito,” la voco di Tom 
sensucese tastis por patrala tono. “Quo 
eventis? Me volas audar omno.” 

“Me dicis a tu to quo eventis,” dicis 
Gatsby. “Dum kin yari—e tu ne savis.” 

Tom violentoze turnis su vers Margrito. 

“Ka tu frequentis ta kerlo dum kin yari?” 

“El ne frequentis,” dicis Gatsby. “No, ni 
ne povis renkontrar. Ma ni amba amoris 

l’una l’altra dum ta tempo, bonul’, e tu ne 
savis. Me ulfoye ridis”—ma esis nul rido en 
ilua okuli— “pensante ke tu ne savas.” 

“Ho—nur to.” Tom kune frapetis sua dika 
fingri quale kleriko e repozis en sua sidilo. 

“Tu es dementa!” il explozis. “Me ne 
povas parolar pri to quo eventis kin yari 
ante nun, pro ke me ne lore konocis 
Margrito-e me esez damnit se me 
komprenas quale tu venis adproxim el 
ecepte ke tu livris la nutrivi al dopa pordo. 
Ma la restajo es Deo-damnit mentiajo. 
Margrito amoris me kande lu mariajis su 
kun me e lu nun amoras me.” 

“No,” dicis Gatsby, e negis per kapsigno. 

“Lu ya amoras me. La problemo esas ke 
lu ulfoye havas fol idei en la kapo e ne 
savas to quon lu facas.” Il saje afirmis per 
kapsigno. “Pluse, me anke amoras Margrito. 
Ulfoye me facas amuzego e foligas me, ma 
me sempre rivenas, ed en mea kordio me 
sempre amoras lu.” 

“Tu es repugninda,” dicis Margrito. El 
turnis su a me, ed elua voco, plu basa de un 
oktavo, plenigis la chambro per ecitant 
desestimo: “Ka tu savas pro quo ni livis 
Chicago? Me surprizesas ke vi ne amuzis tu 
per naracar la historio di ta amuzego.” 

Gatsby marchis ad el e stacis apud el. 

“Margrito, to es nun finita,” il sincere 
dicis. “To ne plus importas. Nur dicez a lu la 
vereso—ke tu nultempe amoris lu—e ke to 
nun esas efacata.” 

El blinde regardis il. “Ma—quale me 
povus amorar lu—quale?” 

“Tu nultempe amoris lu.” 

El hezitis. Elua regardo iris a Jordan, a 
me, quaza apelo, quale se el tandem 
komprenas to quon el facas—e quale se el 
nultempe, nultempe intencabis facar irgo. 
Ma nun omno facesas. Tro tarde. 

“Me nultempe amoris lu,” el dicis, kun 
perceptebla desvolunteso. 

“Ka ne ye Kapiolani?” Tom subite 
demandis. 

“No.” 

Del suba dans-chambro, matida e 
sufokant harmonio adsupre flotacis sur 
varmeg aer-ondi. 

“Ne dum ta dio kande me portis tu del 
Punch-bulo por ke tua shui ne 
humideskez?” En ilua voco esis rauka 
tenereso.... “Margrito?” 

“Bonvole, ne facez co.” Elua voco esis 
kolda, ma la rankoro esis absenta. El 
regardis Gatsby. “Yen, Jay,” el dicis—ma 
elua manuo dum ke el esforcis acendar 

sigareto tremis. Subite el jetis la sigareto e 
la brulant alumeto adsur la tapiso. 

“Ho, tu volas tro multe!” el kriis a 
Gatsby. “Me nun amoras tu—ka to ne 
suficas? Me ne povas chanjar lo pasinta.” El 
senpove ploregeskis. “Me ya olim amoris lu 
—ma me anke amoris tu.” 

L'okuli di Gatsby apertesis e klozesis. 

“Ka tu anke amoris me?” il repetis. 

“Ma to es mentiajo,” sovaje dicis Tom. “El 
ne savis ke tu vivas. Nu—es kozi inter 
Margrito e me quin tu nultempe saveskos, 
kozi quin nek me nek el ultempe oblivios.” 

La vorti semblis korpale mordar aden 
Gatsby. 

“Me volas sole parolar kun Margrito,” il 
insistis. “El nun esas ecitata——” 

“Mem sole me ne povas dicar ke me 
nultempe amoris Tom,” el konfesis per 
kompatinda voco. “To ne esus vera.” 

“Certe to ne esus vera,” konkordis Tom. 

El turnis su a sua spozulo. 

“Quale se to importas a tu,” el dicis. 

“Komprenende to importas. Me plu bone 
sorgos tu de nun.” 

“Tu ne komprenas,” dicis Gatsby, kelke 
panike. “Tu ne plus sorgos el.” 

“Ka ne? Tom larje apertis sua okuli e 
ridis. Il lore povis afordar dominacar su. 
“Pro quo?” 

“Margrito livas tu.” 

“Sensencajo.” 

“Me ya livas, tamen,” el dicis per videbla 
esforco. 

“El ne livas me!” La vorti di Tom subite 
opresis Gatsby. “Certe ne por vulgar 
eskrokero qua mustas furtar la ringo quan 
lu pozas adsur elua fingro.” 

“Me ne toleros to!” kriis Margrito. “Ho, 
me pregas, ni ekirez.” 

“Qua tu es, omnakaze?” eruptis Tom. “Tu 
es un de ta grupacho qua frequentas Meyer 
Wolfshiem—me adminime savas to. Me 
poke inquestis pri tua aferi-e me plu 
inquestos morge.” 

“Segun tua volo, bonul” ferme dicis 
Gatsby. 

“Me deskovris quo esis tua ‘apoteki’.” Il 
turnis su a ni e rapide parolis. “Lu e ca 
Wolfshiem kompris multa chip apoteki hike 
ed en Chicago ed kandide vendis krud 
alkoholo. To es un de lua prodaji. Me 
komprenis unesmafoye vidante lu ke lu es 
sekreta wiskio-vendisto, e me ne multe 
eroris.” 

“Ka do?” polite dicis Gatsby. “Me supozas 
ke tua amiko Walter Chase ne esis tro fiera 
partoprenar.” 

“E tu abandonis lu, ka ne? Tu lasis lu esar 
enkarcerigit dum un monato en New 
Jersey. Deo! Tu devas audar Walter parolar 
pri tu.” 

“Lu venis a ni tote sen pekunio. Lu joyis 
ganar pekunio, bonul'.” 

“Ne nomez me “bonul”! kriis Tom. 
Gatsby dicis nulo. “Walter anke povus 
akuzar tu pri spekulo-legi, ma Wolfshiem 
timigis lu por ke lu klozez sua boko.” 

Ta nefamiliara ma rikonocebla mieno 
itere kovris la vizajo di Gatsby. 

“Ta apotek-afero esis nur trivialajo,” Tom 
lente duris dicar, “ma tu nun facas ulo quan 
Walter timas dicar a me.” 

Me regardetis Margrito, qua terorigite 
regardegis Gatsby, pose la spozulo, e pose 
Jordan, qua komencabis  equilibrigar 
nevidebla ma absorbant objekto sur la pinto 
di sua mentono. Lore me itere turnis me a 
Gatsby-e tresayis pro ilua mieno. Il 
aspektis—e me dicas lo sequant quankam 
me tote desestimas la babilat kalumnio en 
ilua gardeno—quale se il “mortigabis 
homo”. Dum instanto on darfis tale 
fantastike deskriptar ilua mieno. 

Ol pasis, e lu ecitate paroleskis a 
Margrito, negis omno, defensis sua nomo 
kontre akuzaji nefacit. Ma ye omna vorto el 
tiris su sempre plu profunde aden su, por ke 
il cesis e nur la mortint revo luktadis dum 
ke la posdimezo forglitis, esforcante tushar 
to quo ne plus esis tushebla, desfelice luktis, 
sen desespero, vers ta perdit voco trans la 
chambro. 

La voco itere pledis irar. 

“Me pregas, Tom! Me ne plus povas 
tolerar co.” 

Elua timant okuli montris ke, irgequa 
intenco, irgequa kurajo el havabis, ol certe 
desaparis. 

“Vi du irez adheme, Margrito,” dicis Tom. 
“En automobilo di sioro Gatsby.” 

El regardis Tom, lore pavorigit, ma il 
insistis kun grandanma desestimo. 

“Irez. Lu ne anoyos tu. Me supozas ke lu 
intelektas ke lua prezuntoza flirtado 
finigesas.” 

Li foriris, sen vorto, extingit, hazardigit, 
izolat quale fantomi mem de nia kompato. 

Pos instanto Tom staceskis ed 
envolveskis la ne-apertit botelo de wiskio 
en la toalo. 

“Ka vi deziras irgo? Jordan?... Nick?” 

Me ne respondis. 

“Nick?” il itere questionis. 

“Quo?” 

“Ka tu deziras?” 

“No ... me jus rimemoras, ke hodie es 
mea nasko-dio.” 

Me evis triadek yari. Avan me extensesis 
la malaugura, minacant voyo di nova 
yardeko. 

Ni eniris la kupeo kun il ye sep kloki e 
veturireskis a Long-Insulo. Tom sencese 
parolis, exultante e ridante, ma ilua voco 
esis tam for Jordan e me kam la stranjera 
klamado del trotuaro o la tumulto dil elevat 
treno super ni. Homala simpatio havas sua 
limiti, e ni esis kontenta ke omna lia 
tragediala disputachi desaparez kun l’urbala 
lumi dop ni. Triadek—la promiso di yardeko 
de soleso, diminutant listo de celibuli por 
konocar, diminutant valizedo de 
entuziasmo, diminutant hararo. Ma Jordan 
esis apud me, qua, ne quale Margrito, esis 
tro saja portar bone obliviat revi de epoko 
ad epoko. Dum ke ni pasis sur l’obskura 
ponto, elua pala vizajo ocieme falis adsur la 
shultro di mea vestono e la timenda sono di 
triadek mortis sub la kurajigant preso di 
elua manuo. 

Tale ni veturiris vers morto tra la 


koldeskant krepuskulo. 

La yuna Greko, Michaelis, qua direktis la 
kafeo-echopo apud la cindr-amasi, esis la 
chef atestanto ye l’inquesto. Il dormabis tra 
la varmegeso til pos kin kloki, kande il 
flanis al gareyo, e trovis George Wilson 
malad en la kontoro—advere malada, tam 
pala kam sua propra pala hararo e korpale 
trepidant. Michaelis konsilis ke il enlitigez 
su, ma Wilson refuzis, dicis ke il mankus 
multa komerco se lu facus lo. Dum ke la 
vicinulo esforcis persuadar il, violentoza 
bruiso eruptis super li. 

“Me interne klefklozis mea spozino ibe,” 
kalme explikis Wilson. “El restos ibe til 
posmorge, e lore ni fore translojos.” 

Michaelis astonesis; li esabis vicini dum 
quar yari, e Wilson nultempe semblabis 
mem feble kapabla facar tala dicajo. 
Generale il esis un de ta paruzit viri: kande 
il ne laboras, il sidas sur sidilo ye la pordo e 
regardegas la homi e l'automobili pasant 
alonge la voyo. Kande irgu parolis a lu, il 
nechanjeble ridis per agreabla, senkolora 
maniero. Il esis la viro dil spozino, ne di il 
ipsa. 

Do naturale Michaelis esforcis deskovrar 
to quo eventabis, ma Wilson refuzis parolar 
un vorto—vicee, il jeteskis kurioza, 

suspektant regardeti ye la vizitanto e 
questionis, quon il facas dum certena tempi 
dum certena dii. Jus kande la vicino 
desquieteskis, ul laboristi preterpasis la 
pordo vers ilua restorerio, e Michaelis sizis 
ta oportunajo por irar, intencante plu tarde 
rivenar. Ma ton il ne facis. Il supozis ke il 
obliviabis, nur to. Kande il itere iris 
adextere, pokatempe pos sep kloki, il 
rimemorigesis pri la konverso pro ke il 
audis la voco di siorino Wilson, lauta e 
reprimandant, infre en la gareyo. 

“Batez me!” il audis el kriar. “Base jetez 
me e batez me, mizeroza poltrono!” 

Un instanto plu tarde el hastis adextere 
aden la krepuskulo, agitis la manui e klamis 
—ante ke il povis movar del pordo, la afero 
finabis. 

La “mort-automobilo”, quale la jurnali 
nomis ol, ne haltis; ol venis ek la kreskant 
obskureso, tragediale shancelis dum 
instanto, lore desaparis cirkum la 
stradangulo. Michaelis mem ne esis certa 
pri la koloro—il dicis al unesma policisto ke 
ol esas hele verda. L'altra automobilo, to 
quo veturiris vers New York, haltis ye 
nonadek metri ultre la loko, ed olua 
veturero retroe hastis ad ube Mirto Wilson, 
la vivo violentoze extingit, genupozas en la 

voyo e mixas sua dik, obskura sango kun la 
polvo. 

Michaelis e ca homo unesme atingis el, 
ma kande li arachis elua korsajo, ankore 
humida per sudoro, li vidis ke elua sinistra 
mamo laxe ocilas quale klapo, e ke on ne 
bezonas askoltar por la suba kordio. La 
boko esis larje apertat e lacerat ye l’anguli, 
quale se el kelke sufokis dum cedar 
l’enorma viveso quan el tante longe 
konservabis. 


Ni vidis la tri o quar automobili e la turbo 
ankore for la gareyo. 

“Acidento!” dicis Tom. “Bonege. Wilson 
tandem havas ul komerco.” 

Il lenteskis, ma ankore ne intencis haltar, 
til ke, pluproximeskante, la tacigit, intensa 
vizaji dil homi ye la pordo dil gareyo igis ke 
il automate frenagis. 

“Ni regardos,” il dubiteme dicis, “nur 
regardos.” 

Me lore koncieskis pri matida, lamentant 
sono qua venis sencese ek la gareyo, sono 
qua, dum ke ni ekiris la kupeo e marchis 
vers la pordo, kompozis su aden la vorti 
“Ho mea Deo!” repetante parolat per 
anhelant jemado. 

“Tre mala trublo es hike,” Tom ecitate 
dicis. 

Il pozis su pedpinte por regardar super 
cirklo de kapi aden la gareyo, qua esis 
lumizit nur per supra flava lumizilo en 
ocilant metal-fila korbo. Lore il facis rauka 
sono en la guturo, e per violentoza pulso- 
movo dil povoza brakii trapulsis su. 

La cirklo itere klozis su kun protestant 
murmurado; plusa minuto pasis ante ke me 
povis vidar. Lore nov-arivanti desordinis la 
lineo, e Jordan e me subite pulsesis 
adinterne. 

La kadavro di Mirto Wilson, envolvit en 
lana kovrilo, e pose en plusa lana kovrilo, 
quale se el subisas koldeso en la varmega 
nokto, jacis sur labortablo apud la parieto, e 
Tom, dorso turnit a ni, inklinis su super ol, 
senmove. Apud il stacis motorciklo- 
policisto qua skribis nomi en kayereto. 
Komence me ne povis trovar la fonto dil 
alta, jemant vorti qui bruisoze ekis tra la 
nuda gareyo—pose me vidis Wilson qua 
stacis sur l’elevit solio di sua kontoro, 
ocilante adavane, retroe, tenante la pord- 
framo per lamba manui. Ulu parolis ad il 
per nelauta voco ed esforcis tempope pozar 
manuo adsur ilua shultro, ma Wilson nek 
audis nek vidis. Ilua regardo lente abasesis 

del ocilant lumizilo al charjat tablo apud la 
parieto, pose tresayis itere al lumizilo, ed il 
sencese emisis sua alta, hororinda klamo: 

“Ho, mea De-eo! Ho, mea De-eo! Ho, De- 
eo! Ho, mea De-eo!” 

Balde Tom spasmatre levis sua kapo e, 
pos regardegar la gareyo per nevidant 
okuli, parolis murmurat, nekomprenebla 
dicajo al policisto. 

“M-a-v—” la policisto dicis, “—o—— 

“No, r—” ulu korektigis, “M-a-v-r-o——” 

“Askoltez me!” feroce murmuris Tom. 

“r” dicis la policisto, “o——” 


“ 33 


» 


[24 


g——” Il adsupre regardis kande la larja 
manuo di Tom forte falis adsur ilua shultro. 
“Quon tu volas, kerlo?” 

“Quo eventis?—ton me volas saveskar.” 

“Automobilo kolizionis kun el. Quik 
mortigint.” 

“Quik mortigint” Tom regardegante 
repetis. 

“El kuris aden la voyo,” dicis Michaelis, 
“un venante, un irante, komprenez?” 

“Adube irant? akute questionis la 
policisto. 

“Single irante ambasinse. Nu, el”—ilua 
manuo gestis vers la kovrili ma haltis mi- 
voye e falis ad ilua flanko—“el kuris adibe 

ed luna venante de New York frapis el, 
irante sisadek od okadek kilometri po 
horo.” 

“Quo es la nomo di ca loko?” questionis 
l’oficiro. 

“Havas nul nomo.” 

Pala, bone vestizit negrulo adproxime 
pazis. 

“Ol esis flava automobilo,” il dicis, 
“granda flava automobilo. Nova.” 

“Ka tu vidis l'acidento?” questionis la 
policisto. 

“No, ma la automobilo pasis me alonge la 
voyo, iris plu rapide kam sisadek. Iris 
okadek, nonadek po horo.” 

“Venez e me havos tua nomo. Atencez. 
Me volas havar lua nomo.” 

Ula vorti di ca konverso evidente atingis 
Wilson shancelant ye la kontor-pordo, nam 
subite nova temo parolesis inter ilua 
anhelant krii: 

“Tu ne bezonas dicar a me qua sorto de 
automobilo ol esis! Me savas qua sorto de 
automobilo ol esis!” 

Spektante Tom, me vidis ke la amaso de 
muskuli ye ilua shultro tensas su sub la 
vestono. Il rapide marchis a Wilson e stacis 
koram il, ferme sizis il ye la bicepsi. 

“Kalmez tu,” il dicis per tranquiligant 
bruskeso. 

La regardo di Wilson venis a Tom; il 
saltis a sua pedpinti, e pose krulabus a sua 
genui se Tom ne rekte tenabus il. 

“Askoltez,” dicis Tom, kelke sukusante il. 
“Me jus arivis ante un minuto, de New 
York. Me duktas a tu ta kupeo quan ni 
diskutis. Ta flav automobilo quan me 
veturiris caposdimeze ne es la mea—ka tu 
audas? Me ne vidis ol dum la tota 
posdimezo.” 

Nur la negrulo e me esis sat proxim por 
audar ilua parolo, ma la policisto remarkis 
ulo en la tono e regardis per kombatem 
okuli. 

“Quo es to?” il demandis. 

“Me es lua amiko.” Tom turnis sua kapo, 
ma ilua manui ferme tenis la korpo di 
Wilson. “Il dicas ke il konocas l'automobilo 
qua facis lo.... Ol es flav automobilo.” 

Ul febla impluso igis la policisto 
suspektante regardar Tom. 

“E qua koloro es tua automobilo?” 

“Ol es blu automobilo, kupeo.” 

“Ni venis direte de New York,” me dicis. 

Ulu qua veturirabis kelke dop ni 
konfirmis lo, e la policisto forturnis su. 

“Nu, se tu itere donos a me ta nomo 
korekt——” 

Levante Wilson quale pupeo, Tom portis 
il aden la kontoro, pozis il adsur sidilo, e 
rivenis. 

“Se ulu venos e sidos kun il” il 
autoritatoze dicis. Il spektis dum ke la du 
maxim proxima viri regardetis l'una l’altra 
e desvoluntante eniris la chambro. Lore 
Tom klozis la pordo e venis per un pazo, 
sua regardo evitante la tablo. Pasante 
proxime a me il susuris: “Ni ekirez.” 

Perturbate, ilua «autoritatoza brakii 
apertante voyo, ni pulsis ni tra ankore 
asemblant turbo, pasis hastigit mediko 
portant manusako qua queresabis un mi- 
horo ante lore pro frenezioz espero. 

Tom lente vehigis til ke ni esis ultre la 
kurvo dil voyo—lore ilua pedo forte presis 
l’acelerilo, e la kupeo hastis tra la nokto. 
Pos poka tempo me audis nelauta, bruska 
plorego, e vidis ke la lakrimi fluas alonge 
ilua vizajo. 

“La Deo-damnit poltrono!” il ploretis. “Lu 
ne mem haltigis l’automobilo.” 


La domo di le Buchanan subite flotacis 
vers ni tra l'obskura susurant arbori. Tom 


haltis apud la portiko e regardis adsupre ye 


202 


l’unesma etajo, ube du fenestri lumoze 
florifis inter la viti. 

“Margrito es che su,” il dicis. Ekirante 
l’automobilo, il regardetis me e kelke 
frunsis la brovi. 

“Me devis livir tu en West-Ovo, Nick. 
Nulo es facenda canokte.” 

Chanjo venabis aden il, ed il grave 
parolis, e decideme. Marchante trans la 
lunlumizit gravio al portiko, il forvishis la 
situaciono per kelka briska frazi. 

“Me telefonos por taxio por vehigar tu a 
tua hemo, e dum vartar tu e Jordan irez al 
koqueyo ed imperez ke li preparez supeo— 
se vi volas supear.” Il apertis la pordo. 
“Envenez.” 

“No, danko. Ma me esos gratitudoza se tu 
komendos la taxio. Me vartos extere.” 

Jordan pozis sua manuo adsur mea 
brakio. 

“Ka tu ne eniros, Nick?” 

“No, danko.” 

Me sentis me kelke malad e volis esar 
sola. Ma Jordan tardeskis dum plusa 
instanto. 

“Esas nur non kloki e duimo,” el dicis. 

Me volunte esus damnit ante enirar; me 
subisis sufico de li dum un dio, e subite to 
anke inkluzis Jordan. El evidente vidis to en 

mea mieno, nam el abrupte forturnis su e 
kuris alonge la portiko-gradi ed aden la 
domo. Me sideskis dum kelka minuti, kapo 
en la manui, til ke me audis ke la telefonilo 
prenesas interne e ke la voco dil chef- 
servisto komendas taxio. Lore me lente 
marchis alonge la veturvoyo de la domo; 
me intencis vartar ye la pordego. 

Me ne trapasabis duadek metri ante 
audar mea nomo e Gatsby pazis de inter du 
arbusti aden la voyeto. Me evidente tre 
stranje emocis ante ta tempo, pro ke me 
povis pensar pri nulo ecepte la brileso di 
ilua rozea vestaro sub la luno. 

“Quon tu facas?” me questionis. 

“Nur stacas hike, bonul'.” 

Ulmaniere, to semblis esar desestimind 
ago. Segun mea savo il esas pronta 
instantale spoliar la domo; me ne 
surprizesus vidar minacant vizaji, la vizaji 
di “la homi di Wolfshiem”, dop il en 
l’obskur arbustaro. 

“Ka tu vidis trublo dum veturvenar?” il 
questionis pos un minuto. 

“Yes.” 

Il hezitis. 

“Kad el mortigesis?” 

“Yes.” 

“Ton me supozis; me dicis a Margrito, ke 
me ton supozas. Es plu bona ke la shoko 
quik venez. El subisis ol sat bone.” 

Il parolis quale se nur la reakto di 
Margrito importas. 

“Me atingis West-Ovo per laterala voyo,” 
il pluse dicis, “e livis automobilo en mea 
gareyo. Me ne opinionas ke irgu vidis ni, 
ma evidente me ne povas esar certa.” 

Ante lore me tante desprizis il ke me ne 
sentis bezono dicar ke il eroras. 

“Qua esis la muliero?” il questionis. 

“Elua nomo esis Wilson. Elua spozulo 
posedas la gareyo. Per la diablo, quale ol 
eventis?” 

“Nu, me esforcis turnar la guvernilo—” Il 
cesis, e subite me konjektis la vereso. 

“Ka Margrito guvernis l’automobilo?” 

“Yes, il dicis pos instanto, “ma 
komprenende me dicos ke me guvernis ol. 
Komprenez, kande ni livis New York el esis 
tre nervoza ed opinionis ke vehigar 
kalmigos el-e ca muliero hastis adavan ni 
jus kande ni preterpasis automobilo venant 
altrasinse. Omno eventis dum instanto, ma 
semblis a me ke el volis parolar a ni, pensis 
ke ni esas ulu konocata. Nu, unesme 
Margrito turnis ni for la muliero vers l’altra 
automobilo, lore el timis e retroe turnis ni. 

Quik kande mea manuo tushis la guvernilo 
me sentis la shoko—ol mustis quik mortigir 
el.” 

“Ol arachis el——” 

“Ne dicez, bonul.” Il retrotiris su. 
“Omnakaze—Margrito aceleris. Me esforcis 
haltigar el, ma el ne povis, do me embragis 
la krizo-freno. Lore el falis aden mea 
gremio, e me Vehigis. 

“El standos bone morge,” il balde dicis. 
“Me nur vartos hike kaze ke il esforcas 
anoyar el pri ta trublo caposdimeza. El 
klefklozis su en sua chambro, e se il probas 
brutaleso, el ekswichos la lumizilo e quik 
enswichos ol.” 

“Il ne tushos el,” me dicis. “Il ne pensas 
pri el.” 

“Me ne fidas ad il, bonul'.” 

“Quante longe tu vartos?” 

“Totanokte, se to necesesas. Omnakaze, 
til ke li omna enlitigas su.” 

Nova vidpunto venis en mea mento. 
Supozez ke Tom deskovrus ke Margrito 
guvernis l’automobilo. Il forsan opinionas 
ke il vidas konekto en ol—il forsan pensos 
irgo. Me regardis la domo; du o tri fenestri 
brilis infre e la fenestro dil chambro di 
Margrito rozee brilis. 

“Vartez hike,” me dicis. “Me exploros se 
irga tumulto eventas.” 

Me marchis alonge la bordo dil gazono, 
nelaute trairis la gravio, e pedpinte acensis 
la gradi al verando. La kurteni dil salono 
esis apertit, e me vidis ke la chambro esas 
sen homi. Transirante la portiko ube ni 
dineabis dum ta junio-nokto, tri monati 
ante lore, me venis a mikra rektangulo de 
lumo quan me konjektis esar la fenestro dil 
nutrivarmoro. La storo esis klozit, ma me 
trovis fenduro ye la solio. 

Margrito e Tom sidas luna koram l'altra 
ye la koqueyo-tablo, plado de kolda fritit 
hani inter li, e du boteli de biro. Il intense 
parolas trans la tablo ye el, e pro ilua 
sincereso ilua manuo falabis adsur e kovras 
la elua. Ulfoye el regardas il e konkordas 
per kapsigno. 

Li ne esas felica, e nek l'una nek l’altra 
tushabis o la hano o la biri—ma li anke ne 
esas desfelica. En ta imajo esas l’evident 
aspekto di natural intimeso, ed on dicus ke 
li kune konspiras. 

Pedpinte irante del portiko, me audis ke 
mea taxio tastas alonge l'obskura voyo vers 
la domo. Gatsby vartis ube me livabis il sur 
la veturvoyo. 

“Kad omno esas quieta ibe?” il anxioze 
questionis. 

“Yes, omno esas quiet.” Me hezitis. “Tu 
devas venar adheme e dormar.” 

Il negis per kapsigno. 

“Me volas vartar hike til ke Margrito 
dormeskos. Bona nokto, bonul'.” 

Il pozis sua manui aden la vestono-poshi 
ed avide rikomencis sua exameno dil domo, 
quale se mea prezenteso domajas la santeso 
dil vigilo. Do me formarchis e livis il 
stacant en la lunlumo—gardant nulo. 

CHAPITRO VIII 


TOTANOKTE me ne povis dormar; nebul- 
sireno sencese jemis del Marstretajo, e me 
mi-malade agitis me inter groteska realeso 
e sovaja, pavorigant sonji. Proxim jornesko 
me audis taxio veturirar alonge la 
veturvoyo di Gatsby, e quik me saltis ek la 
lito e vestizeskis me—me sentis ke me 
havas ulo dicend ad il, ulo pri quo me 
avertez il, e matino esos tro tarde. 

Transirante ilua gazono, me vidis ke ilua 
avana pordo ankore apertesis e ke il apogas 
su an tablo en la halo, pezoza pro decepto o 
dormemeso. 

“Nulo eventis,” il feble dicis. “Me vartis, e 
ye cirkume quar kloki matine el venis al 
fenestro e stacis ibe dum un minuto e lore 
ekswichis la lumizilo.” 

Ilua domo nultempe semblabis tante 
enorma kam tanokte kande ni traserchis la 
granda chambri por sigareti. Ni forpulsis 
kurteni similant pavilioni, tastis nekontebla 

metri de obskura parieti por elektral lum- 
swichili—unfoye me faletis kun sorto de 
plaudo adsur la klavaro di fantomatra 
piano. Omnaloke esis ne-explikebla quanto 
de polvo, e la chambri odoris pro klozeso, 
quale se li ne esabis apertit dum multa dii. 
Me trovis la humidilo sur nefamiliara tablo, 
e du desfresha, sika sigareti en ol. Jetante 
apertante la pord-fenestri dil salono, ni sidis 
e fumis aden obskureso. 

“Tu devas forirar,” me dicis. “Li preske 
certe deskovros tua automobilo.” 

“Ka forirez nun, bonul’?” 

“Irez ad Atlantik-urbo dum un semano, 
od adnorde a Montréal.” 

Il ne konsideris to. Il tote ne povis livar 
Margrito til saveskar to quon el facos. Il 
tenegis ul final espero e me ne povis tolerar 
liberigar il. 

Dum ta nokto il naracis a me la stranja 
historio di ilua yuneso kun Dan Cody— 
naracis ol a me pro ke “Jay Gatsby” 
frakasesis quale vitro kontre la harda 
maligenso di Tom, e la longa sekreta 
spektaklo esis parpleat. Me opinionas ke il 
lore agnoskus irgo, kandide, ma il volis 
parolar pri Margrito. 

El esis l'unesma “rafinita” yunino quan il 
konoceskis. Per diversa nerevelat situacioni 

il konoceskis tala homi, ma inter il e li 
sempre restis nedicernebla barilo ek 
pintizita metal-fili. Il trovis el ecitante 
dezirebla. Il vizitis elua domo, unesme kun 
altra oficiri di Kampeyo Taylor, pose sole. 
Ol astonis il—il nultempe enirabis tante 
belega domo. Ma to quo donis ad ol 
atmosfero anhelante intens esis ke Margrito 
ibe lojas—ol esis tam kustumala por el kam 
ilua tendo en la kampeyo esis por il. 
Promisant misterio esis en ol, sugesto di 
supra lit-chambri plu belega e plu koldeta 
kam altra lit-chambri, di gaya e brilant 
agado eventant tra la koridori, e di romanci 
nemoldant e ja forpozat en lavendo, ma 
fresha e respirant ed odorant de la lore 
nova brilant automobili e de dansi, la flori 
di qui apene velkas. Anke il ecitesis pro ke 
multa viri ja amoris Margrito—to augmentis 
elua valoro segun il. Il sentis lia prezenteso 
tra la tota domo, ol plenigis la aero per 
l’ombri e leki di ankore vibrant emoci. 

Ma il savis ke il esas en la domo di 
Margrito pro kolosal acidento. Irge quante 
glorioz esos la futuro di Jay Gatsby, lore il 
esis senpekunia yunulo sen pasinto, ed 
irginstante la nevidebla mantelo di ilua 
uniformo forsan glitos de ilua shultri. Do il 
forte laboris por profitar de ta tempo. Il 

sizis to quon il povas ganar, rapteme e 
senskrupule—tandem il sizis Margrito dum 
un tranquil oktobro-nokto, sizis el pro ke il 
havis nul yuro tushar elua manuo. 

Il forsan desestimus su, nam il certe sizis 
el per falsa semblo. Me ne volas dicar ke il 
pretextis pro sua fantomatra milioni, ma il 
intencante donabis a Margrito impresuro di 
sekureso; il lasis ke el kredez ke il esas 
homo del sama rango kam el ipsa—ke il 
esas tote kapabla sorgar el. Fakte, il havis 
nul tala kapableso—il havis nul rich familio 
dop il, e pro la kaprico di nepersonala 
guvernerio, il probable esos suflat ad irga 
loko en la mondo. 

Ma il ne desestimis su e la situaciono ne 
finis quale il imaginabis. Il intencabis, 
probable, sizar to quon il povas ed irar—ma 
lore il trovis ke il konfidabis su a persequar 
santa kalico. Il savis ke Margrito esas 
extraordinara, ma il ne komprenis quante 
extraordinara “rafinita” yunino esas. El 
desaparis aden sua richa domo, aden sua 
richa, plena vivo, livis kun Gatsby—nulo. Il 
sentis su spozigit ad el, nur to. 

Kande li itere renkontris l'una l'altra, du 
dii plu tarde, esis Gatsby qua anhelis, qua 
lore esis, ulmaniere, dupigit. Elua portiko 
brilis per la komprit luxeso di stel-lumo; 

l’oziero-benko mode stridis kande el turnis 
su vers il ed il kisis elua stranja e belega 
boko. El prenesabis da kataro, e to facis elua 
voco plu rauka e plu charmant, e Gatsby 
nerezisteble sentis la yuneso e misterio 
enkarcerigat e konservat da richeso, sentis 
la fresheso di tante multa vesti, e di 
Margrito, brilante quale arjento, sekura e 
fiera super la varmega luktado di le povra. 


“Me ne povas deskriptar a tu quante 
surprizata me esis deskovrar ke me amoras 
el, bonul’. Me mem esperis kurtatempe ke 
el refuzez me, ma el ne refuzis, pro ke el 
anke amoris me. El opinionis ke me multe 
savas, pro ke me savis diferant kozi ... Nu, 
yen me, for mea ambicio, omnaminute 
pluamoreskante, e subite me ne suciis. Pro 
quo facar granda agi se me plu joyis per 
dicar ad el to quon me facos?” 

Dum la lasta posdimezo ante ke il iris 
trans l'oceano, il sidis kun Margrito en sua 
brakii dum longa, silencoza tempo. To esis 
kolda autuno-dio, fairo esis en la chambro 
ed elua vangi esis reda. Tempope el movetis 
ed il kelke chanjis sua brakio, ed unfoye il 
kisis elua obskura brilant hararo. La 
posdimezo kelkatempe tranquiligis li, quaze 
por donar a li profunda memorajo por la 

longa separo promisat dal sequant dio. Li 
nultempe esabis tam intima dum lia monato 
di amoro, nek komunikabis plu profunde 
luna a l’altra, kam kande el frolis silencoza 
labii an la shultro di ilua vestono o kande il 
tushis la pinti di elua fingri, dolce, quale se 
el dormas. 


Il extraordinare bone sucesis dum la 
milito. Il esis kapitano ante irar al front- 
lineo, e pos la batalii ye Argonne il ganis 
sua mayor-rango e la komando dil 
divizionala mashinpafili. Pos l' Armistico il 
frenezioze esforcis irar adheme, ma ul 
kompliko od eroro sendis il ad Oxford. Il 
lore suciis—qualeso di nervoza desespero 
esis lore en la letri da Margrito. El ne 
komprenis pro quo il ne povas venar. El 
sentis la preso dil extera mondumo, ed el 
volis vidar il e sentar ilua prezenteso apud 
el ed esar quietigat ke el omnakaze juste 
agas. 

Nam Margrito esis yun ed elua artificala 
mondumo odoris de orkidei ed agreabla, 
gaya snobeso ed orkestri qui ritmizas la 
yaro, e rezumis la tristeso e sugesteso di 
vivo per nova melodii. Totanokte la 
saxofoni kriis la senespera komenturo dil 
Beale-strado Blui dum ke cent pari de orea 

ed arjentea shueti brasis la brilant polvo. Ye 
la griza horo por teo sempre existis chambri 
qui sencese pulsas pro ca basa, dolca febro, 
e fresha facii flotacis adhike ed adibe quale 
roz-petali suflat dal trista korni cirkum la 
pavimento. 

Tra ca krepuskulatra universo Margrito 
itere moveskis segun la sezono; subite el 
itere havas sis rendevui kun sis viri, e 
dormeskas ye jornesko, la buleti e shifono 
di vesper-robo tordit adinter mortant 
orkidei sur la pavimento apud la lito. E 
sempre ulo en el krias por decido. El volas 
ke elua vivo lore esez formacat, quik—e la 
decido mustas esar facat da ul forso— 
amoro, pekunio, nekontestebla pragmateso 
—proxim el. 

Ta forso formacesis meze di printempo 
per l'arivo di Tom Buchanan. En il ed en 
ilua poziciono esis salubra pezo, e Margrito 
flatesis. Sendubite eventis ul lukto ed ul 
alejo. La letro atingis Gatsby dum ke il 
frequentis Oxford. 


Lore esis jornesko ye Long-Insulo e ni 
iris tra la domo ed apertis la fenestri dil ter- 
etajo, plenigis la domo per grizeskant, 
oreeskant lumo. L'ombro di arboro subite 
transiris la roso, e fantomatra uceli 

kanteskis inter la blua folii. La aero havis 
lenta, agreabla movado, apene vento, qua 
promisis koldeta, bela dio. 

“Me ne opinionas ke el amoris il,” Gatsby 
turnis su de fenestro e defiante regardis me. 
“Rimemorez, bonul’, el esis tre ecitata 
caposdimeze. Il dicis lo ad el per maniero 
qua timigis el—qua prizentis me kom ula 
chipa eskrokanto. E la rezulturo esis ke el 
apene savas to quon el dicas.” 

Il traurante sideskis. 

“Komprenende, el forsan amoris il nur 
dum un minuto, kande li unesme spozigis 
su—e lore amoris me mem plu multe, ka tu 
komprenas?” 

Subite il ofris stranja komenturo. 

“Omnakaze, il dicis, “to esis nur 
personala.” 

Quale on povas komprenar lo, ecepte per 
suspektar ul intenseso en ilua koncepto dil 
afero quan on ne povas mezurar? 

Il rivenabis de Francia kande Tom e 
Margrito ankore juas la spozig-voyajo, e 
mizeroze ma nerezisteble voyajis a 
Louisville per la restajo di ilua armeo- 
salario. Il restis ibe dum un semano, 
promenis la stradi ube lia pedpazi kune 
kliktabis tra la novembro-nokto e rivizitis la 
aparta loki a qui il veturirabis en elua blank 

automobilo. Quale la domo di Margrito 
sempre semblabis ad il plu misterioza e plu 
gaya kam altra domi, tale ilua ideo pri 
l’urbo ipsa, quankam el forirabis de ol, esis 
permeat da melankolioza beleso. 

Il livis opinionante ke se il plu forte 
serchabus, il forsan trovabus el—ke il 
abandonas el. La di-vagono—tatempe il 
havis nul pekunio—esis varmega. Il ekiris 
aden vestibulo e sideskis sur faldebla sidilo, 
e la staciono forglitis e la dopaji di 
nefamiliar edifici preterpasis. Lore aden la 
printempal agri, ube flava troleo konkursis 
kontre li dum un minuto, plena de homi qui 
forsan ulfoye vidabis la pala magio di elua 
vizajo alonge la kazuala strado. 

La fer-voyo kurveskis e lore la treno iris 
for la suno qua, plu base sinkante, semblis 
benedikante extensar su super la 
desaparant urbo ube el respiradis. Il 
desesperante extensis sua manuo quaze por 
sizar nur manuedo de aero, por konservar 
fragmento dil loko quan el beligabis por il. 
Ma ol lore tro rapide preterpasis por ilua 
nebulizit okuli ed il savis ke il perdabis ta 
parto di ol, la maxim fresha e la maxim 
bona, por sempre. 

Esis non kloki kande ni finigis nia dejuno 
ed ekiris al portiko. La nokto akute 

chanjabis la vetero ed autunala saporo esis 
en la aero. La gardenisto, la last olima 
servisto di Gatsby, venis al bazo dil gradi. 

“Me vakuigos la nat-baseno hodie, sioro 
Gatsby. Folii balde faleskos, e sempre es 
problemi pri la tubi.” 

“Ne facez lo hodie,” Gatsby replikis. Il 
pardoneme turnis su vers me. “Ka tu savas, 
bonul', ke me ne uzis ta nat-baseno dum la 
tota somero?” 

Me regardis mea karp-horlojo e staceskis. 

“Dekedu minuti ante l'arivo di mea 
treno.” 

Me ne volis irar al urbo. Me ne esis 
kapabla bone laborar, ma plu juste—me ne 
volis livar Gatsby. Me faliis renkontrar ta 
treno, e pose altra treno, ante ke me esis 
kapabla forirar. 

“Me telefonos a tu,” me tandem dicis. 

“Facez lo, bonul'.” 

“Me telefonos a tu ye dimezo.” 

Ni lente decensis la gradi. 

“Me supozas ke Margrito anke telefonos.” 
ll anxioze regardis me, quale se il esperas 
ke me konfirmez lo. 

“Ton me supozas.” 

“Nu, adio.” 

Ni presis la manui e me foriris. Jus ante 
atingar la hego me rimemoris ulo e turnis 
me. 

“Li es malega homi,” me klamis trans la 
gazono. “Tu plu valoras kam la tota damnit 
grupacho.” 

Me sempre joyas ke me dicis to. To esis 
la nura komplimento quan me ultempe 
ofris ad il, pro ke me desaprobis il de 
komenco til fino. Komence il polite afirmis 
per kapsigno, pose ilua vizajo eruptis aden 
ta brilant e komprenant rideto, quale se ni 
por sempre extazoze konspirabis pri ta 
fakto. Ilua splendida rozea mizeroza vestaro 
esis brilant kolor-makulo avan la blanka 
gradi, e me pensis pri la nokto kande me 
unesme venis ad ilua ancestrala hemo, tri 
monati ante lore. La gazono e la veturvoyo 
esabis turboza per la vizaji di ti qui 
konjektas pri ilua korupto—ed il stacabis 
sur ta gradi, celante ilua nekoruptebla revo, 
dum manuagante adiar. 

Me dankis il pro ilua gastigimeso. Ni 
sempre dankis il pro to—me e Paltri. 

“Adio,” me klamis. “Me juis la dejuno, 
Gatsby.” 


En l'urbo, me pokatempe esforcis skribar 
la preci di senfina quanto de acioni, pose 

dormeskis sur mea turnebla sidilo. Jus ante 
dimezo la telefonilo vekigis me, e me 
tresayante rekteskis, la sudoro fluante de 
mea fronto. Esis Jordan Baker; el ofte 
telefonis a me ye ca horo pro ke el esis altre 
desfacile trovebla pro la necerteso di elua 
movado inter hoteli e klubi e privata domi. 
Kustumale elua voco venis ek l'aparato 
quale ulo fresha e koldeta, quale se turfo de 
golf-tereno flugas tra la fenestro dil 
kontoro, ma tamatine ol semblis rauka e 
sika. 

“Me livis la domo di Margrito,” el dicis. 
“Me es en Hempstead, e me iros posdimeze 
ad Sudhampton.” 

Probable esis taktoza livir la domo di 
Margrito, ma l'ago anoyis me, ed elua 
sequant dicajo rigidigis me. 

“Tu ne esis tre agreabla a me hiere 
nokte.” 

“Quale to lore importus?” 

Silenco dum instanto. Pose: 

“Tamen—me volas vidar tu.” 

“Me anke volas vidar tu.” 

“Supozez ke me ne iros a Sudhampton, e 
venos caposdimeze al urbo?” 

“No—ne caposdimeze.” 

“Es neposibla posdimeze. Diversa——” 


220 


Ni tale parolis pokatempe, ed abrupte ni 
ne plus parolis. Me ne savas kad me kad el 
finigis la konverso per akuta klikto, ma me 
savas ke me ne suciis. Me ne povabus 
parolar kun el trans teo-table tadie se me 
nultempe itere parolus kun el. 

Me telefonis a Gatsby kelka minuti plu 
tarde, ma la lineo engajesis. Me quarfoye 
esforcis telefonar; tandem anoyat central- 
funcionanto dicis ke la lineo restas libera 
por long-distant telefon-voko de Detroit. 
Prenante mea tren-horario, me skisis 
cirkleto cirkum la treno ye tri kloki e 
kinadek minuti. Pose me retroe inklinis me 
en mea sidilo ed esforcis pensar. Esis 
dimezo. 


Preterpasante la cindr-amasi en la treno 
tamatine me intencante transirabis al altra 
latero dil vagono. Me supozabis ke esos 
kurioza turbo ibe dum la tota dio, puereti 
serchante obskura makuli en la polvo, ed ul 
babilem oldulo qua repetas to quo eventabis 
til ke ol divenas sempre min reala mem por 
il ipsa ed il ne plus povas naracar e la 
tragediala prodajo di Mirto Wilson esas 
obliviat Nun me kelke retroiros por 
naracar to quo eventabis ye la gareyo hiere 
nokte pos ke ni livabis ol. 

Li evidente desfacile trovis la fratino, 
Katarina. El tanokte evidente violacis sua 
regulo pri ne drinkar, nam kande el arivis el 
esis stupida pro alkoholo e nekapabla 
komprenar ke l’ambulanco ja iras a 
Flushing. Kande li konvinkis el pri lo, el 
quik esvanis, quale se to esis la netolerebla 
parto dil evento. Ulu, benigna o kurioza, 
duktis el a sua automobilo e vehigis el dop 
la kadavro di elua fratino. 

Til longe pos noktomezo, chanjant turbo 
frapis an la fasado dil gareyo, dum ke 
interne George Wilson ociligis su retroe ed 
adavane sur la sofao. Pokatempe la pordo 
dil kontoro esis apertit, ed omnu venante 
aden la gareyo nerezisteble regardetis tra 
ol. Tandem ulu dicis ke to es shaminda, e 
klozis la pordo. Michaelis e plur altra viri 
esis kun il; komence quar o kin viri, plu 
tarde du o tri viri. Mem plu tarde Michaelis 
demandis ke la lasta nekonocato restez ibe 
dum plusa dekekin minuti, ed iris a sua 
propra edifico e preparis poto de kafeo. Pos 
to, il restis sole kun Wilson til jornesko. 

Ye cirkume tri kloki, la qualeso dil 
nekomprenebla murmurado di Wilson 
chanjis—il kalmeskis e paroleskis pri la flav 
automobilo. Il anuncis ke il havas moyeno 
deskovrar qua posedas la flav automobilo, e 

pose ekklamis ke du monati ante lore ilua 
spozino rivenabis del urbo kun vizajo 
kontuzit e nazo bufat. 

Ma audinte su dicar lo, il tresayis ed itere 
klameskis “Ho, mea Deo!” per sua jem- 
voco. Michaelis facis mnehabil esforco 
distraktar il. 

“Quante longe tu esas mariajit, George? 
Askoltez, esforcez kalme sidar dum minuto 
ed respondez a mea questiono. Quante 
longe tu esis mariajit?” 

“Dekedu yari.” 

“Ka tu havis filii? Nu, George, kalme 
sidez—me questionis tu. Ka tu havis filii?” 

La harda bruna koleopteri sempre frapis 
la senbrila lumizilo, ed irgekande Michaelis 
audis automobilo extere rapidege alongirar 
la voyo, ol sonis quale l’automobilo qua ne 
haltabis hori ante lore. Il ne volis irar aden 
la gareyo, pro ke la labortablo makulizesis 
ube la kadavro jacabis, do il nekomforteble 
movis cirkum la kontoro—il konocis omna 
objekto en ol ante matino—e tempope 
sideskis apud Wilson dum esforcar 
kalmigar il. 

“Kad esas kirko quan tu ulfoye 
frequentas, George? Forsan tu ne iris adibe 
dum longa tempo, ka ne? Forsan me povas 

telefonar al kirko ed demandar ke sacerdoto 
venez ed il povus parolar kun tu, ka ne?” 

“Ne membresas ad irga kirko.” 

“Tu devas membresar a kirko, George, 
por tala tempi. Tu ya iris a kirko ulfoye. Ka 
tu ne mariajis tu en kirko? Askoltez, 
George, askoltez me. Ka tu ne mariajis tu en 
kirko?” 

“To esis longtempe ante nun.” 

L’esforco respondar ruptis la ritmo di 
ilua ocilado—dum un instanto il esis 
tacema. Pose la sama mi-savant, mi- 
perplexigit expresuro rivenis aden ilua 
senkolor okuli. 

“Regardez en ta tirkesto,” il dicis, ed 
indikis la skribtablo. 

“Qua tirkesto?” 

“Ta tirkesto—ta.” 

Michaelis apertis la maxim proxima 
tirkesto. En ol esis nulo ecepte mikra, chera 
hund-rimeno, ek ledro e tresigit arjento. Ol 
evidente esis nova. 

“Ka co?” il questionis, e montris ol. 

Wilson regardegis ed afirmis per 
kapsigno. 

“Me trovis ol hiere posdimeze. El esforcis 
explikar ol, ma me savis ke ol es stranja.” 

“Ka tu volas dicar ke tua spozino kompris 
ol?” 

“El havis ol envolvit en dina papero sur 
elua tirkestaro.” 

Michaelis vidis nulo stranj en lo, ed il 
ofris dekedu motivi a Wilson pro quo la 
spozino komprabus la hund-rimeno. Ma 
koncepteble Wilson ja audabis ul tala 
motivi, de Mirto, pro ke il itere susureskis 
“Ho, mea Deo!”-ilua konsolacanto livis 
plur explikaji en la aero. 

“Lore il mortigis el,” dicis Wilson. Ilua 
boko subite beis. 

“Qua mortigis?” 

“Me havas moyeno saveskar.” 

“Tu es melankolioza, George, dicis 
l'amiko. “To esis streno por tu e tu ne savas 
to quon tu dicas. Tu devas restar quieta til 
matino.” 

“Il ocidis el.” 

“To esis acidento, George.” 

Wilson negis per kapsigno. Ilua okuli 
streteskis ed ilua boko plu larje beis pro la 
fantomo di superiora “Hm!” 

“Me savas,” il decideme dicis. “Me es un 
de ta fidema kerli e me ne pensas male pri 
irgu, ma kande me saveskas ulo me savas 
ol. Esis la viro en ta automobilo. El ekkuris 
por parolar kun il ed il ne volis haltar.” 

Michaelis anke vidabis lo, ma il ne 
komprenabis ke ol partikulare signifikas. Il 

kredis ke siorino Wilson kurabis de la 
spozulo, vice ke el esforcis haltigar 
partikular automobilo. 

“Quale el esabus tale?” 

“El es profunda,” dicis Wilson, quale se to 
respondizas la questiono. “Ha-a-a——” 

Il itere ocileskis, e Michaelis stacis 
tordante la rimeno en sua manui. 

“Forsan tu havas ul amiko a qua me 
devas telefonar, ka ne, George?” 

To esis van espero—il esis preske certa ke 
Wilson havas nul amiko: il mankis sat 
multe mem por la spozino. Il joyis kelke plu 
tarde kande il remarkis chanjo en la 
chambro, bluo tushant la fenestro, e 
komprenis ke la jornesko balde venos. Ye 
kin kloki cirkume ol esis sat blu extere por 
ekswichar la lumizilo. 

La nebulizit okuli di Wilson turnesis vers 
la cindr-amasi, ube griza nubeti en 
fantastika formi hastis adhike ed adibe en la 
febla jornesko-vento. 

“Me parolis kun el,” il murmuris, pos 
longa silenco. “Me dicis ad el ke el forsan 
trompas me ma ke el ne povas trompar 
Deo. Me duktis el al fenestro”—per esforco 
il staceskis e marchis al dopa fenestro ed 
inklinis su, la vizajo presit an ol—“e me 
dicis “Deo savas to quon tu facas, to omna 

quon tu facas. Tu forsan povas trompas me, 
ma tu ne povas trompar Deo!” 

Stacante dop il, Michaelis shokate vidis 
ke il regardas l’okuli di doktoro T. J. 
Eckleburg, qui jus emersis, pal ed enorma, 
del dissolvant nokto. 

“Deo vidas omno,” repetis Wilson. 

“To esas reklamuro,” Michaelis dicis ad il. 
Ulo igis il turnar su del fenestro e vers la 
chambro. Tamen, Wilson longtempe stacis 
ibe, vizajo proxim la fenestro-vitro, agitante 
sua kapo ye la krepuskulo. 


Ante sis kloki Michaelis esis exhaustit, e 
gratitudoza por la sono di automobilo 
extere haltant. Ol esis un del vigilanti dil 
antea nokto qua promisabis rivenar, do il 
koquis dejuno por tri, quan il e l'altru kune 
manjis. Wilson lore esis plu quieta, e 
Michaelis iris a sua domo por dormar; 
kande il vekis quar hori plu tarde ed hastis 
al gareyo, Wilson esis absenta. 

Ilua traci~il sempre iris pede—pose 
sequesis til Roosevelt-portuo e pose til Gad- 
kolino, ube il kompris sandwicho quan il ne 
manjis, e taso de kafeo. Il evidente esis 
fatigit e lente marchis, nam il ne atingis 
Gad-kolino til dimezo. Til ta loko on facile 
explikas ilua agi—ul pueri dicis ke li vidis 

viro qua “agas kelke demente,” ed ul 
vetureri esis stranje regardat da il del bordo 
dil choseo. Dum tri hori il desaparis. La 
policisti, pro to quon il dicabis a Michaelis, 
ke il “havas moyeno deskovrar”, supozas ke 
il spensis ta tempo per irar de gareyo a 
gareyo en ta areo, questionante pri flav 
automobilo. Altralatere, nul gareyisto qua 
vidabis il ultempe aparis, e forsan il havis 
plu facila, plu certa moyeno deskovrar to 
quon il volis saveskar. Ante du kloki e 
duimo il esis en West-Ovo, ube il questionis 
ulu pri la voyo al domo di Gatsby. Do ante 
ta tempo il savis la nomo di Gatsby. 


Ye du kloki Gatsby metis sua nat- 
kostumo e dicis al chef-servisto ke se irgu 
telefonas, on sendez mesajo ad il ye la nat- 
baseno. Il haltis ye la gareyo por 
pneumatika matraco qua amuzabis la gasti 
dum la somero, e la motorservisto helpis il 
inflatar ol. Lore il instruktis ke l’automobilo 
ne esez ekduktit pro irga motivo—e to esis 
stranja, pro ke la dextra avana rot-shirmilo 
esis reparenda. 

Gatsby pozis la matraco sur sua shultro 
ed ireskis vers la nat-baseno. Unfoye il 
haltis e «kelke adjustigis ol, e la 
motorservisto questionis, kad il bezonas 

helpo, ma il negis per kapsigno e pos 
instanto desaparis adinter la flaveskant 
arbori. 

Nul telefon-mesajo arivis, ma la chef- 
servisto evitis dormeskar e vartis ol til quar 
kloki-til longe pos ke esis irgu a qua donar 
ol se ol venabus. Me havas nociono ke 
Gatsby ipsa ne kredis ke ol venos, e forsan 
il ne plus suciis. Se to esas vera, il evidente 
opinionis ke il perdabis l'anciena varma 
mondo, pagabis alta preco por tro longe 
vivar kun unika revo. Il evidente regardis 
nefamiliara cielo tra timigant folii e tremis 
pro trovar quante grotesk esas rozo e 
quante kruda la sunlumo esas sur l’apene 
kreit herbi. Nova mondo, materiala sen esar 
reala, ube kompatinda fantomi, respirante 
sonji quale aero, hazarde flotacis ... simile a 
ta cindatra, fantastika figuro qua glitas vers 
il tra la senform arbori. 

La motorservisto—il esis un de la favorati 
di Wolfshiem—audis la pafado—pose il 
povis dicar nur ke il ne multe atencis oli. 
Me veturiris del staciono direte al domo di 
Gatsby e mea anxioza hasto sur la avana 
gradi esis lunesma kozo qua timigis irgu. 
Ma li ja savis, ton me ferme kredas. Kun 
apene un vorto dicit, ni quar, la 

motorservisto, chef-servisto, gardenisto, e 
me, hastis al nat-baseno. 

Esis febla, apene perceptebla movo di 
aquo dum ke la fresha fluo del una 
extremajo urjis su vers la drenilo ye l’altra 
extremajo. Per mikra ondeti qui esis apene 
lombri di ondi, la charjat matraco 
neregulale movis sur la nat-baseno. Vento- 
sufleto qua apene rugizis la surfaco suficis 
perturbar olua hazardala movo kun olua 
hazardala charjajo. La tusho di amaso di 
folii lente turnis ol, trasante, quale la pinto 
di kompaso, dina reda cirklo en l'aquo. 

Pos ke ni ireskis kun Gatsby vers la 
domo, la gardenisto vidis la kadavro di 
Wilson kelke fore en la herbi, e la 
holokausto esis kompleta. 

CHAPITRO IX 


POS DU YARI me rimemoras la restajo di ta 
dio, e di ta nokto e la sequant dio, nur kom 
sencesa movado di policisti e fotografisti e 
jurnalisti tra la avana pordo di Gatsby. 
Kordo extensesis trans la chefa pordego e 
policisto apud ol gardis kontre le kurioza, 
ma pueri balde deskovris ke li povas enirar 
per mea gazono, e sempre kelka pueri 
beante asemblis su cirkum la nat-baseno. 
Ulu havant decidema maniero, forsan 
detektivo, uzis l’expresuro “dementulo” 
dum inklinar su super la kadavro di Wilson 
taposdimeze, e la hazardal autoritato di ilua 
voco donis la tono por la jurnal-raporti dil 
sequant matino. 

La maxim multa de ta raporti esis 
koshmaratra—groteska, cirkonstancala, 
avida, e nevera. Kande la atesto di 
Michaelis ye l'inquesto revelis la suspekto 
pri ilua spozino, me opinionis ke la tota 
rakonto balde prizentesos kom vervoza 

farso—ma Katarina, qua povus dicar irgo, 
dicis nulo. El anke montris surprizant 
quanto de karaktero pri ol—regardis la 
koronero per rezolvem okuli sub sua 
korektigit fronto, e juris ke la fratino 
nultempe vidabis Gatsby, ke la fratino 
esabis tote felica kun la spozulo, ke la 
fratino tote ne malicoze ludis. El konvinkis 
su, e ploris aden sua naztuko, quale se la 
sugesto ipsa esas netolerebla. Do Wilson 
reduktesis a viro “dementigit da trauro” por 
ke la kazo restez en maxim simpla formo. E 
tale ol restis. 

Ma ta parto semblis fora e nenecesa. Me 
trovis me por Gatsby, e sola. Del instanto 
kande me telefonis pri la novaji dil 
katastrofo ad West-Ovo-vilajo, omna 
konjekturo pri il, ed omna praktikala 
questiono, sendesis a me. Komence me esis 
surprizat e perplexa; pose, dum ke il 
sternesis en sua domo e ne movis o respiris 
o parolis, horo pos horo, venis en mea 
mento ke me responsas, pro ke nulu altra 
interesesas—interesesas, me volas dicar, per 
ta intensa personal intereso pri qua omnu 
havas ul yuro ye la fino. 

Me telefonis a Margrito un mi-horo pos 
ke ni trovis il, instintale e senhezite 

telefonis. Ma el e Tom forirabis frue 
taposdimeze, ed havis lia bagaji kun li. 

“Ka nul adreso?” 

“No.” 

“Ka dicis kande li rivenos?” 

“No.” 

“Ka tu havas irg ideo ube li es? Quale me 
povas komunikar kun li?” 

“Me ne savas. Ne povas dicar.” 

Me volis querar ulu por il. Me volis irar 
aden la chambro ube il jacas e certigar da il: 
“Me trovos ulu por tu, Gatsby. Ne anxiez. 
Nur fidez a me e me trovos ulu por tu——” 

La nomo di Meyer Wolfshiem ne esis en 
la telefonnumeraro-libro. La chef-servisto 
donis a me ilua kontor-adreso an 
Broadway, e me telefonis al Inform- 
funcionanto, ma esis longe pos kin kloki 
ante ke me obtenis la numero, e nulu 
respondis. 

“Ka tu itere esforcos?” 

“Me ja telefonis trifoye.” 

“Tre importas.” 

“Me regretas. Nulu asistas.” 

Me ri-eniris la salono e pensis dum 
instanto ke li esas hazardala vizitanti, omna 
ta oficala homi qui subite plenigas ol. Ma 
dum ke li retrotiris la tuko e regardis 

Gatsby per senemoc okuli, ilua protesto 
duris en mea mento: 

“Atencez, bonul’, tu mustas trovar ulu 
por me. Tu mustas forte esforcar. Me ne 
povas sole subisar co.” 

Ulu questioneskis me, ma me foriris ed 
irante adsupre hastoze traserchis la 
neklefklozit parti di ilua skribtablo—il 
nultempe dicabis a me ke ilua genitori esas 
mortint. Ma esis nulo—nur la fotografuro di 
Dan Cody, signo di obliviat violenteso, qua 
regardegis del parieto. 

Sequantmatine me sendis la chef-servisto 
a New York kun letro a Wolfshiem, letro 
qua demandis informo ed urjis ke il venez 
per la nexta treno. Ta demando semblis 
nenecesa kande me skribis ol. Me esis certa 
ke il venos vidinte la jurnali, quale me esis 
certa ke telegramo venos de Margrito ante 
dimezo—ma nek telegramo nek siorulo 
Wolfshiem arivis; nulu arivis ecepte plusa 
policisti e fotografisti e jurnalisti. Kande la 
chef-servisto rivenis kun la respondo di 
Wolfshiem, me senteskis defio, desestimant 
solidareso inter Gatsby e me kontre omnu. 


Kara sioro Carraway. Ito esis un de la maxim 
terorinda shoki di mea vivo me povas apene kredar 
ke ito esas vera. Tala dementa ago quala ito facita 

da ita viro pensigez ni omna. Me ne povas nun 
venar pro ke me esas okupata da ula tre 
importanta afero e ne povas mixar me kun ta kazo 
nun. Se me povas facar irgo kelke plu tarde 
bonvole informez me per letro per Edgar. Me 
apene savas ube me esas kande me audas pri tala 
kazo ed esas tote aplastita. 
Sincere, 
MEYER WOLSHIEM 


e sube hastoz adjuntajo: 


Informez me pri la funero edc tote ne konocas 
ilua familio. 


Kande la telefonilo sonis taposdimeze e la 
longdistanc-funcionanto dicis ke Chicago 
telefonas, me expektis ke to tandem esas 
Margrito. Ma l’advoko venis kom voco di 
viro, tre dina e distant. 

“Slagle parolas...” 

“Ka yes?” La nomo esis nefamiliara. 

“Infernal kazo, ka ne? Ka tu recevis mea 
telegramo?” 

“Esis nul telegrami.” 

“Yuna Parke afliktesas,” il rapide dicis. 
“Li kaptis il kande il transdonis l’obligacioni 
trans la tablo. Li recevabis afisho de New 
York havant la cifro nur kin minuti ante 

lore. Quale tu pensas pri to? On nultempe 
savas pri ta rural urbeti——”? 

“Saluto!” me anhelante interruptis. 
“Atencez-me ne es sioro Gatsby. Sioro 
Gatsby es mortint.” 

Longa silenco ye l’altra extremajo dil 
kablo, sequat da ekklamo ... lore rapida 
strido kande la konekto ruptesis. 


Me opinionas ke esis dum la triesma dio 
ke telegramo signatat da Henry C. Gatz 
arivis de urbo en Minnesota. Ol dicis nur ke 
la sendanto quik livas ed ajornez la funero 
til ke il venas. 

To esis la patro di Gatsby, solen oldulo, 
tre senpova e traurant, envolvit en longa 
chipa surtuto pro la varmega septembro- 
dio. Ilua okuli kontinue likis pro eciteso, e 
kande me prenis la valizo e parapluvo de 
ilua manui il tante sencese tireskis la sparsa 
griza barbo ke me desfacile desmetis ilua 
surtuto. Il esis pronta krular, do me duktis il 
aden la muzik-chambro e sidigis il dum ke 
me sendis por ul nutrivi. Ma il ne manjis, e 


25 La paragrafo sugestas ke Gatsby traktas furtita 
obligacioni. Tala kazo eventis en 1922: borsagenti 
Edward M. Fuller e William F. McGee bankrotis debante 
$6 milion e kondamnesis kun Arthur Rothstein pro 
fraudo. 

la lakto ekvarsesis del glaso en ilua tremant 
manuo. 

“Me vidis ol en la Chicago-jurnalo,” il 
dicis. “Omno pri ol esis en la Chicago- 
jurnalo. Me quik livis.” 

“Me ne savis quale komunikar kun tu.” 

Ilua okuli, vidante nulo, sencese regardis 
la chambro. 

“Esis dementulo,” il dicis. “Lu mustis esir 
dementa.” 

“Ka tu ne deziras kafeo?” me urjis il. 

“Me deziras nulo. Me standas sat bone 
nun, sioro——” 

“Carraway.” 

“Nu, me nun standas bone. Ube li havas 
Jimmy?” 

Me duktis il aden la salono, ube ilua 
filiulo sternesis, ed ibe livis il. Ul pueri 
acensabis la gradi e regardis aden la halo; 
kande me dicis qua arivabis, li 
desvoluntante foriris. 

Pos poka tempo siorulo Gatz apertis la 
pordo ed ekvenis, la boko apertit, la vizajo 
kelke reda, l'okuli likant izolat e ajornat 
lakrimi. Il atingabis evo en qua morto ne 
plus havas la qualeso di terorinda surprizo, 
ed unesmafoye cirkume regardante e 
vidante l'alteso e splendideso dil halo e la 
granda chambri apud ol qui apertas a plusa 

chambri, ilua chagreno mixeskis kun 
astonat flereso. Me helpis il a supra lit- 
chambro; dum ke il desmetis sua vestono e 
jileto, me dicis ke aranjuri esabis ajornat 
til ke il venez. 

“Me ne savis to quon tu dezirus, sioro 
Gatsby-—” 

“Gatz es mea nomo.” 

“—sioro Gatz. Me opinionis ke tu forsan 
volus portar la kadavro al Westo.” 

Il negis per kapsigno. 

“Jimmy sempre plu bone prizis l’Esto. Il 
acensis til sua rango en l’Esto. Ka tu esis 
amiko di mea filiulo, sioro——?” 

“Ni esis intim amiki.” 

“Il havis granda futuro avan il, tu savas. Il 
esis nur yunulo, ma il havis multa cerebro- 
povo hike.” 

Il impresive tushis sua kapo, e me 
konkordis per kapsigno. 

“Se il vivabus, il esabus granda viro. Viro 
quale James J. Hill.“ Il helpabus plubonigar 
la lando.” 

“Tre vera,” me netranquile dicis. 

Il tastis ye la brodit lit-kovrilo, esforcis 
forprenar ol del lito, e rigide sternis su— 
quik dormeskis. 


26 Eminenta fervoyisto (1838 — 1916) qua habitis St. 
Paul, Minnesota, Usa, la nasko-urbo di Fitzgerald. 

Tanokte evidente timigit homo telefonis 
a me, e demandis saveskar qua me esas ante 
ofrar sua nomo. 

“Me es sioro Carraway,” me dicis. 

“Ho!” Il sonis alejite “Me esas 
Klipspringer.” 

Me anke alejesis, nam to semblis 
promisar plusa amiko ye la tombo di 
Gatsby. Me ne volis ke ol esez en la jurnalo 
ed atraktar spektanti, do me ipsa 
telefonabis a kelka homi. Li esis desfacile 
trovebla. 

“La funero esos morge,” me dicis. “Tri 
kloki, hike en la domo. Me deziras ke tu 
parolez ad irgu qua interesesus.” 

“Ho, me facos lo,” il hastoze eruptis. 
“Komprenende me neprobable renkontros 
irgu, ma se me ya renkontras.” 

Ilua tono esis suspektinda. 

“Certe tu ipsa asistos.” 

“Nu, me certe esforcos. To pri quo me 
telefonis es——” 

“Vartez instante,” me interruptis. “Dicez 
ke tu venos.” 

“Nu, fakte—la vereso es ke me vizitas 
homi hike en Greenwich, e li kelke 
expektas ke me esez kun li morge. Fakte, 
esos sorto de pikniko od ulo. Komprenende 
me ya esforcos venar.” 

Me klamis ne-supresit “Hu!” ed il 
evidente audis me, nam il nervoze pluse 
dicis: 

“To pri quo me telefonis es pri shui quin 
me ibe livis. Me es kurioza, kad es tro 
granda jeno ke tu imperez ke la chef- 
servisto sendez li a me. Komprenez, li es 
teniso-shui, e me es kelke senpova sen li. 
Mea adreso es sub la nomo B. F.——” 

Me ne audis la restajo dil nomo, pro ke 
me ripozis l’askoltilo. 

Pos to me sentis certena shamo por 
Gatsby—un viro a qua me telefonis implikis 
ke il meritis sua fino. Tamen, me esis 
kulpoza pri to, nam il esis un de ti qui 
maxim bitre desestimis Gatsby pro la 
qualeso dil alkoholaji che Gatsby, e me 
devis savir ne telefonar ad il. 

Dum la matino dil funero me iris a New 
York por vizitar Meyer Wolfshiem; me ne 
povis komunikar kun il altramoyene. La 
pordo quan me pulsante apertis, segun 
konsilo dil elevatoristo, markizesis per “La 
Swastika” Koloko-kompanio”, ed unesme 
27 Ne uzata por indikar ke Wolfshiem esas Nazi; 
Wolfshiem esas Judo. La “swastika” esas anciena 
simbolo de India. Quankam Hltler uzis la swastika kom 
simbolo pos 1920, tala uzo ne esis dissemita en Usa dum 


ke Fitzgerald skriptis la romano; ol konsideresis nur 
kom dekoriva desegnuro. 

semblis ke nulu esas interne. Ma pos vane 
klamar “saluto” plurfoye, disputo eruptis 
dop parieto, e balde belega Judino aparis ye 
l’interna pordo e rigoroze exploris me per 
nigra enemikal okuli. 

“Nulu asistas,” el dicis. “Sioro Wolfshiem 
iris a Chicago.” 

L'unesma parto esis evidente nevera, 
nam interne ulu senmelodie sifleskis “La 
Rozario”. 

“Bonvole dicez ke sioro Carraway volas 
vidar lu.” 

“Me ne povas tranar il de Chicago, ka 
ne?” 

Tainstante voco, certe to di Wolfshiem, 
klamis “Stella!” del altra latero dil pordo. 

“Livez tua nomo ye la recepto-tablo,” el 
rapide dicis. “Me donos ol ad il kande il 
rivenos.” 

“Ma me savas ke il es hike.” 

“Vi yunuli supozas ke vi povas enforsar 
vi hike irgekande,” el reprochis me. “Ni ne 
plus toleros to. Kande me dicas ke lu es en 
Chicago, lu es en Chicago.” 

Me mencionis Gatsby. 

“Ho-o!” El itere exploris me. “Ka vu— 
Quo es tua nomo?” 

El desaparis Pos instanto Meyer 
Wolfshiem solene stacis ye la pordo, 

extensis amba sua manui. Il tiris me aden 
sua kontoro, komentis per veneracema 
voco ke esas trista tempo por ni omna, ed 
ofris sigaro a me. 

“Mea memoro iras al tempo kande me 
unesmafoye renkontris lu,” il dicis. “Yun 
mayoro jus ek l'armeo e kovrit da medalii 
ganit dum la milito. Lu esis tante povra ke 
lu mustis werar sua uniformo pro ke lu ne 
povis komprar normala vesti. L'unesmafoye 
vidante lu, lu venis aden la pul-chambro di 
Winebrenner an 42ma-strado e demandis 
employo. Lu ne manjabis dum du dii. 
“Venez e dineez kun me, me dicis. Lu 
manjis nutrivi valorant plu kam quar dolari 
ante mi-horo.” 

“Ka tu startis lu en komerco?” me 
questionis. 

“Startis! Me fabrikis lu.” 

“Ho.” 

“Me edukis lu de nulo, rekte ek la strado. 
Me quik vidis ke lu es bon-aspektant, alt- 
ranga yunulo, e kande lu dicis a me ke lu es 
de Ogsford, me savis ke me povas bone 
uzar lu. Me membrigis lu al Amerikana 
Legiono e lu olim alte stacis ibe. Lu quik 
laboris por kliento di me en Albany. Ni esis 
tale intim en omno”—il montris du bulboza 
fingri—“sempre kune.” 

Me esis kurioza, ka ta asociuro inkluzabis 
l’aranjo dil Mondo-Turniro en 1919. 

“Lu nun esas mortint,” me dicis pos 
instanto. “Tu esis lua maxim intim amiko, 
do me savas ke tu volas venar ad ilua 
funero caposdimeze.” 

“Me dezirus venar.” 

“Nu, do venez.” 

La hari en ilua naztrui kelke tremis, ed il 
negis per kapsigno dum ke il lakrimifis. 

“Me ne povas—me ne povas mixar me en 
to,” il dicis. 

“Es nulo en quo mixar tu. Omno nun es 
finit.” 

“Kande homo mortigesas me nultempe 
prizas irgamaniere mixar me en l'evento. 
Me restas for. Kande me esis yunulo me 
diferis—se mea amiko mortis, irgequale, me 
stacis kun lu til la fino. Tu forsan opinionas 
ke to es sentimentala, ma me vere parolas— 
til la bitra fino.” 

Me vidis ke pro ul motivo il rezolvas ne 
venar, do me staceskis. 

“Ka tu es kolegiano?” il subite questionis. 

Dum instanto me opinionis ke il sugestos 
“gonegto”, ma il nur afirmis per kapsigno e 
presis mea manuo. 

“Ni lernez quale montrar nia amikeso ad 
homo kande lu vivas e ne pos ke lu es 
mortint,” il sugestis. 

Kande me livis ilua kontoro, la cielo 
obskureskis e me rivenis a West-Ovo en 
pluveto. Pos chanjir mea vesti, me iris al 
apuda domo e trovis siorulo Gatz ecitate 
marchante adhike ed adibe en la halo. Ilua 
ĥereso pri ilua filiulo e pri la posedaji di 
ilua filiulo kontinue kreskis e lore lu havis 
ulo quon lu volis montrar a me. 

“Jimmy sendis a me ca fotografuro.” Il 
ekprenis sua burso per tremant fingri. 
“Regardez.” 

Ol esis fotografuro dil domo, fendit ye 
l’anguli e sordida pro multa manui. Il avide 
indikis singla detalo a me. “Regardez!” e 
serchis admiro en mea okuli. Il tante ofte 
montrabis ol ke me opinionas ke ol esis plu 
reala lore por il kam la domo ipsa. 

“Jimmy sendis ol a me. Me opinionas ke 
ol es tre bela fotografuro. Ol bone 
aspektas.” 

“Tre bone. Ka tu recente vidabis il?” 

“ll venis por vizitar me du yari ante nun 
e kompris por me la domo en qua me nun 
lojas. Komprenende ni esis trista kande il 
kuris for hemo, ma me nun komprenas ke 

motivo existis. De pos ke il sucesis il esis tre 
jeneroza a me.” 

Il semblis esar nevolunta forpozar la 
fotografuro, tenis ol dum plusa ajornant 
minuto avan mea okuli. Lore il ripozis la 
burso e prenis ek posho shifonatra ancien 
edituro di libro titulizit Hopalong Cassidy. 

“Regardez, co esas libro quan il havis 
kande il esis puero. To demonstras.” 

Il apertis la dopa kovrilo e turnis ol por 
ke me videz. Sur l’ultima folio la vorto 
HORARIO esis skribit, e la dato 12 septembro 
1906. E sub to: 


Irez ek la lito 6.00 A.M. 
Halter-exerco e muro-klimo 6.15-6.30 ~= 
Studiez elektro, edc. 7.15-8.15. “ 
Laborez 8.30-4.30 P.M. 
Sporti 4.30-5.00 “ 
Praktikez diciono, posturo e 

quale ganar ol 5.00-6.00 “ 
Studiez bezonata inventuri 7.00-9.00 “ 

GENERALA REZOLVURI 


Ne plus disipar tempo che Shafter o [nomo, 
nedicernebla] 

Ne plus fumarr o mastikar. 

Balno omna duesma dio 

Lektar un pluboniganta libro o jurnalo po semano 

Konservar $5.00 [trastrekizit] $3.00 po semano 

Esar plu bona al genitori 

“Me hazarde trovis ca libro,” dicis 
l’oldulo. “Ol ya demonstras, ka ne?” 

“Ol ya demonstras.” 

“Jimmy esis destinit avancar. Il sempre 
havis ul rezolvuri quale olci od ulo. Ka tu 
remarkas to quon il havas pri plubonigar 
sua mento? Il sempre forte volis lo. Ulfoye 
il dicis a me ke me manjas quale porkulo, e 
me batis il pro to.” 

Il ne volis klozar la libro, laute lektis 
singla lineo e pose avide regardis me. Me 
opinionas ke il expektis ke me kopiez la 
listo por mea propra uzo. 

Pokatempe ante tri kloki la Luterista 
kleriko arivis de Flushing, e me komencis 
nekonciante regardar del fenestri por altra 
automobili. La patro di Gatsby anke facis lo. 
E dum ke la tempo pasis e la servisti eniris 
e vartante stacis en la halo, ilua okuli 
anxioze palpebrageskis, ed il parolis pri 
pluvo per anxioza, necerta maniero. La 
kleriko plurfoye regardetis sua karp- 
horlojo, do me forduktis il e demandis ke il 
vartez dum un mi-horo. Ma to esis vana. 
Nulu venis. 


Ye kin kloki cirkume nia procesiono de 
tri automobili atingis la tombeyo ed haltis 


en densa pluveto ye la pordego—unesme 

funerala motor-charo, hororinde nigra ed 
humida, dop ol siorulo Gatz e la kleriko e 
me en l'engajat automobilo, e kelke plu 
dope quar o kin servisti e la postisto de 
West-Ovo, en la long automobilo di Gatsby, 
omnu trempit til la pelo. Ireskante tra la 
pordego aden la tombeyo, me audis ke 
automobilo haltas e pose la sono di ulu qua 
plaudas dop ni tra la fangoza tereno. Me 
turnis me e regardis. Lu esis la viro havant 
stregatra binoklo quan me trovabis astonat 
dal libri di Gatsby en la biblioteko dum ta 
nokto tri monati ante lore. 

Me ne vidabis il de pos ta nokto. Me ne 
savas quale il saveskis pri la funero, nek 
ilua nomo. La pluvo fluis an ilua dika 
binoklo, ed il forprenis ol e vishis ol por 
vidar la protektant kanvaso desfaldat del 
tombo di Gatsby. 

Me lore esforcis pensar pri Gatsby dum 
instanto, ma il esis ja tro distant, e me nur 
povis rimemorar, sen rankoro, ke Margrito 
ne sendabis mesajo o floro. Nelaute me 
audis ulu murmurar “Benedikita esas le 
mortinta adsur qui falas pluvo,” e lore la 
stregatre okulizit viro dicis “Amen pro to,” 
per brava voco. 

Ni rapide unope iris tra la pluvo al 
automobili. Streg-okuli parolis a me apud la 
pordego. 

“Me ne povis venar al domo, il 
komentis. 

“Nek irgu altra.” 

“No!” Il tresayis. “Nu, per Deo! li olim iris 
adibe centope.” 

Il forprenis sua binoklo ed itere vishis ol, 
la dopo e l'avano. 

“Kompatinda filio di hundino,” il dicis. 


Un de mea maxim vivoza memoraji esas 
rivenar al Westo del sekundara skolo e plu 
tarde del kolegio por Kristnasko. Ti qui iris 
plu fore ultre Chicago asemblis su en 
l’ancien obskur Union-staciono ye sis kloki 
dum decembrala vespero, kun kelk amiki de 
Chicago ja okupat pri lia propra festala 
gayeso, por hastoze adiar. Me rimemoras la 
fela manteli dil yunino rivenant del skolo di 
siorino Ta-o-Ca e la babilado di frostigit 
respirado e la manui qui supre agitesis 
kande ni vidis anciena konocati, e la 
kontrolo pri invituri: “Ka tu iros che 
Ordway? che Hersey? che Schultz?” e la 
longa verda bilieti forte tenit en nia gantizit 
manui. E tandem l’obskure flava vagoni dil 
Chicago, Milwaukee & St. Paul-fervoyo tam 

gaye aspektante kam Kristnasko ipsa sur la 
reli apud la pordo. 

Kande ni iris aden la vintrala nokto e la 
reala nivo, nia nivo, extenseskis apud ni e 
cintilifis an la fenestri, e l’obskura lumi di 
mikra Wisconsin-stacioni preterpasis, akuta 
sovaja viveso subite sizis la aero. Ni inhalis 
profund aspiraji de ol kande ni rivenis de 
supear tra la kolda vestibuli, nediceble 
konciant pri nia identeso kun ca lando dum 
un stranja horo, ante ke ni nedistingeble 
fuzis ni itere aden ol. 

To esas mea Westmezo—nek la frumento 
nek la savani nek la perdit Sueda urbeti, ma 
l’ecitant rivenigant treni di mea yuneso, e 
la strad-lampi e la klosheti dil glit-kaleshi 
en la frostigant obskureso e l’ombri dil 
ilexo-girlandi jetit dal lumizit fenestri adsur 
la nivo. Me esas parto de to, nun kelke 
solena pro la sento di ta longa vintri, kelke 
sukontenta pro matureskir en la Carraway- 
domo en urbo ube domi ankore nomesas tra 
yardeki per la nomo di familio. Me nun 
vidas ke co esis historio dil Westo, 
konkluze—Tom e Gatsby, Margrito e Jordan 
e me, ni omna esis Westani, e ni forsan 
posedis ul komuna manko qua subtile 
desadaptis ni por vivar en I'Esto. 

Mem kande l’Esto maxim multe ecitis 
me, mem kande me maxim akute 
komprenis olua superioreso al tedat, 
extensat, bufat urbi ultre l’Ohio-rivero, kun 
lia senfin inquizicioni qui indulgas nur 
infanti e le tre evoza—mem lore ol sempre 
havis por me qualeso di deformo. West- 
Ovo, precipue, ankore invadas mea plu 
fantastika sonji. Me vidas ol kom nokto- 
ceno da El Greco: cent domi, samtempe 
ordinara e groteska, squatante sub iracema, 
minacant cielo e senbrila luno. En l’avanajo 
quar solena viri en granda tualeti marchas 
alonge la trotuaro portante kamilo sur qua 
jacas ebriino en blanka vesper-robo. Elua 
manuo, qua pendas del latero, kolde 
cintilifas pro juveli. Grave la viri turnas su 
vers domo—la nejusta domo. Ma nulu savas 
la nomo dil muliero, e nulu sucias pri lo. 

Pos la morto di Gatsby, l'Esto esis segun 
me tale fantomoza, deformat ultre la povo 
di mea okuli korektigar. Do kande la blua 
fumo di frajila folii esis en la aero e la vento 
suflante rigidigis la humida lavaji sur la 
kordeti, me decidis rivenar a mea hemo. 

Un ago restis facend ante livar, 
perturbant, desagreabla ago qua forsan esus 
plu bone evitat. Ma me volis livar omno en 
bon ordino e ne volis nur fidar ke ta 

obligant ed indiferenta maro forbalayez 
mea forjetaji. Me vidis Jordan Baker e 
diskutis e disputis to quo eventabis inter ni, 
e to quo pose eventis a me, ed el perfekte 
senmove jacis askoltante en granda berjero. 

El vestizesis por ludar golf-o, e me 
rimemoras pensir ke el similesis bon 
ilustruro, la mentono kelke gaye levit, la 
hararo havant la koloro di autunala folio, la 
vizajo havant la sama bruna koloro kam la 
senfingra ganto sur elua genuo. Kande me 
finis, el dicis sen komenturo ke el fiancesas 
ad altra viro. Me dubitis lo, quankam pluri 
existis kun qui el povus mariajar su ye 
kapsigno, ma me fingis surprizo. Dum nur 
un minuto me esis kurioza ka me eroras, 
lore me rapide pripensis omno e staceskis 
por adiar. 

“Nihilominus tu ya abandonis me,” subite 
dicis Jordan. “Tu abandonis me per la 
telefonilo. Me nun tote ne sucias pri tu, ma 
to esis nova experienco por me, e me kelke 
vertijis kurtatempe.” 

Ni presis la manui. 

“Ho, ka tu rimemoras”—el pluse dicis 
—“konverso quan ni ulfoye facis pri 
vehigar?” 

“Nu—ne precize.” 

“Tu dicis ke mala veturero esas sekura 
nur til ke lu renkontras altra mala 
veturero? Nu, me renkontris altra mala 
veturero, ka ne? Me volas dicar ke me 
neglijis per facar tante nejusta konjekto. Me 
opinionis ke tu esas kelke honesta, sincera 
homo. Me opinionis ke to esas tua sekreta 
fiereso.” 

“Me evas triadek yari,” me dicis. “Me es 
kin yari tro evoza por mentiar a me ipsa e 
nomar to honoro.” 

El ne respondis. Iracoze, e mi-amorante 
el, ed enorme regretoze, me turnis me for 
el. 


Dum ul posdimezo proxim la fino di 
oktobro me vidis Tom Buchanan. Il marchis 
avan me alonge Kinesma-avenuo per sua 
alert, atakema maniero, la manui kelke for 
la korpo quale se por kombatar intruzo, la 
kapo akute movante adhike ed adibe, 
adaptant su ad ilua desquiet okuli. Jus 
kande me lenteskis por evitar rajuntar il, il 
haltis e frunsis la brovi ye la fenestri di 
juvel-butiko. Subite il vidis me e marchis a 
me, extensis la manuo. 

“Quo es, Nick? Ka tu objecionas presar 
mea manuo?” 

“Yes. Tu savas quale me pensas pri tu.” 

“Tu es dementa, Nick,” il rapide dicis. 
“Infernale dementa. Me ne komprenas quo 
esas pri tu.” 

“Tom,” me questionis, “quon tu dicis a 
Wilson taposdimeze?” 

Il regardegis me senvorte, e me savis ke 
me juste konjektabis pri ta mankant hori. 
Me forturneskis me, ma il pazis a me e sizis 
mea brakio. 

“Me dicis a lu la vereso,” il dicis. “Il venis 
al pordo kande ni preparis livar, e kande me 
sendis vorto ke ni ne es che ni, il esforcis 
forsar su adsupre. Il esis sat dementa por 
mortigar me se me ne dicabus quo posedas 
automobilo. Ilua manuo esis sur revolvero 
en sua posho omnaminute en la domo—” Il 
defiante haltis. “Nu, qua importas se me ya 
dicis lo a lu? Ta kerlo meritis lo. Il jetis 
polvo aden tua okuli quale il jetis ol aden 
l’okuli di Margrito, ma il esis hardulo. Il 
aplastis Mirto quale on aplastas hundo e 
mem ne haltigis automobilo.” 

Esis nulo dicinda ecepte la una nedicebla 
fakto ke to ne esas vera. 

“E se tu supozas ke me ne subisis mea 
propra sufro—komprenez, kande me iris 
por quitar ta apartamento e vidis ta damnit 
buxo de hund-bisquiti ibe sur la plad- 

moblo, me sideskis e ploregis quale bebeo. 
Per Deo, to esis terorinda——” 

Me ne povis pardonar o prizar il, ma me 
komprenis ke to quon il facabis esis, segun 
il, tote justifikat. Omno esis tre perplexa e 
konfuza. Li esis sensuciema homi, Tom e 
Margrito—li frakasis kozi e kreuri e lore 
retretis aden lia pekunio od aden lia vasta 
sensuciemeso, od aden irgequa kunligas li, 
e lasis altri netigar la desordino quan li 
facabis.... 

Me presis ilua manuo; ne facar lo semblis 
fola, nam me subite sentis quale se me 
parolas kun infanto. Lore il iris aden la 
juvel-butiko por komprar perl-chapeleto—o 
forsan nur parament-butoni—por sempre 
liberigit de mea provincala prudacheso. 


La domo di Gatsby esis ankore vakua 
kande me livis-la herbi dil gazono 
kreskabis tam longe kam le mea. Un del 
taxiisti en la vilajo nultempe  vehigis 
pasajero preter l'enireyo sen pokatempe 
haltar ed indikar adinterne; forsan il esis ta 
qua vehigabis Margrito e Gatsby ad Est- 
Ovo dum ta nokto dil acidento, e forsan il 
facabis historio ek ol por il ipsa. Me ne volis 
audar ol e me evitis il kande me ekiris la 
treno. 

Me spensis mea saturdio-nokti en New 
York pro ke ilua brilant, dazlant partii restis 
en me tante vivoze, ke me ankore povis 
audar la muziko e la ridado, febla e sencesa, 
de ilua gardeno, e l'automobili irante 
alonge ilua veturvoyo. Ulnokte me ya audis 
real automobilo ibe, e vidis ke olua lumizili 
haltas ye la avana gradi. Ma me ne exploris. 
Probable to esis ul finala gasto qua irabis ye 
l'extremajo dil tero e ne savis ke la partio 
finis. 

Dum l'ultima nokto, mea kesto plenigit e 
mea automobilo vendit al spicisto, me iris 
ed itere regardis ta grandega, nekoherant 
domo-falio. Sur la blanka gradi obcena 
vorto, skribachit da ul puero per brik-peco, 
klare videsis en la lunlumo, e me efacis ol, 
raspante tranis mea shuo alonge la stono. 
Lore me vagis al plajo e sternis me sur la 
sablo. 

La maxim multa granda domi ye la litoro 
esis lore klozit ed on vidis apene irga lumi 
ecepte la tenebroza, movant brilo di ferio 
trans la Marstretajo. E dum ke la luno plu 
alte «acensis, la ne-important domi 
forfuzeskis til gradope me vidis l’ancien 
insulo qua olim florifis por Vokuli di 
Holandana navisti—fresha, verda mamo dil 
nova mondo. Olua desaparint arbori, 

l’arbori forprenit por la domo di Gatsby, 
olim komplezeme susurabis la lasta e 
maxim granda di omna homala revi; dum 
nedurant, sorcit instanto homo mustis 
retenar sua respiro pro la prezenteso di ca 
kontinento, koaktit ad estetikala kontemplo 
quan il nek komprenas nek deziras, lastfoye 
dum historio koram ulo proporcionala a lua 
kapableso esar astonat. 

Dum sidar pensante pri l'anciena, 
nekonocat mondo, me pensis pri l’astoneso 
di Gatsby kande il unesmafoye distingis la 
verda lumo ye l'extremajo dil warfo di 
Margrito. Il fore voyajabis a ca blua gazono, 
ed ilua revo mustis semblir tante proxim ke 
il apene falios sizar ol. Il ne savis ke ol esis 
ja dop il, ulloke en ta vast obskureso ultre 
Purbo, ube l’obskur agri dil republiko 
extensas su sub la nokto. 

Gatsby fidis a ta verda lumo, al futuro 
orgasmatra qua yarope regresas avan ni. Ol 
evitis ni lore, ma to ne importas—morge ni 
plu rapide kuros, plu fore extensos nia 
brakii... e ye ul bela matino—— 

Do ni duras bordear, bateli kontre la fluo, 
retroe portit sencese aden la pasinto. 

